
Vuosi 2022


Vuoden 2022 saatteeksi


Olen alkuvuotta kaupungissa. Niska on kipeänä. Päiväkirjaan ilmestyy yllättäen runokokeiluja. Jonna soittaa olleensa pallolaajennuksessa ja menossa kaihileikkaukseen.


Korona jyllää voimakkaasti ja poikkeuslakia suunnitellaan.


Tammikuun puolivälissä Airi autoilee minut Hoilolaan ja jatkan vanhan päiväkirjani kimpussa.


Alan voimistella ja saan siitä apua niskaani.


Alan pyydystää hiiriä Tokmannin lossilla.


Kuuntelen Márquezin Sadan vuoden yksinäisyyden ja alan kuunnella Solohovin Hiljaa virtaa Don.


Lehtosen Olavi kuolee helmikuun puolessa välissä.


Putin hyökkää Ukrainaan 24.02.2022.


Maaliskuuta olen suurelta osin Hoilolassa ja kirjoitan vanhoja tekstejäni tietokoneelle.


Huhtikuun alussa Airi hakee minut kaupunkiin.


Uusia kerrostaloja ruvetaan rakentamaan naapuriin, ja minun silmiäni tutkimaan tarkemmin; ensin Mehiläisessä ja sitten HUS:ssa. Kirjoitan vuoden 1982 tekstejäni koneelle.


Ilkka Kanerva ja Arvi Ilonen kuolevat. Kuuntelen kulkiessani Kari Lumikeron muistelmia, joita hän itse lukee.


Huhtikuun lopussa Ari tuo minut takaisin Hoilolaan.


Toukokuun lopulla käydään poikaporukalla Prahassa.


Heinäkuun alussa käydään perinteisesti Päijälässä.


Heinäkuun helteessä kirjoitan Helenan kirjeitä tietokoneelle.


Matti hakee Hiacen. Käydään Ahvenaisen konsertissa.


Käyn Onnibussilla Helsingissä ja Keravalla jalkahoidossa.


Jonna tulee shakkiturneelle ja on muutaman yön Hoilolassa.


HS:ssa Antti Litjan ja Eeles Landströmin kuolinilmoitukset.


Kalevan Kari käy ja on pari yötä elokuun alussa.


Tukkiauto särkee tierummun. Vesa-Matti Loiri kuolee.


Airi on paljon Koivusuolla ja kirjoitan Hoilolassa 70-luvun lopun kirjeenvaihtoani tietokoneelle.


Käydään kaupungissa: käyn Hannalla jalkahoidossa; tapaan lääkärini, saan lähetteen ja käyn labrassa.


Syyskuun alussa kuningatar Elisabet kuolee.


Uusi rumpuputki asennetaan ja alan ajaa tiekunnan perustamista Pirkkalaisen avulla. Kirjoitan 70-luvun tekstejäni.


Joutsan ’lentokentällä’ on sotaharjoitus ja jylinää taivaalla.


Lokakuun alussa käynnistyvät silmätutkimukset HUS:ssa.


Ilmi tulee Suomeen. Krimin siltaa räjäytetään.


Syystöitä Hoilolassa. Välillä käyn kaupungissa. Kirjoitan vanhoja tekstejäni koneelle.


Marraskuussa pidetään tiekokous.


Joulukuun alussa Airilla on paljon vieraita syntymäpäivänään. Länsimetro avataan Kivenlahteen.


Jarkki ja Eira tuovat minut Nurmijärven reissullaan Hoilolaan ja käyn taas vanhojen tekstieni kimppuun.


Jouluksi ajan Onnibussilla kaupunkiin ’lohilasti’ repussa.


Joulun aikaan käydään Jarilla ja Riikalla kylässä.


….


Eläke 46.216 €.


Olen merkinnyt kuunnelleeni/lukeneeni 57 kirjaa.


….


Lauantai 01.01.2022; 16.26


Kävelin taas Mustalahdentien kioskille. Postilta oli tullut viesti Airin paketin löytymisestä. Kioskin rouva pahoitteli, oli koodannut väärin. Kaiketi posti oli todistellut paketin tuoneensa ja rouva oli kolunnut hyllynsä läpi.


Mietin kävellessäni, ja kuunnellessani Anderssonia, puolittaista lupausta itselleni: kirjoittaa jonkinlainen runohahmotelma päivittäin.


Ajattelin ruveta taas opiskelemaan, / jotain yleissivistävää, mietin? / Kiireettömyyttä! // Sain hyvän mentorinkin / joka sitoutui ohjaamaan minua / ihan loppuun saakka.


Rupesin taas opiskelemaan,


jotain yleissivistävää, ajattelin.


Kiireettömyyttä!


Sain ankaran mentorin


joka sitoutui auttamaan minua


loppuun asti.


23.16: Katseltiin Chaplinin Nykyajan ja sen jälkeinen keskustelun, jossa Kalle Kinnunen, Tuomari Nurmio ja Marc Gassot keskustelivat Nykyajasta ja Chaplinista.


Äsken saunassa mietin Puran Sulon käyttämää, puolihävytöntä kansanviisautta: ’se on sellaista, sano Eetla, kun pojat kuivaks moitti’. Se synnyttää paljon ajatuksia ja sitä voi käyttää monenlaisissa tilanteissa. Sen ympärille voisi rakentaa runoakin. Jotain sellaista mietin, että ihminen on vain sitä mitä on, ja sillä hänen pitää pärjätä ja sitä itsessään kunniallisesti kantaa. Tämä aika pyrkii muokkaamaan ihmisestä itselleen vieraan ja siitä ei pitemmän päälle hyvä seuraa; ei ihmiselle itselleen, mutta ei laajemminkaan yhteiskunnallisesti.


Ja menetetyistä ystävyyksistä minun pitäisi kirjoittaa. Ja uudelleen löydetyistä, syvenevistä ystävyyksistä.


Tuli viime yönä juotua se kuohuviini ja konjakkiakin etiketin yläreunaan. Ja mitenkähän monta Kukkoa siinä meni vielä janojuomana.


Jasu soitti yöllä neljän jälkeen kovasti juovuksissa. Heräsin täydestä unesta, niin kuin tietysti Airikin ja oli aika vihaisena. Puhelu meni välillä poikki ja olen yrittänyt siinä välissä vahingossa Mehiläisenkin numeroon. Näyn soittaneeni hänelle 4.30 ja on puhuttu 13 minuuttia. Jasu valitteli ohimennen sairauksiaan. Akselille, pojan pojalleen, sanoi antaneensa tonnin nuorten juhlia varten ja vakuuttaneen, että sillä pitää se yhteinen lasku maksaa. Sanoi, että mennään sunnuntaina syömään, mutta tuskin se sitä muistaa.


Jonna yritti soittaa aamulla puoli kymmenen maissa, mutta en ennättänyt vastata.


Kännykän kello vaihtoi juuri vuorokauden: näyttää 00.00.


Airi on ollut tänään aika nuutteana: ei käynyt ulkona, vaikka oli aurinkoinen päivä eikä lähtenyt saunaankaan.


On eletty 1 vuorokausi vuotta 2022.


Sunnuntai 02.01.2022; 11.16


Öinen pakkanen on taintunut. / Tuulee, / sataa pulverilunta. / Niukka / on tammikuun valo.


Tuulee,


sataa pulverilunta.


Niukka


on tammikuun valo.


Aiheita sarjoiksi:


Jos kuolen ennen sinua.


Jos kuolet ennen minua.


Kansansuusta kuulluista sanonnoista, jotka ovat saaneet siivet ja jääneet elämään. Esimerkkinä se Puran Sulon sanonta.


Motiiveista, synonyymeistä ja nyansseista. Ja niiden keskinäisestä elämästä.


Ainahan sitä ihmiskunnalla jotain harmia on: / niin kuin nyt tuo koronavirus, / kun vasta oltiin saamassa kommunismi kitketyksi. (mukaelma runosta 15.11.91)


01.25: Kirjoitin illan mittaan vihkon 3/1991 loppuun. Osin elokuvan pitkillä mainoskatkoilla.


Me katsottiin Polanskin Pianisti. Se tuli vain Elisan kautta Frii-kanavalta ja kesti mainoksineen 3 tuntia.


Iltahämärässä kävin kävelemässä pikkukatu tuolla rannan puolella. Aukeilla paikoilla tuuli kylmästi, vaikka pakkasta ei paljon ollutkaan.


Tässä on nyt taidetta pää täynnä. Vanhassa tekstissäkin oli runoutta: muiden sitaatteja ja omia yritelmiä. Elokuva oli vahvaa Polanskia. Jotenkin hänet tyylistään tuntee.


Maanantai 03.01.2022; 18.57


Käytiin tänään keppikävelyllä. Minä kiersin Mustavuoren juurta portilta portille 9500 askelta; Airi kävi vähän ylempänäkin. Kuuntelin Anderssonia ja mietin vähän omianikin. Äsken voimistelin, kun niska tuntui kovin jäykältä ruokaperäisten jälkeen.


Tammikuuta tammikuuta, mietin /montako vielä /tulee tammikuuta. //Vieläkö tulee /tammikuuta.


Tammikuuta.


Tammikuuta mietin.


Montako vielä


tulee tammikuuta?


Vieläkö tulee


tammikuuta?


Vein tekstin runotaimieni tiedostoon ja huomasin Wordin asetusten koskevan kaikkia asiakirjoja, kun poistin virkkeen ison alkukirjaimen.


23.07: Kadotin pikatyökalurivin ja olin jo tuskastua sitä etsiessäni. Wordin ohjeista en tolkkua saanut. Sitten sattumalta löysin oikeasta yläkulmasta Valintanauhan näyttöasetukset. Hermostuttavaa tuollainen turha ajankäyttö.


Niska tuli taas kipeäksi tuosta etsimisestä ja äheltämisestä. Syötiin iltapalaa: Airi viiliä ja voileipää, minä voileipää juustolla ja graavilohella, joita huuhdoin Kukolla.


Teemalla menee Ijäksen elokuvia: oli tarkoitus katsella niitä yksi illassaan. Otan ne kronologisessa järjestyksessä.


00.53: Katsoin Viimeisen keikan, vuodelta 1984. En muista sitä aikaisemmin nähneenikään. Kyllä Ijäs on siinä jo omalla alueellaan.


Tiistai 04.01.2022; 11.15


Näin aamulla unta. Jokke siinä hääräsi ja vielä yritti määräillä minua keittämään kahvia. Jossain toimistossa me oltiin. En ollut enää varsinaisesti töissä ja olin puolittain valmis tekemään sovintoakin, mutta Jokke oli jo oven välissä menossa, kun ojentelin kättäni. Ne lähtivät siitä Paasion Ilkan kanssa. Ile yritti olla sovinnollinen. Nuoran Kimmokin siinä pyöri jossain vaiheessa. Sitten järjestelin kirjoja ja jostain komerosta löytyi musta, pitkävartinen töppönen. Minä katsoin sen sisään taskulampulla ja pohjalla oli kasa sinappia niin kuin suuri paska.


Minun mustassa töppösessäni on paskaa. /Kyllä se on sinappia, sinä sanot. /Sinappia, tuollainen määrä! /Kyllä se on silkkaa paskaa! /Mutta haju siitä on mennyt, /se on kyllä totta. //Siitä on jo niin monta vuotta, /kun sinä minulle vittuilit.


Minun mustassa töppösessäni on paskaa.


Kyllä se on sinappia, sinä sanot.


Sinappia, tuollainen määrä?


Kyllä se on silkkaa paskaa!


Mutta haju siitä on mennyt,


se on kyllä totta.


Siitä on jo niin monta vuotta,


kun sinä minulle vittuilit.


Toinenkin runon aihe: Sinä täytät kaiken tyhjän tilan. 22.28: Minulla on tänään ollut niska harvinaisen kipeänä. Pää ei nyt todellakaan ole mikään pöllön pää. Heräilin viime yönä useampaan otteeseen ja otin kahdesti Panadol-poreen


Kävin iltahämärässä Lidlissä. Loskakeli, mutta vedin sitkeästi kärryä.


Syötiin. Airi lämmitti kaurapussin ja otin vahvan Panadolin. Niska rauhoittui ja nukuin melkein 2 tuntia.


Kipu niskassa on jotenkin aikaisempaa totaalisempi ja ulottuu niskan lisäksi takaraivoon ja hartioiden alueelle. Sydämeen se ei viittaisi, mutta herää kysymys koronaoireesta.


Yritin päivällä saada Googlen Chromecastia toimimaan, mutta en onnistunut siinä täällä niinkään pitkälle mitä maalla. Kokeilin sitä talon omien verkkojen kautta. Pitää huomenna kokeilla vielä puhelimen netin kautta.


Jarkki soitti päivällä: talossa putoaa lämpötila pakkasella. Kaukolämpöverkossa on vaihdettu jo useampaan talon siirtimiä tukkeutumisen takia. Syyllisiä tietysti etsitään. Sanoin ongelmaan olevan kovin monenlaisia syitä. Kaavioissahan siellä näkyy mitoitusarvot. Elleivät ne ulkolämpötilakäyrän mukaan täyty, pitää selvittää mistä asia johtuu.


Prinkin edustaja soitti tulostimen tulleen. Lupasin käydä sen huomenna hakemassa.


Otan Pandolin, lämmitän kaurapussia uudelleen ja menen nukkumaan.


Keskiviikko 05.01.2022; 11.57


Sain vihdoinkin Chromecastin toimimaan. Asensin se puhelimen kautta Esisan kotiyhteydelle, joka tietysti vaati yhteyden oman salasanan. Ja nyt jako toimii myös tästä kannettavasta. Jotain aina edistyy, vaikka se joskus toivottomalta tuntuukin.


Niska on edelleen kipeä, mutta hartioista jo helpottaa.


Lähden hakemaan sprintteriä Itiksestä.


21.41: Hain kirjoittimen.


Jakomäen tytön perintö:


äidin mustat silmät


ja isän sammumaton jano.


Jonna soitti juuri kun tulin kotiin. Oli ollut pallolaajennuksessa ja menee perjantaina kaihileikkaukseen. Pallolaajennuksesta oli määrätty sairaslomaa ja saa nyt siinä hoidettua silmätipatkin helpommin ja pidettyä lomaa paremmalla omalla tunnolla.


Syötiin. Nukuin reilun tunnin.


Katseltiin Areenasta eilinen ohjelma Kari Suomalaisesta. Kyllä Chromecast nyt hyvin pelittää.


Soitin Nakulle huomisesta rokotuksesta ja katselin taksiyhtiöitä ja niiden toimintaa. Pienillä yhtiöillä näyttää olevan yhteinen tilauskeskus 02-taksi numerolla 020230. Sieltä voi valita yhtiön ja auton, ja näkee hinnankin.


22.45: Kuuntelin juuri loppuun Claes Anderssonin Runoja meren pohjalta. Se on Pentti Saaritsan suomentama laaja valikoima, lähes 5 tuntia, Anderssonin tuotannosta. Antti Virmavirta lukee sen nyanssit ymmärtäen.


Illalla luin Petri Tammisen Se sanoi, kansalta kerättyjä pieniä tarinoita. Airi osti kirjan Mallelle lähetettäväksi ja luki sen itsekin.


Otin vahvan Panadolin ja rupean nukkumaan.


Torstai 06.01.2022; 07.12


Ja koko yön soi vanha virsi päässä /ja voimistui pauhinaksi, /kun kävin kusella. //Ja taas kaksi välisäettä jauhoi, /kun sahattiin ongensiimalla /pölkkyjä koivunrangoista. //Vanha nainen /toi kissalle täytekakkua. /Se tarjosi tassuja /ja halusi syliin. //Tiusasen Paavo istui lihavana, /valkoisessa lääkärintakissa. /Ajattelin ettei se enää /ole soittanut vuosiin. /Se väänteli suutaan /ja halusi minulle analyysiin. //Ja virsi vaan soi, / ne kaksi välisäettä: / me saimme saman asunnon / ja samat vaiheet meidän on. /Alun muistin vasta aamulla.


koko yön soi vanha virsi päässä


pauhasi vaativana, kun kävin aamukusella


vanha nainen toi kissalle täytekakkua


se tarjosi tassua ja hyppäsi syliin


me saimme saman asunnon


ja samat vaiheet meidän on


ja taas sahattiin ongensiimalla


pölkkyjä koivunrangoista


Tiusasen Paavo istui lihavana


valkoisessa lääkärintakissa, väänteli suutaan


eihän se enää ole soittanut vuosiin


ja halusi minulle analyysiin


23.52: Otettiin äsken koronakotitesti. Kovasti alkoi aivastuttaa tikun pyörittäminen nenässä. Ei koronaa testin mukaan ole. Mutta ei tämä olo normaalikaan ole. Niska alkaa vähitellen norjistua, mutta koko hartianseutu ja käsivarret ovat kosketusarkoja ja hermot ovat pinnalla, ettei pysty pierua pidättelemään.


Käytiin päivällä Nakun kanssa Messukeskuksessa. Kaikki toimi todella hyvin. Minä kysyi ovella, voiko saattajakin tulla lämpöseen: sinne vaan molemmat, ettette eksy toisistanne. Poika katsoi meitä, vanhoja miehiä ja kysyi, pystymmekö kävelemään. Ohjasi meidät jonon ohi suoraan koppiin piikille. Ja rokottajatyttö oli asiansa hallitseva: kysyin voiko velimies saada samalla flunssapiikinkin: hän kävi hakemassa ja tökkäsi sen toiseen käsivarteen. Tyttö oli piikittänyt jo puoli vuotta täyspäiväisesti. Siellä oli 40 piikittäjää: jono kulki kävelyvauhtia. Rokotteita on, piikittäjiä puuttuu. Sille ei kukaan mitään voi. Jotka tätä yrittämistä arvostelevat, pitäkööt turpansa kiinni.


Tällaisesti toiminnasta minä pidän ja tällä tavoin yhteiskunnan pitäisi toimia. Ei tällaisia asioita persikkaposket toimistoissaan ratkaise. He voivat luoda kaaviota ja suuria linjoja, mutta käytännön toteutus pitää antaa niitten käsiin, joilla on siihen kokemusta.


Eila soitti illalla ja kyseli, miten meidän rokotusreissu meni. Kerroin, että hyvin meni.


Jarkki on tänään tiputuksessa Jyväskylässä. Pääse kaiketi huomenna kotiin ja menee sitten ylihuomenna ’napapiikille’ terveyskeskukseen. Näitä on yhteensä 8 periodia; tämä on vasta toinen. Ei kai ne mitään riemulomamatkoja ole, mutta Jarkki ei niillä halua toisia kiusata.


Tämä minun pieni ’tautini’, joku tämäkin on. Korkkasin viinilaatikon. Ajattelin että on helpompi pikkukännissä sairastaa. Kai tämä tästä helpottaa; pystyin jo nostamaan normaalisti päätä tyynystä.


Aloin kuunnella Viivi Lönnin elämäkertaa mennessäni päivällä Itäkeskukseen. Mielentilakysymyksiä, minkä kirjan valitsee. Ostin niitä aikanaan Elisasta alennuksella ja niistä on vara valita.


Tulin päivällä taksilla kotiin asti ja katselin kun poika piikillä särki kiviä parkkityömaalla. Airi oli juuri menossa kolan kanssa siivoamaan autonsa edustaa.


Laitoin perunat kiehumaan ja katoin pöydän. Syötiin, kun Airi tuli lunta luomasta. Menin nukkumaan ja sitten Eila soitti.


Laitoin uuden printterin toimintaan. Otettiin koronatesti. Korkkasin viinilaatikon. Airi meni nukkumaan. Minulla on Iltapäivälehtien rästit yhtä vaille kelattu. Tämän vuoden Hesarit käymättä läpi.


Pienen lirauksen viiniä vielä otan ja menen nukkumaan. Tiedä vaikka aamulla heräisin terveenä miehenä.


Perjantai 07.01.2022; 12.03


En herännyt terveen, jos en kipeämpänäkään.


Aurinkoinen pakkaspäivä. Airi lähti viemään Mallen pakettia (kirje, itse tehty valokuvakalenteri ja Tammisen kirja) postiin.


Otin valokuvan Tammisen kirjan jutusta Savossa. 4-vuotiiaan ’serkkutytön’ repliikki: ”Ukonmulukut, tulukee syömmää!” Se Sano, s.30. Tammisen pieni kirja ei ole mikään pieni kirja sille, joka sen sanomaa syvemmin ajattelee. Hän on tehnyt siinä suuren työn ja on hienoa, että kustantajakin on sen ymmärtänyt.


Minä poden tätä niskaani. Airi hieroi aamulla hevoslinimenttiä. Hän ei siihen usko, mutta sanoin piruuttani heti tuntuvan paremmalta. Tunti sitten otin vahvan Panadolin ja menin sängylle selälleni. Nukahdin ja heräsin suonenvetoon. Kun niska vähän helpotti, otti pohkeesta. Tällaista tämä vanhan ihmisen elämä on.


Rupesin miettimään päivälle runoa. Tuli jotenkin mieleen isän ja äidin yhteiset 50-vuotispäivät. Ei niitä lapsuudessa paljon juhlia pidetty. Nämä muistan ja hirsitalkoon talvella, kun navettaa ruvettiin sitten keväällä rakentamaan.


SYNTYMÄPAIVÄT /Kaikki sinne osasivat /missä sahtia oli. /Tuli Jullekin. /meijerin konemestari, /sodan jälkeen laivalta jäänyt. //En minä ole mikän Julle, /minä ole Julius Karlsson! /Kääntyi vielä oven välistä, /kun teki lähtöä naapurin leskelle: /pitä juota yks kanamuna.


Kaikki sinne osasivat missä sahtia oli.


Tuli Jullekin, meijerin konemestari,


sodan jälkeen laivalta jäänyt.


’En minä ole mikän Julle,


minä ole Julius Karlsson!’


Kääntyi vielä oven välistä,


kun teki lähtöä naapurin leskelle:


’pitä juota yks kanamuna’.


Jos ne olivat syntymäpäivät ennen joulua 1959, olin silloin juuri täyttänyt lokakuussa 13 vuotta. Jos hirsitalkoo talvella 1964, olin 17.


Kyllä kai ne olivat syntymäpäivät, joista Jullen muistan. Kämppilän emäntä oli sotaleski, silloin vielä virkeä ja omapäinen ihminen, joutunut tekemään ison talon kaikki työt hevosajoja myöten, ennen kun Olli sitten alkoi kyetä. Raennon Esko kertoi hoitaneensa Annia loppuvaiheessa lumelääkkeillä ja sanoi niiden auttaneen.


23.52: Sain kaikki rästilehdet selattua.


Niska on ollut tänään hieman parempi. Liekö aamuinen Hevonen auttanut tai tauti muuten kyllästynyt kiusaamaan.


Airi kävi kauppareissullaan apteekissa ja toi jotain ’virallista’ voidetta, jota äsken hieroi. Otin Panadolinkin. Jospa se siitä alkaisi hellittää.


Loin tiedoston tämän vuoden päiväkirjalle. Jätin siihen muutaman päivän viimevuottakin mukaan.


Airi menee huomenna malliksi. Hänen entinen työkaverinsa haluaa tehdä hänestä muotokuvan.


Minun pitää mennä huomenna taas Lidliin: piimä laskee viimeisiään.


Kaadoin lasin viiniä ja ajattelin miettiä runoa huomiselle. Minulla on se laaja aihe, johon mahtuu runoja monellekin päivälle: ’Sinä täytät tämän kaiken tyhjän tilan’.


Eilen ajattelin myös kokoelman runkoa. Se lähti musiikista Neljä vuodenaikaa, mutta en keksinyt sopivaa nimeä ihmisen elinajoille. Sen voisi toteuttaa nurinpäin: vanhuudesta lapsuuteen: muistaisi lopun tarkemmin, kun siellä on vähemmän muistamista.


Sinun tarvitsee vain herätä /niin sinä täytät keittiön. /Minulle jää vain pala pöydän reunaa /sinun aamuisen lehtesi viereen. /Päivän mittaan sinä täytät kaiken /ja minä väistelen sinua /kun kuljen tyhjissä huoneissa /sinun ollessasi kaupungilla. //Minut sinä ole täyttänyt jo aikaa sitten. /Yritän raivata tilaa, /etten kokonaan hukkuisi sinuun. /Niin paljon minä rakastan sinua. …


Sinun tarvitsee vain herätä


niin sinä täytät keittiön.


Minulle jää vain pala pöydän reunaa


sinun aamuisen lehtesi viereen.


Päivän mittaan sinä täytät kaiken


ja minä väistelen sinua


kun kuljen tyhjissä huoneissa


sinun ollessasi kaupungilla.


Minut sinä ole täyttänyt jo aikaa sitten.


Yritän raivata tilaa


etten kokonaan hukkuisi sinuun.


Niin paljon minä sinua rakastan.


Lauantai 08.01.2022; 09.30


Sinun hymysi /lämmin, hieman ilkikurinen. /Sinun hymysi muisto. /Muistatko sen? /Ethän sinä voi sitä muistaa. /Mutta jos muistaisit. /Silloin meidän muistomme /voisivat muistella toisiaan, /tutustua /seurustella, ehkä tavatakin. /Jossain puistossa /ja tuuli toisi mereltä /kesän muistoja.


Sinun hymysi


lämmin, hieman ilkikurinen.


Sinun hymysi muisto!


Muistatko sen?


Ethän sinä voi sitä muistaa.


Mutta jos muistaisit.


Silloin meidän muistomme


voisivat muistella toisiaan,


tutustua, seurustella,


ehkä tavatakin.


Jossain puistossa.


Ja tuuli toisi mereltä


kesän muistoja,


muistojen muistoja.


12.28: Aamuinen kirjoitus lähti liikkeelle, kun aamukusella käydessäni tuli mieleeni Weegeen aika, enkä muistanut millään Vikkulan Pekan nimeä. Sitten tuli mieleen Henna Helander, meidän rakentamisen aikana kehittynyt ystävyytemme. Vain pari kertaa olemme sen jälkeen sattumalta nähneet. Soitin hänelle viime vuonna, kun hän täytti 50 vuotta. Hänet oli juuri valittu Arkkitehtiliiton puheenjohtajaksi. Hänen muistostaan kirjoitus rupesi syntymään.


23.30: Kävin päivällä Lidlissä. Airi oli tullut kotiin ja syötiin. Nukuin tunnin verran.


Käytiin saunassa. Leikkasin kynnet ja ajoin parran. Syötiin iltapalaa ja katsottiin Diktaattori.


Otin napin. Niska on kipeä. Saa nähdä pystynkö ponnistelemaan.


Sunnuntai 09.01.2022; 13.10


Olosuhteisiin nähden hyvin.


Näin tänä aamuna talvista lintu-unta. Oli lunta ja lintuja puissa. Ensin sekalaisia, sitten siihen tuli punatulkku. Sitten valtavankokoinen punatulkku. Jotenkin ne oksat sitä kestivät. Se pudottautui maahan, ajoi muut pois ja alkoi syödä. Sitten se käveli tietä pitkin kohdalleni. Se katsoi minuun jotenkin vihaisesti, kuin ihminen. Siinä oli paljon porukkaa ja kyselin mikä lintu se on. Etkö sinä nyt sitä tunne? Sehän on POLSTERI! Se oli ison kanan korkuinen, mutta pitempi ja solakampi. Ja valkoiselta se siinä näytti; se punainen osuus oli hävinnyt.


Viittasiko se niskakipuuni ja sen kautta tyynyyni. Mutta mistä sana oli tullut minulle, koska sen tyynyksi vasta netistä katsomalla selvitin. Airi sanoi sen viron kielessä tarkoittavan patjaa.


18.54: Elämä on vuo, /joka sinussa virtaa. /Älä rakenna patoja ja turbiineja, /joihin voimasi menetät. /Tuon suloisesti solisevan voimasi.


Elämä on vuo, joka sinussa virtaa.


Älä rakenna patoja ja turbiineja,


joihin voimasi menetät.


Tuon suloisesti virtaavan voimasi.


Älä rakenna katedraaleja. /Niin paljon kun niitä rakennetaankin, /älä rakenna katedraaleja.


Älä rakenna katedraaleja!


Niin paljon kun niitä rakennetaankin,


älä rakenna katedraaleja.


Sen pitää hajota /koko ajan, /kun se valmistuu. /Ei se muuten kestä /koskaan valmistu. /Eikä se koskaan valmistu. /Ei sen pidä koskaan valmistua. /Sillä tavalla se vahvistuu. /Ja vain sillä tavalla se valmistuu.


Sen pitää hajota,


koko ajan, kun se valmistuu.


Ei se muuten kestä,


koskaan valmistu.


Eikä se koskaan valmistu.


Ei sen pidä koskaan valmistua.


Vain sillä tavalla se vahvistuu.


Ja vain sillä tavalla se valmistuu.


On unikirjoja, joista ihmiset lukevat uniensa selityksi. Kai sitä voi ihmisiä huijata tälläkin tavoin. Uni on prosessi, ihmisen psyykeä jatkuvasti järjestelevä prosessi. Ja unta voi tulkita vain siitä prosessista käsin, ei yksittäisistä kuvista unikirjan avulla.


Tästä ajatukseni siirtyivät poliittisiin aatteisiin ja niistä rakennettuihin oppeihin, jotka pysäyttävät ja lopuksi tuhoavat alkuperäisen ajatusprosessin. Ja tätä samaa voi miettiä myös ns. ’kovien tieteiden’ kohdalla.


23.32: Katseltiin 3 jaksoa uudesta sarjasta Mieheni vaimo. Katsotaan vielä neljäs.


00.47: Nyt puolet sarjaa on katsottu. Hyvin tehty juttu: hyvä käsikirjoitus, ohjaus ja näyttelijät. Näin ei aina voi sanoa.


Airi laittoi apteekin voidetta niskaan. Sen haju tuo mieleeni viimeisen kovan selkäsairauteni, kun sitä voideltiin ja kaikki poppakonstitkin kokeiltiin. ’Hevosessa’ on raikas tuoksu ja sen taika ajaa samaa asiaa, vaikka Airi ei siihen usko. Minä taas en usko tähän apteekin rasvaan.


Otin Panadolin ja pidän tämän yön matalampaa tyynyä. Ehkä jo huomenna voin siirtyä normaaliin voimisteluuni. Ja tätä syömistä pitää vähentää: tämä on hieman päässyt ryöstäytymään.


Maanantai 10.01.2022; 12.53


Eivät kaikki aurinkoiset päivät /ole aurinkoisia päiviä. /Eivät kaikki sateiset synkkiä. //Sinä itse päiväsi rakennat /taas kerran /yhden elämäsi päivistä.


Eivät kaikki aurinkoiset päivät


ole aurinkoisia päiviä.


Eivät kaikki sateiset synkkiä.


Sinä itse päiväsi rakennat


taas kerran


yhden elämäsi päivistä.


Tällaisena aurinkoisena päivänä /muistelen pilvisiä päiviäni, /jotta surun päivinäni /voisin muistella /näitä iloisia aikojani. /Näin minä kalibroin /psyykeni vaakaa.


Tällaisena aurinkoisena päivänä


muistelen pilvisiä päiviäni,


jotta surun päivinäni


voisin muistella


näitä iloisia aikojani.


Näin minä kalibroin psyykeni vaakaa.


Talven kirkkaana aamuna /pyrähtää lintulaudalle /kirjava tikka. /Aikaisemmin kävivät jo tiaiset /ja mustarastas. /Eilen sen valloittivat naakat. /Niin paljon olisi katselemista /tässä maailmassa.


Talven kirkkaana aamuna


pyrähtää lintulaudalle kirjava tikka,


aikaisemmin kävivät jo tiaiset ja mustarastas,


eilen sen valloittivat naakat.


Niin paljon olisi katselemista tässä maailmassa.


Aurinkoinen talvipäivä /ja lintulaudalle pyrähtää /iloisenkirjava tikka. //Radio lukee tasatunnin uutisiaan: /vain kaksi minuuttia, mutta paljon ennättää siinäkin /maailman kurjuutta kertoa.


Aurinkoinen talvipäivä


ja lintulaudalle pyrähtää


iloisenkirjava tikka.


Radio lukee tasatunnin uutisiaan:


vain kaksi minuuttia,


mutta paljon ennättää siinäkin


maailman kurjuutta kertoa.


18.20: Iltahämärässä kävin hakemassa Lidlistä 0-olutta ja pientä muutakin. Kova lasti: ’töppönen’ löi tyhjää pakkasliukkaassa ylämäessä.


Airi tekee espanjan läksyjään. Söin ja laitoin pesukoneen päälle. Olen mietiskellyt kaikenlaista. Nyt, kun Tervon sarja Suomen silloisesta itsesensuurista pyörii suurin katsojaluvuin, voisimme miettiä myös vähän nykytilannetta: mitä tänään voi sanoa. Kohta ei mitään, mitä todella ajattelee, ja olisi syytä selkeällä kansankielellä sanoa. Tässä välissähän oli vapaampi aika, joka hieman kuohui ylikin. Mutta parempi niinkin: kieli köyhtyy, ellei sitä käytetä.


Kielenkäyttöä terrorisoi nyt pieni eliitti, jolla on hyvin tämä ’media’ hallussaan. Sanoja on jo sensuroitu, nyt murretaan ajattelua. Jyrki Lehtola on enää voimissaan, mutta hänkin on jo osin kuohittu. Sanna Ukkola on noussut naisena femakkolaumaa vastaan ja saanut hyvän fooruminkin. Joskus hän osuu, mutta usein hän on kovin rajallinen ja naiivi. Voimaa en ole viime aikoina kovin tarkkaan seurannut.


Kai niitä selkeästi ajattelevia ja kielellisesti rohkeita ihmisiä vielä on, mutta foorumit alkavat olla rajalliset ja kutistetut.


Kuolaava mies on kahlittu kettingillä seinään.


Siinä vieressä naiset lipsuttavat läppäpillua.


Missä, ja missä formaatissa tällaisen voisi julkaista? Ilman porua ei missään. Romaanin sisään sen voisi yrittää piilottaa. Sarjakuvana se olisi hyvä, mutta se julkaistaisiin piirtäjänsä muistoalbumissa.


Tervo, kun omasta mielestään on niin reipas ja rohkea; tekisi ohjelman myös tämän päivän sensuurista ja itsesensuurista. Materiaalia on, ja hän tietää sen hyvin. Mutta hän on jo vanha mies: liian laiska sotiin ja rintamalle.


02.22: Paloittelin illalla kinkun hernekeittotarpeiksi ja sain veitsenkulmasta haavan oikeaan etusormeeni.


Katseltiin Mieheni vaimo hallittuun loppuun.


Tiistai 11.01.2022; 22.44


Mieheni vaimo sarjan pääosan esittäjä Pirjo Lonka oli Puoliseiskan vieraana: katselin sen aamulla.


Minulla on päivän ohjelmassa käydä ostamassa Ohlsonilta uusi anturi meidän sääaseman yhden vioittuneen tilalle. Se oli tietysti jo vanhentunut ja myynnistä poistunut malli ja osti kokonaan uuden sääaseman kolmella anturilla. Samanlaisen mikä minulla on Hoilolassa. Vasta ulos kävellessä tuli mieleeni, että olisi pitänyt ostaa 2 lisäanturia Hoilolaan. Täytyy käydä hakemassa: ne ei maksa kuin kympin kappale.


Ottaa yksi varallekin. Niissä saattaa olla ohjelmoitu ikä; aika näyttää.


Kaaduin bussille mennessä tuosta mäestä; jalkakäytävälle tullessa käänsin liian äkkiä päätä ja katsoin yläviistoon ylös. Se ei ollut ihan jysähtämällä kaatuminen, mutta en sitä pystynyt hallitsemaankaan. Oli vaikeaa päästä siitä lumesta pystyyn, eikä ketään ollut siinä lähellä auttamassakaan. Seisoin hetken ja tunnustelin huippaustani: ei mitään suurempaa, ja lähdin kävelemään pysäkille. Onhan tätä ollut jo vuosikausia. Muistan, kun töissä ollessani kaaduin Pasilan virastotalossa kellarin käytävälle, kun tuijotin kattoon ja kitsasin kanavan paikkoja.


Oikea persepuolisko on kipeänä, vasemman jalan isovarvasta jomottaa. Varpaan jomotus on ajoittaista ja menee yleensä ohi muutamassa minuutissa. Jalkahoitaja on sen kynnenväliä kaivellut ja jotain erikoista sen ulkoreunalla ihmetellyt. Se on se minun toimimattomampi isovarpaani, jonka juoksin mustaksi ja turvotukseen Ibizalla, kun Airi ja Ilmi minua patistivat siellä hiekalla liikkumaan. Olen sitä yrittänyt taivutella ja voimisteluttaa: ehkä se on siitä nyt kiusaantunut.


Varpaitani yritän pitää kunnossa, ja yleensä jalkojani. Jos niitä joudutaan lyhentelemään, se on sitten lähdön alkua. Oli se hyvä, kun Hannan Senjan kautta tapasin jalkahoitajakseni, sanoisin taivaanlahja.


Taivaanlahja, sinä sanot, ja minäkin joskus. /Ei toki kaikki ole sattumaa. //Kun vanhenee, sitä miettii tarkemmin: /mitään muuta johdatusta sinulla ei ole /kuin oma pääsi. /Se on sinun johdatuksesi /ja sieltä ilmestyy sinun taivaanlahjasi. /Jos ilmestyy. //Ja tätä kaikkea /sinä et itsekään tiedä.


Taivaanlahja, sinä sanot, ja minäkin joskus.


Muta ei toki kaikki ole sattumaa.


Kun vanhenee, sitä miettii tarkemmin:


mitään muuta johdatusta sinulla ei ole


kuin oma pääsi.


Se on sinun johdatuksesi


ja sieltä ilmestyy sinun taivaanlahjasi.


Jos ilmestyy.


Mutta tätä kaikkea


sinä et itsekään tiedä.


TAIVAANLAHJA


Jotain johdatusta,


taivaanlahja, sinä sanot.


Ei sinulla muuta johdatusta ole


kuin oma pääsi.


Se on sinun johdatuksesi


ja sieltä ilmestyy


sinun taivaanlahjasi.


Jos ilmestyy.


Kaikki muu on sattumaa.


Ja tätä kaikkea


sinä et itsekään tiedä.


Tulihan sieltä jonkinlainen runon taimisto.


Tuo perse ja varvas ottaa hermon päälle. Juon viiniä toista lasillista. Onhan se helpompaa pieniä vaivoja pikkukännissä kestää.


Airi oli miettinyt alustavasti, että veisi minua sunnuntaina maalle. Kelit vaihtelevat: pitää katsoa loppuviikosta tarkemmin. Ei tämä minun muuttoni päivän päälle ole, ei viikonkaan. Mutta, kun tulee sitten se Ullan ystävänpäivä, niin ei viitsisi kovin lyhyeksikään aikaa alkaa Hoilolaan pesiytyä.


Siirsin tekstin ’runon taimiin’. Mielentilan mukana teksti elää ja muotoutuu niin monin tavoin. Se on hyvä pysäyttää johonkin ja katsoa myöhemmin uudelleen.


Airi keitti päivällä hernekeiton ja purkitti sen. Purkit ovat jäähtymässä parvekkeella, jäätymässäkin; ja aamulla ne voi panna pakkaseen. Yksi vuoden rutiineista on taas kerran hoidettu.


Lähden nukkumaan ja huomenna rupean vanhan tekstin kimppuun.


Keskiviikko 12.01.2022; 22.54


Vanhan tekstin kirjoittaminen on tänäänkin jäänyt. Kaikenlaisella muulla pienellä tämä päivä on taas täyttynyt.


Saatiin juuri uuden sääaseman anturit paikoilleen. Airi kiipesi keittiön ikkunalle ja pujotti ulkoanturin ikkunanvälistä. Kakkosanturin laitoin makuuhuoneen seinälle ja kolmosen parvekkeen laatikkoon.


Sää on lauhtunut plussalle. Huomenna keli sohjoontuu. Airi kertoi kaupungissa olleen sohjoista jo tänään, kun kävi Kalevankadulla mammografiassa. Kunnossa sanoi tissien olevan.


LAMPUNVAIHTO


Olet toki ketterämpi minua,


mutta älä siitä huolimatta


taita niskojasi.


Edellinen on lähes suora mukaelma Pertti Niemisen runosta: Poikani /olet jo minua viisaampi, /mutta älä siitä huolimatta / tee tyhmyyksiä. Siteeraus muistinvaraisesti.


Jos olisin runoilija, olisi hauska tällaisilla höyhenillä kutitella nuorten kriitikoiden tuntosarvia; tunnustella, miten hyvin he kenttää tuntevat. Eivät luultavasti kovin hyvin.


Minun pitää saada myös tänne kaupunkiin kunnollinen otsalamppu, kun tuo näkö koko ajan huononee. Minulla oli se jo aikaisemmin mielessä, mutta en muistanut sitä Motonetissa käydessäni. Sieltä löytyy hyvä malli, luultavasti vielä parempi ja halvempi, mikä minulla on maalla. Täytyy kai tehdä uusi reissu. Ja pitäähän minun hakea Ohlsonilta ne anturitkin. Täytyy katsoa huomista keliä.


01.53: Selasin lehdet. Joutsan Seudussa oli Esko Tuukkasen kuolinilmoitus. Haitarinsoittaja eli vanhaksi mieheksi, 94 vuotta. Monet tanssit hänen orkesterinsa niissä pitäjissä soitti.


Torstai 13.01.2022; 23.50


Kävin tänään pitkän kauppareissun. Askeleitakin tuli 8500 ja kilometrejä 6. Siilitien metroasemalta on melkoinen kävely Roihupellon Motonettiin. En mennyt sinne hyllyjen väliin ollenkaan: tyttö kävi hakemassa minulle otsalampun hyllystä ja maksoin sen kassaan.


Sama ei onnistunut Ohlsonilla. Oli vain yksi kassapoika ja piti lähteä itse harhailemaan. Onnekseni hyllyjen välistä löytyi apua ja anturiostoksetkin sujuivat aika nopeasti.


Nälkä oli, kun kotiin tulin.


Virittelin äsken otsalamppua lataukseen ja ihmettelin, kun lataus näytti vihreää, mutta lamppu ei syttynyt lainkaan. Avasin akkulokeron ja siellähän oli pattereiden napojen välissä muovinpalat, mikä oli ihan asiallista, mutta olisi siitä voinut olla maininta käyttöohjeessa.


Tänä iltaa vaalitentissä Orpo, Marin ja Purra. Orpo on lopuksi taipunut Soteen ja oli suhteellisen asiallinen, Purra jankkasi ja oli falski. Marin oli asiallinen ja hallitsi tilannetta, myönsi tosiasiat, eikä antanut Orvon hyppiä silmilleen, jota tämä muutaman kerran yritti.


Sote on nyt päätetty toteuttaa. Ja niin kuin Marin sanoi, se etenee kuin juna. Monia vääntöjä siinä vielä tulee, mutta kaikki puolueet sen ovat nyt jollain tavoin siunanneet. Ja kai hoitajia ja lääkäreitä jostain saadaan, kun tämä suuri ikäluokka pitää vain tarpeeksi suurta ääntä.


Korona jyllää nyt kovasti: 16.000 ilmoitettua tartuntaa, ja se lienee todellisesta vain pieni osa. Sairaalat tukkeutuvat ja uusia osastoja avataan. Poikkeuslakia valmistellaan. Ravintolat pannaan luultavasti kokonaan kiinni.


Vuodenaikaan nähden lämmin päivä, parhaimmillaan +7, nytkin vielä +5. Huomenna kääntyy pakkaselle. Minulla oli tänään sauvat mukana ja liukasta se olikin, missä ei hiekkaa ollut. Roihupellon vesilätäköissä kastuivat kengät.


Uusin ulkoanturi naputtaa tuulessa ikkunaan. Siihen pitää laittaa joku pehmike.


Mistä tänään runon tekisin. Illan unessa olin Pasilan työmailla.


Mennyt tulee uneesi. /Uni lohduttaa sinua ja /saattaa sinut aamuun. /Ja aamu taluttaa sinut /uuteen päivään.


Mennyt tulee uneesi.


Uni lohduttaa sinua ja


saattaa sinut aamuun.


Ja aamu taluttaa sinut


uuteen päivään.


Taas on vanhan kirjoittaminen jäänyt. Otan edes vihkon esiin ja kirjoita vaikka vaan yhden päivän.


Perjantai 14.01.2022; 15.16


KANNUSTAVIA VAIMOJA JA OSAAVIA MIEHIÄ


’Minun mies se teki minulle sitten nätit tallukkaat!’


’Tuo meijän ukko se ei osaa tehä muuta kun leivästä paskaa.’


Aikanaanhan tällaiset sanonnat olivat triviaaleja jokapäiväisyyksiä. Niitä ehkä kannattaisi palauttaa tämänkin ajan ihmisten mieliin.


Olikohan se eilen, kun herätessäni mietin, että Vaarallista onnea sanoituksesta voisi jokaisesta säkeestä tehdä oman runona ja niistä sarjan. Mietin myös sarjan käänteistä järjestystä.


00.31: Kirjoitin loppuun vuoden 1991. Tekstiä kertyi 50 sivua. On se ollut minulle aktiivinen vuosi kirjallisesti. Luin 400 kirjaa. Kirjoitin päiväkirjaa ja siihen paljon runoharjoitelmia. En muista seuraavaa vuotta, mutta siihenkin näyttää kertyneen 3 ruutuvihkoa. Sen kirjoittamisen aloitan, kun menen Hoilolaan. Ja sitten onkin jo vuosi 1993, ja se on jo melkein kokonaan kirjoitettu aikanaan sähköisesti.


Vedin tänään Lidlistä 2 täyttä kärryä tavaraa, eikä ne kaikki mahtuneetkaan; minulla oli vielä muovikassi toisessa kädessä molemmilla kerroilla. Ja piimää oli illalla enää yksi purkki: sitä pitää hakea vielä huomenna. Airi oli sitä mieltä, että ajetaan suoraan Hoilolaan ja siitä tämä tavaran paljous. Kyllä siinä Airin auto aika täyteen tulee.


Koko päivän plussalla ja jalkakäytävät kiiltävinä, mutta ne oli Lidlin väliltä hiekoitettu hyvin. Päivällä sen totesin ja siksi iltahämärässäkin vedin reippaasti mäen ylös keskellä tietä, kun toiset liukastelivat hiekoittamattomilla laidoilla.


Saa nähdä miten on Joutsassa tiet. Sitä Airi tuossa päivällä jo puhui. Jos sivutiet on liukkaina, niin voihan Jarkki minut kirkolta heittää.


Lauantai 15.01.2022; 21.53


Soitin äsken Jarkille. Ei siellä liukasta ole. Torstain lämmin päivä ei ole ennättänyt purra. Airin huominen käynti onnistuu hyvin. Kolmen jälkeen iltapäivällä näyttää alkavan pientä sadetta Joutsassa niin kuin täälläkin. Sovittiin alustavasti, että lähdetään 9 aikoihin, niin Airi ennättää ennen pimeää ja sadetta takaisin.


Minulla on tavarat suurelta osin pakattu. Jääkaapista ruuat styroxiin ja menoksi. Aika paljon tavaraa tulee mukaan, kun on tietokonevehkeet ja parin viikon ruuat.


Hain tänään vielä Lidlistä 8 piimää ja yhden Kukko-laatikon, mustikoita ja pakastemansikoita pakkaseen, kun tarjouksessa olivat: 5,90 puolikiloa! Paljonko niistä poimija saa palkkaa kesällä, en ole koskaan kysynyt?


Irrotin 4 kynnystä. Vien ne maalle ja sahaan niihin oviraot. Oletin, että ne olivat irtokynnyksiä, mutta ne oli sinkattu kiinni karmiin. Kahden ensimmäisen irrotus meni harjoitellessa. Eteisen kynnys lohkesi alapuolelta pahasti, kun puoliväkisin sitä käänsin. Sitten opin sahaamaan ne poikki ja 2 viimeistä irtosi nätisti. Näinhän se uuden työn kanssa aina menee.


Voimat siinä meni. Ilman polvisuojia ja otsalamppua homma ei olisi onnistunut. Lakaisin roskat. Airi tuli juuri kotiin ja imuroi. Teippasin kynnyspohjat jeesusteipillä.


Kyllä sen jälkeen Janssoninkiusaus maistui.


Airi leikkasi parran. Käytiin saunassa. Ajoin oman osuuteni parrasta. Soitin Jarkille.


Kyllä minä napin otin, mutta en ole varma löytyykö enää voimia ponnistella.


Lopetan tähän ja laitan koneen laukkuun.


Sunnuntai 16.01.2022; 22.47, Hoilola


Muutto meni hyvin. Aurinkoinen aamupäivä, kun ajoimme tänne. Olimme perillä jo puolenpäivän jälkeen ja Airi pääsi paluumatkalle salaatin ja kahvikupillisen jälkeen hieman yli yhden.


Raili Heinolasta soitti hänelle ja hän oli poikennut heillä kylässä paluumatkallaan. Lumipyry oli alkanut jo Hartolassa ja Heinolan jälkeen hän oli ajanut vesisateessa.


Airilla alkaa olla hyvä ajorutiini ja hän on alkanut luottaa itseensä. Ajoi kaupungissa pihaan ja käänsi auton kätevästi. Paluumatkan Heinolassa poikkeamisen sanoi ottaneensa haasteen kannalta. Pitää vain toivoa, että silmänsä säilyisivät ajokunnossa mahdollisimman kauan.


Paljon tavaraa, mutta hyvin pakattuina ne mahtuivat autoon. Raskasta kantamista molemmissa päissä. Kun sain ruokatavarat paikoilleen ja syötyä, selkää särki ja oli muutenkin voimat loppu. Menin päiväpeiton alle. Ensin herätti Jarkki ja myöhemmin illalla Airi.


Olen päivittänyt tietokoneita keskenään pilvipalvelun kanssa. Nyt ne ovat synkronisia keskenään. En täysin näitä vivahteita vielä hallitse, että voisin jättää toisen tänne.


Viime yönä me rakasteltiin ja kaikki meni yllättävän hyvin. Oltiin läheisiä toisillemme. Lievää päänsärkyä nappi aiheuttaa. Otin aamuviideltä kusella käydessäni poreen ja se mini sillä ohi. Eli, hyödyt suurempia kuin haitat.


Kyllä minulla nyt täällä kaikki tarpeet on muutama viikko olla. Ensiviikolla tilaan kaupasta ruokaa. Kolesterolilääke näyttää loppuvan 2 viikon päästä ja kai niitä tarpeita aina ilmaantuu. Jossain vaiheessa pitää kirkolla jotenkin käydä.


Pitää tehdä tiukka päivärutiini. Huomenna aloitan vanhan päiväkirjan 1992. Soittaa pitää päivittäin. Keppikävellä ja hoitaa kuntoa, pudottaa kaupungissa kertyneet 3 kiloa pois. Ottaa harkitusti Kukkoa, viiniä ja kirkasta viinaa; vain stimulanssina.


00.33: Kaivoin haitarin esiin: kyllä sieltä vielä löytyi Muistoja Karpaateilta.


Viritin vanhan koneen television kanssa. En meinannut muistaa, ettei siitä mene kuin kuva: siinä ei ole HDMI:tä. Kuuntelin ääntä pikkukaiuttimen kautta.


Turhaahan tämä kahden koneen kanssa seilaaminen on, mutta pidän vanhaa varalla: ei näistä koskaan tiedä, milloin ruutu pimenee.


Nyt alkaa olla systeemit käyty läpi. Juon viinin loppuun ja rupean nukkumaan.


Maanantai 17.01.2022; 08.30


Ne tulee jo uneenkin: /se lihava ministeri /ja se laiha. /Ja sen minä vielä sinulle sanon, /että minä kun nyt vuorostani /lähden tästä poikimaan, /että katot niitten perään; /ne on sellasia lillukanvarsia, / me kuollaan kohta kaikki.


Ne tulee jo uneenkin:


se lihava ministeri ja se laiha.


Ja sen minä vielä sinulle sanon,


että minä kun nyt vuorostani


lähden tästä poikimaan,


että katot niitten perään;


ne on sellaisia lillukanvarsia,


me kuollaan kohta kaikki.


23.14: Katsoin Anders Larssonista kertovan lyhytfilmin Ehkä pysyt rinnallani. Kai hän on tiennyt jo silloin kuolevansa ja nämä olivat jäähyväiset. Runollinen, syvällinen, hyvin toteutettu kokonaisuus.


Laitoin alulle vuoden 1992 päiväkirjan. Se alkoi sen Joken tilaaman ’ruumisautokonsultin’ inspiroimina. Näyttää jatkuvan samankaltaisen sirpaleisena mitä edellinenkin vuosi.


Pieni pakkanen, kova tuuli. Kävelin Myllykankaantielle. Onneksi laitoin korville taitettavan lippalakin; pipolla olisi pää palellut.


Jarkki oli aamulla hakenut linkonsa korjattavaksi Karimäen miehelle. Ei sitten enää iltapäivällä tullut, vaikka eilen niin ounasteli. Lyhythän tämä päivä vielä on. Huomenna on pakkaspäivä; sitten tulee lumisade. Soitin Airille ennen pääuutisia. Olivat Pirkon kanssa jutelleet: Pirkko ostanut jotain kaurajugurttia: ’niin kuin sammakonkutua’, hieman oli kauralle maku vivahtanut. Sanoin, että niin menee vanhakin retkuun.


Ehkä pysyt rinnallani: aineksia ´runoksi.


’Teenne vain sen, minkä kuvittelemme, että meidän pitää.’ /’Rakastumme toistemme aivan liian inhimillisiin rajoittuneisuuksiin.’ /Et sitä tiedä, mutta siellä jossain /sinä odotat itseäsi. /Me yritämme rakentaa maailman, /jossa voisimme elää suojassa /tämän maailma julmuudelta. /Mutta emme voi paeta: /se tulee verkkokalvoille, korviimme, /se tulee öisiin uniimme. //Tarvitsemmeko me auringonlaskun /jaettavaksemme, /että yhtä olisimme.


Ehkä seisot haudallani, /kuvittelet seisovasi. /Minä en sitä voi tietää, /kun arkun liepeet lehahtavat liekkeihin.


Tarvitsemmeko me auringonlaskun


Jaettavaksemme


että yhtä olisimme.


Ehkä seisot haudallani,


kuvittelet seisovasi.


Minä en sitä voi tietää,


kun arkun liepeet lehahtavat liekkeihin.


Pitää katsoa se vielä kolmannenkin kerran: se on pelkkää runoksi tehtyä ajatusta.


Jari Tervo asettuu Jumalaksi sunnuntaikolumnissaan Menestystarina: mahtava propagandistinen yhteenveto ja tulevaisuuden tiennäytös. Kirjoittajana hän on ilmiömäinen: noin pienessä tilassa hän katuu entisen uskonsa ja julistaa uuden, vielä suuremman uskonsa. Ja millä voimalla! Jos jeesukseksi, mutta kun pitää asettua suoraan Jumalaksi. Kaikessa jumaluudessaan minua alkaa vituttaa koko mies.


01.36: Selasin sunnuntain Hesarin ja nyt rupean nukkumaan. Veli-Pekka Leppänen asetteli Matti Klingeä hieman paikoilleen lähihistoriassa.


Tiistai 18.01.2022; 23.32


Heräsin aamukuselle kuuden jälkeen ja ihmettelin valoisuutta ja mustaa kalliota. Mietin sitä mystisyyttä; ettei lumi ole voinut sulaa, kun tallin katto oli valkoinen. Sitten vasta ymmärsin, että oli täysikuu ja hangelle heijastui mustana tuvan varjo.


Kusin ämpäriin ja rupesin uudelleen nukkumaan. Näin pitkää unta ja heräsin 5 yli 11. Haminan Reijo siinä oli ja jotain yritettiin tehdä. En sitä enää muista, kun en tullut heti kirjanneeksi.


Avasin karjakeittiön oven edustan. Kovaa se katolta pudonnut ja jäätynyt lumi oli, mutta teräslapiolla pikkuhiljaa sitä murensin.


Riihivarastolta kävin hakemassa pari laudanpätkää, joihin voin kokeilla sirkkelin asetuksia. On tarkoitus huomenna ajaa oviraot kaupunkikynnyksiin.


Iltahämärässä tein perinteisen kävelyni. Toisesta sauvasta on katkennut piikki ja se lipsuu. Kello oli jo melkein 5, kun pääsin hernekeiton kimppuun. Täällä voin syödä oikeaan nälkääni.


Jarkki soitti, kun olin saanut juuri unen päästä kiinni. Sanoi, että tulevat huomenna käymään.


Kolmosella oli suuri vaalitentti, ja Ykkösellä uutisten jälkeen pienpuolueiden tentti. En jaksanut paljoa katsella kumpaakaan. Se alkaa olla sellaista saman paskan jauhamista.


Harasin 21 artikkelia, on nyt ollut kuuntelun alla näillä kahden päivän kävelyillä. Näin sen jo kaupungissa ja ajattelin, että pitää ottaa välillä jotain vakavampaa.


Eilisessä HS:ssa oli Jukka Koskelaisen arvostelu Hannu Kankaanpään uudesta kokoelmasta. Tuli mieleen, että pitäisi Hannulle soittaa. Katselin jo numeroakin; ehkä huomenna soitan. Hän valitsi Oriveden jälkeen kirjailijan uran. Varmasti sitä halusikin kovasti. Julkaissut monta kirjaa ja saavutti jossain vaiheessa jonkinlaisen maineenkin ja kirjailijastatuksen.


Ehkä minäkin jotain Haavikon kaltaista sivutoimista haaveilin, mutta sitten jo valmis ura ja raha vei. Siinä vaiheessa ymmärsin myös sen, ettei minusta tulisi kuin keskinkertainen kirjoittaja, ja että niitä on tässä maassa jo ihan tarpeeksi.


Me tavattiin Hannun kanssa viimeksi Hakaniemen divarissa vuosia sitten, luultavasti Pekka Päivärinnan aikana, ja silloinkin nopeasti oven välissä: hän oli lähdössä ja minä tulossa sisään. Kertoiko hän silloin asuvansa Kalliossa? Tai Hermannissa. Hän puhuu jossain runossaan Viljo Kajavan aikanaan asuneen samoilla kulmilla.


Soitin Airille vasta uutisten jälkeen. Hän oli väsynyt ja ärtynyt ja puhelu jäi lyhyeksi. Pitää ruveta soittamaan hänelle aikaisemmin illalla.


Olen 1992 päiväkirjassa tammikuun alkua täällä Hoilolassa, vienyt Leenan bussille ja jäänyt tänne mietteisiini. Hahmottelen runosarjaa Tarjasta, Calorin sihteeristä. Hän on tekstissäni Marja ja ironisesti liioittelen hänen elämäänsä. En muista enää hänen sukunimeään, enkä muista hänen siskonsa etunimeä; siskoa, joka opasti vuoronperään firman nuoria insinöörejä rakkauden salaisuuksiin. Eihän se Tarjakaan niin tarkka siitä pillustaan ollut: kyllä minäkin joku yö hänen asunnoltaan heräsin ja yhdessä töihin tultiin. Ehkä minä hetkeksi häneen vähän rakastuinkin: sillä tavalla kun pillua saanut mies hetken haikailee. Se oli 80-lukua se.


Arska ei koskaan ollut eroottisesti Tarjan perään, ja vielä vähemmän hänen serkkunsa. Ninahan kävi Leenallakin kylässä ja oltiin vähän niin kuin perhetuttuajakin hetken. Tekivät Pasin kanssa pari lasta. Sitten Vätön Timo paljasti Ninan käyvän kerran viikossa hänellä panettamassa itseään. Timppa otti vastaan potilaitaan neljänä päivänä viikossa, yhden päivän lepäsi ja viikonvaihteessa iski uusia naisia. Naimisiin Timokin sitten pääsi/päätyi/joutui. Pitäisi soittaa, mitä pukille kuuluu.


Oliko se nimeltään Sirkka, se raskaasti maalattu piirtäjä, josta Arska sanoi: kun luoja varjelisi, ettei tuollaiseen koskaan sortuisi. Olavihan siihen sitten rakastui, ja asuikin vuoroviikoin sen kanssa Keravalla. Oli omien puheittensa mukaan sopinut asian vaimonsa kanssa. Mallu piti Sirkan kanssa yhteyttä ja Marjatan kautta kuulin Sirkan lähteneen, kun Olavilla lakkasi seisomasta. Olavilla oli jo silloin muistikin menossa ja lopullinen alamäki alkamassa.


Taltec oli jo silloin perustettu ja oltiin Lemuntiellä: Olavi kävi siellä esittelemässä kehittämästään sadevesien umpivirtaussysteemistä (UV) teettämäänsä tietokoneohjelmaa, josta hän ei itsekään enää ymmärtänyt yhtään mitään. Minulle hän henkilökohtaisesti tietokoneen porttiin tyrkättävän ohjelman silloin antoi eikä siitä maksua pyytänyt. En tiedä onko sitä ohjelmaa yleensäkään kukaan koskaan käyttänyt ja miten pitkälle kehitetty se oli. Ei tullut sellaista tarvetta, että olisin tarkemmin siihen perehtynyt. Se on minulla vieläkin tuolla töistä tuomani kaapiston laatikossa. Kaiketi se on Autocad-pohjalle rakennettu.


Minä nyt muistelen näitä, mutta näin se elämä menee.


Päivällä kuuntelin Hararia. /Nyt kirjoitan koneelle /vanhaa päiväkirjaani 30 vuoden takaa. //Sinä sanot /minun elävän menneisyydessä. //Mitä muuta sinulla on /kuin tämä päivä /ja menneisyytesi? //Ja vain näistä /sinä voit rakentaa huomisesi.


Päivällä kuuntelin Hararia.


Nyt kirjoitan koneelle


vanhaa päiväkirjaani 30 vuoden takaa.


Sinä sanot


minun elävän menneisyydessä.


Mitä muuta sinulla on


kuin tämä päivä


ja menneisyytesi?


Ja vain näistä


sinä voit rakentaa huomisesi.


02.20: Kirjoitin Tarja-osuuden läpi: sekava sotku, mutta kyllä siitä jotain saisi kehiteltyä, jonkinlaisen sarjankin.


Keskiviikko 19.01.2022; 23.42


Kävin juuri voimisteluohjelmani perusteellisesti läpi. Siihen menee melkein puoli tuntia. Kävelylenkki tältä päivältä jäi, kun menin iltapäivällä talliin ja ajattelin ajaa kaupunkikynnysten oviraot. Sirkkeli ei käynnistynyt: piti vain hiljaista hurinaa.


Jarkki tuli sitten ja ruvettiin purkamaan konetta. Laitettiin se peräkärryyn ja Jarkki etsii sille korjaajaa. Soitettiin Karimäen pajan Westmanille, mutta hän sanoi, ettei mielellään siihen puutu, kun hänellä ei ole sähköoikeuksia; epäili kondensaattoriviaksi. Kyllä kai se siitä jollain tavoin kuntoon saadaan.


Siinä se päivä sitten jo oli illassa. Eila soitti. Eira soitti ja kiitteli kuumavesipullosta. Jasu oli laittanut viestiä ja soitin takaisin päin. Airille soitin. Nukuin vajaan tunnin ennen uutisia. Katselin A-studion koronakeskustelun. Selasin rästihesarit.


Hararia olen kuunnellut pitkin päivää. Mietin, onko minulla ketään ystävää, jonka pystyisin manipuloimaan sitä kuuntelemaan.


Huomasin aamulla, että oikean polveni alapuolella oli vesikello. Olihan minulla polvisuojat, kun kynnyksiä irrotin, mutta se oli jotenkin hiertynyt siinä ohuessa lihassa luun päällä. Pitää laittaa siihen laastari sitten kun se kuivuu tai ennenaikaisesti puhkeaa.


Pilvinen päivä; lämpötila kääntyi vähän plussalle. Luvassa jo yöllä tuulta ja sadetta. Netin mukaan näyttäisi jo satavan. Huomenna lämpötila kääntyy taas laskuun.


Tutkin mitä hiiriturvasaavista löytyy ja tein pähkinäsekoituksen. Vähän valkoviiniä, suklaata ja pähkinöitä. Se minulle sallittakoon.


01.40: Kirjoitin vanhaa päiväkirjaa päivältä 04.01.92. Oltiin täällä Hoilolassa Stigun kanssa. Unen pohjalta lähteneitä ajatuksia, hyviä runonpoikasia. Alan vähitellen innostua niistä.


Torstai 20.01.2022; 14.07


Katson yöllistä tekstiäni. Muita kissoja ei vielä vuoden 1992 alussa näytä olleen. Toiko Eira Santerin sitten keväällä -92? Se selvinnee, kun sinne ennätän.


15.31: Jarkki toi sirkkelin. Olivat Vääpelin kanssa puhdistaneen hiilet ja se alkoi taas pelittää. Kun purettiin terän viereistä levyä eilen, en muistanut siinä olevaa korkeuden säätöä ja lohkaisin levyn alumiinikulman. Toin sen nyt tänne tupaan ja yritän pikaliimalla korjata.


23.18: Kävin tallissa etsimässä muovia liimasaumani tueksi. Illan mittaan on satanut melkein 10 senttiä lunta ja tuuli on kinostelut sitä. Nyt juuri ei satanut. On kääntynyt pakkaselle, -4.


Katselin suuren vaalikeskustelun. Annika Damström veti sen mallikkaasti ja vihelsi tiukkana poikki, kun päälle puhuminen alkoi ryöstäytyä. Hänestä on kehittynyt hyvä toimittaja.


00.10: Nyt liimaushomma on tehty. Huomenna se kestonsa näyttää.


Ilmi soitti illalla. Kertoi sielläkin olleen pieniä yöpakkasia saaren keskiosissa. Kyllä hänellä on nyt hyvä, kun on se keskuslämmitys ja kaasu tulee kaupungin verkosta, ettei tarvitse pulloja raahata. Kyllä hän siinä panosti oikeaan asiaan.


Niin kuin minäkin, kun aikanaan sähkön vedätin tänne Hoilolaan. Ilman sähköä lähes kaikki nämä nykyiset mukavuudet puuttuisivat. Elämä olisi varmasti muutenkin eri mallissaan. Tuskin paremmassa.


Yritin kertoa Ilmille Hararista ja sanoin, etten tiedä tuttavapiristä ketään, joka häntä uskaltaisi lukea. Pitää yrittää Jasua samalla konstilla: hän saattaa innostuakin.


Samuli Parosta tekisi taas mieli lainata. ” …/ellei se ole hengen tuote”.


Soitin Airille ja hän kertoi jutelleensa juuri Ilmin kanssa. Hieman samoista päivänpoliittisista asioista, joista mekin juttelimme. Ilmi ei meidän puheluistamme Airille kerro, eikä herätä turhaa närää. Niin kuin en minäkään.


01.47: Kirjoitin vanhaa tekstiä 05.01.92. Siirrytään Stigun kanssa Hoilolasta kaupunkiin. Olen edellisenä yönä kehitellyt ”kartiopallo”-teoriaani ja enkeli uni kummittelee. Kirjoittaminen jatkuu vielä kaupungissa. Mietin kokonaista sarjaa niemellä Haavoittunut enkeli.


Ei sitä enää sellaiseen produktiivisuuteen yllä: silloin on vielä ollut jotain julkaisemiseen liittyviä ambitioita. Mutta kyllä minä jotain yritän näille taimilleni tehdä, nyt kun on aikaa. Jos vain kuntoa ja näköä, yleensä elämää riittää.


Perjantai 21.01.2022; 22.29


Nousin aamulla 10 jälkeen. Yöllä oli satanut lisää lunta. En huomannut päivällä, kun Lasse oli käynyt auraamassa tien. Jarkki ja Eira poikkesivat tässä ja kertoivat.


Liimasin sirkkelin levyyn muovin toisellekin puolelle: se onnistui mielestäni hyvin. Se on nyt tuossa jo kuivuneena: hion sen huomenna ja laitan paikoilleen.


Huomenna kylmenee, sunnuntaina kääntyy nousuun ja maanantaina on plussan puolella. Jos huomenna tuntuu liian kylmältä, ajan oviraot vasta maanantaina.


Selasin rästissä olleet Iltasanomat. Iltalehtiä on vielä viikko.


Jonna soitti, kun nukuin ruuan jälkeen illalla, enkä ennättänyt vastata. Yritin äsken soittaa, mutta hän kai jo nukkui. Soitan huomenna ja kyselen, miten silmätippojen laittaminen on onnistunut.


00.30: Tein voimisteluohjelmani; puoli tuntia siihen menee. En kai minä sitä muuten tekisi, ellen huomaisi sen auttavan, ennen kaikkea niskaan, mutta myös yleisesti liikkumiseen.


Sitä ennen kirjoitin loppiaispäivän vuodelta 1992: 4 käsin kirjoitettua sivua, runon yritelmiä unen enkeliteemani ympäriltä. Kovasti olen sen vuoden alussa kirjoittanut: puoli ohutta, 20 lehden vihkoa 6:ssa päivässä. Sama tahti näyttää jatkuvan vihkon loppuosallakin.


01.55: Soitin haitaria: Moskovan valot, Metsäkukkia, Muistoja Karpaateilta. Telineessä oli Soittajan kaipuun nuotti, joku aikaisempi yritelmä, jossa oli tehty sormituskin. Kaivoin Ahvenaisen vihkosta (11) hänen sovituksensa. Se oli lähes sama, G-mollissa myös. Kyllä minä sen oppisin. Saisin siitä itselleni kauniin, tunnelmallisen kappaleen.


Selaan loput Iltalehden ja rupean nukkumaan.


Lauantai 22.01.2022; 23.55


Kirjoitin vanhaa päivän 07.01.92. Siinä yritän kirjoittaa aamulla ennen töihin lähtöä. Mietin aika suuria asioita: pojan äiti- ja isäsuhdetta. Kirjoitan aika valmiin runon Manillaköyden lottakohtauksesta. Nousin aamulla Ykkösaamuun: Markku Jokisipilä oli Seija Vaaherkummun vieraana. Pätevä petaus huomisiin vaaleihin.


Iltapäivällä lämmitin saunan ja kylvin. Söin. Soitin Airille. Hän oli käynyt muotokuvamallina ja lähetti valokuvan taulusta. Oli lähettänyt sen jo aikaisemmin Pirkolle ja Sadulle. Näköiskuva se ei ole. Ehkä taitelija tuntee entisen työkaverinsa ja on yrittänyt joitain luonteenpiirteitä tuoda esiin. En osannut siitä sanoa äkkiä juuri mitään. Suhteessa muuhun tohtorin hattu korostui mielestäni liikaa: ehkä se johdatti myös taiteilijaa väärään suuntaan.


Syötyäni väsyin totaalisesti ja nukuin uutisiin.


Soitin vähän haitaria, mutta huomasin eilisen äkillisen soiton rasittaneen oikean peukalon ja ranteen välisen lihaksen. Sen pitää nyt antaa olla rauhassa ja parantua. Ahvenainen puhui joskus soittonsa välissä, ettei hän käytä juurikaan peukaloa, mutta pianohaitari vaatii sitä sormituksiinsa.


Kuuntelin päivällä Hararia, mutta huomasin asian olevan niin painavaa ja monitahoista, että tunnin kuuntelun jälkeen vastaanottokykyni alkoi hiipua ja vaihdoin Antti Heikkisen Latuun. Eihän sekään mikään lastensatu ole. Ehkä väsymykseni johtuu näistä.


Kaadoin Vichyn sekaan tilkan Koskenkorvaa, mutta ei sekään pienenä määränä tunnu laulamaan saavan.


Hararin artikkeli sekularismista on perusteellinen ja hän tarkastelee aihettaan hyvin monimuotoisesti.


Sunnuntai 23.01.2022; 16.42


Viime yönä särki niskaa ja otin 5 maissa poreen. Heräsin taas tunnin päästä hikisenä. Nukuin sitten melkein 11:sta.


Aamurutiinien aikana kuuntelin Hararia. Sitä on jäljellä tunnin verran.


Hioin sirkkelilevyn ja rupesin kirjoittamaan vanhaa päiväkirjaa.


Järjestelen siinä Tertun kanssa raha-asioitani (10.01.92). Hän antaa minulle 200.000 lainaa, aikaisemmin vippaamieni 13.000 lisäksi. He haaveilevat Eijan kanssa kesäksi Interrail-matkaa ja hän pyytä minua, että lähtisimme sen jälkeen maailmanympärimatkalle. Näin luja meidän vanha ystävyytemme on!


20.43: Aluevaalien ennakkoäänestystulokset julkaistiin äsken 8 aikaan. Kokoomus johtaa niukasti, mutta prosentin sisällä tulevat Demarit ja Keskusta, joka on noussut yllättävästi gallupeista.


00.15: Kokoomus 21.6, Demarit 19.3, Keskusta 19,2, Perusuomalaiset 11.1, Vasemmisto 8,0, Vihreät 7,4, RKP 4,9, Kristilliset 4,2, Liike Nyt 1,9. Demareitten ja Keskustan ero oli vain muutama 1000 ääntä.


Yritin soittaa Jantulle, mutta kaiketi nukkuivat jo. Olisin lähinnä halunnut keskustella demokratian rappiosta ja Hararista. Saa nähdä soittaako hän huomenna.


00.23: Olen juonut Koskenkorvaa ensin kahviplöronä ja sitten keltaisen Jaffan kanssa. Ehkä hieman liikaakin. Nyt on ruvettava nukkumaan.


Maanantai 24.01.2022; 22.24


Kuuntelin tänään loppuun Hararin 21 oppituntia maailman tilasta ja Antti Heikkisen Ladun.


Olen nukkunut 2 viimeyötä kovin katkonaisesti. Hartioita on särkenyt ja olo on ollut muutenkin ’yleiskipeä’ ja väsyttävä. Syytä tähän en osaa sanoa. Nousin aamulla 10 jälkeen jo hieman paremmassa kunnossa ja katselin syödessäni netistä vaalien jälkipuintia.


Ei Janttu ole soittanut. Ehkä hän ei katsele puhelintaan. Tuli mieleeni sekin, että hän olisi ymmärtänyt soittoni väärin, eli Perussumalaisten mollaamiseksi. Sitä en missään tapauksessa halunnut.


Aamurutiinieni jälkeen menin talliin. Ajattelin siellä näin nollakelillä tarkenevani. Ajoin kynnyksiin ’oviraot’. Valmistelin työn hyvin mallilaudan avulla. Hyvin se onnistui. Ja ajattelin, että sen pitikin onnistua: ensin suunnitellaan ja sitten tehdään. Tuli hyvä mieli.


Sirkkelin terä oli tylsä ja poltti mustia kaaria. Mutta pitäähän ne muutenkin hioa ja pyöristää kulmat. Ei ollut karkeaa hiontapaperia ja jätin työn toiseen kertaan.


Jarkki soitti ja sovitteen, että hän käyttää minua huomenna kirkolla. Minun pitää käydä apteekissa kolesterolilääkkeiden takia ja samalla käydään Tokmannilla. Katsoin jo netistä ostokset valmiiksi: pieni hiomakone/pora, sirkkelin terät, hiontapaperia, hiirenloukku, puukko Airin kaupunkipakkiin.


Minulle on näitä halpoja koneita kertynyt kaikenlaisia, mutta jos niistä yhteen työhön on avun saanut, se on jo silloin hintansa haukkunut.


Väsymys painaa nytkin. En jaksa ruveta vanhaa kirjoittamaan. Rupean nukkumaan.


Tiistai 25.01.2022; 23.14


Femmalla menee Lapsia ja aikuisia, Aleksi Salmenperän elokuva vuodelta 2004. Jäin sitä katsomaan, kun en oikein muutakaan jaksanut.


Melkein koko iltapäivä meillä siihen kauppareissuun meni. Eira keitti vielä kahvit, kun oltiin Jarkin kanssa kaupat kierrelty.


Hieomalaitetta ei Tokmannin hyllyiltä löytynyt, vaikka kahden myyjän kanssa sitä etsittiin. Tilasin sen äsken netin kautta ja laitoin toimituksen Joutsan Tokmannille. Kai ne sieltä sitten viestittävät.


Hiirenloukkuun on nyt leipä laitettu: sen kun työntää päänsä sisään.


23.56: Elokuva päättyi. Huomenna näyttää olevan vielä pakkaspäivä. Hion kynnykset torstaina.


Jos saan ensi yön kunnolla nukuttua tuon niskan takia, rupean kirjoittamaan vanhaa. Täytyy miettiä uusi äänikirjakin. Ja aloittaa kauppalistan tekeminen: jos saisin kuljetuksen perjantaille.


En ymmärrä tätä puolikuntoisuuttani. Jos olisin kaupungissa, panisin tämän koronan piikkiin, mutta en minä täällä ole sitä voinut mistään saada. Ellen sitten tuonut sitä jo tullessani.


Muistin viime yönä, että minulla on lääkekaapissa Rennietä, otin pari tablettia ja närästyksen tunne ja mahan turvotus aika äkkiä helpottikin. Sain aamupuolen nukutuksi.


Keskiviikko 26.01.2022; 22.47


Aloin aamulla kuunnella Márquezin Sadan vuoden yksinäisyyttä. Olen kuunnellut sitä 7 tuntia.


Talipötkön sain ripustettua linnuille itäisen ikkunan koukkuun.


Iltapimeällä kävelin Hoilolantien eestaas.


Televisiota olen katsellut: puoliseiskan ja ajankohtaiset. Kolmosella alkoi uusimuotoinen Asian ytimessä: presidentti Niinistö oli siinä pohtimassa ajankohtaisia sota-asioita.


Niska on ollut kipeä ja muutenkin veto pois. Kirjoittaa en ole jaksanut, enkä edes lehtiä selata.


Kun äsken katselin keinutuolissa Asian ytimessä ohjelmaa ja yritin siitä nousta, iski helvetillinen suonenveto ensin vasemman reiden lihaksiin ja sitten oikeaankin reiteen. Sitä kesti aika kauan ja se oli niin kova, ettei jaloille meinannut löytyä asentoa, jossa se olisi hellittänyt. Otin magnesiumin sitten kun pystyin muutaman askeleen purkille ottamaan. Airi soitti samaan aikaan, oli huolestunut, kun olin niskani pakotuksesta aikaisemmin kertonut. Ehdotti, että kokeilisin kuumavesipulloa. Kyllä minä jo vettä kuumensin ja toin porstuasta lämpömittarin, jolla voin mitata vedelle sopivan lämpötilan; ehkä se on jotain 70 paikkeilla.


Lämpötila on nousussa, enää pari astetta pakkasta. Jos huomenna jaksaisin hioa kynnykset kuntoon.


Pitää nyt seurata tuota niskaa: jos se noin kipeänä pitkään jatkuu, minun pitää lähteä täältä kaupunkiin, jossa on lääkäriin pääsy lähempänä. Ei näistä oireista osaa itse päätellä. Airi kyseli 10 vuoden takaisia sydänoireitani. Silloin ne olivat kohtauksenomaisia voimakkaita kipuja. Tämä on samoilla kohdin, mutta tuntuu enemmän lihaspohjaiselta niskan jännitteisyydeltä.


Laitoin taas hiirelle syötin: saa nähdä vieläkö niitä ilmaantuu. Lossa tuntuu hyvin toimivan.


Torstai 27.01.2022; 23.25


Ei kuumavesipullo auttanut. Niska oli huonossa asennossa, vaikka yritin tyynyrakennelman hyvin tehdä. Heräsin 3 jälkeen, enkä meinannut saada niskaani nousemaan. Otin vahvan Panadolin ja Somac Controlin, vaihdoin tyynyrakennelmani muotoiltuun tyynyyni.


Seuraavaksi heräsin 5 jälkeen tyyny ja lakana hiestä märkänä, mutta niska jo jotenkin taipuvana. Käänsin peiton ja laitoin pyyhkeen alleni. Puoli 9 jälkeen heräsin suhteellisen terveenä ja virkeänä. Katselin aamuteeveen loppuun ja Hanna Nohynekiä puoliseiskassa. 64-vuotias, omaperäinen ja viisas nainen. Hän oli alkanut sanoa ’hän’ heille hankitusta koirastaan; toisin kuin edellinen vieras Ruben Stiller, jo oli asiasta ehdottomasti eri mieltä. Nohynek paljasti, että hänen nykyinen miehensä on Mika Salminen, mutta ei THL:n Mika Salminen.


Vaihdoin sirkkeliin uuden terän ja ajattelin, että ajan ohuelta vanhan terän polttojäljet pois. ensimmäinen kynnys meni nätistä, mutta kahteen seuraavaan tuli taas polttojälkiä. Pitkää kynnystä en uskaltanut kokeilla lainkaan: se oli vääntynyt kaarelle ja ryöstäytynyt keskeltä kovin ohueksi.


Tokmannilta tuli viesti, että hiontalaite on tullut ja sen voi hakea. Soitin sinne ja selitin, että Eira tai Jarkki hakisi sen. Valtakirjasta se ensin alkoi jutulle, mutta lupasi kirjoitta viestin kassalle. Ajattelin, että katson mitä laitteella voi tehdä ja jätin kynnyshomman vielä levälleen. Jos sillä saisi mustat kihottua siististä pois.


Jarkki soitti päivällä ja kyseli pitääkö Lassen käydä auraamassa. Kävelin tuossa tiellä paskareissullani ja soitin, ettei täällä lunta ole, kun sen verran, että jäljet jäävät; kyllä tänne kauppias huomenna pääsee. Lauantaina tulee lumimyrsky ja maanantaina Lasse voit tulla sitten tosissaan auraamaan.


Otin taas Panadolin ja mahalääkkeen. Kuulostelen tuon niskani kanssa. Lauantaina täältä olisi pitänyt lähteä jo ajoissa ennen sadetta, puolilta päivin. Ennusteen mukaan sade alkaa 2 jälkeen.


Seurailen nyt vointiani. Jos niska hellittäisi ja voisin edes hieman kirjoittaa ja selata lehtiä, soittaa haitaria. Eihän täällä olossa muuten mitään mieltä ole. Eilen selasin viime lauantain HS:n, nyt ajattelin käydä läpi sunnuntain ja ruveta nukkumaan.


Perjantai 28.01.2022; 22.04


Käräjäoikeus tuomitsi Tytti Yli-Viikarille 80 päiväsakkoa, rahassa vajaat 1800 € = 22,5 €/pv. En viitsi ruveta kaivamaan tarkkoja sakotusperusteita. Jotain peruskansaneläkkeellä elävän tuloluokkaahan tämä vastaa. Siis täysin persaukinen ihminen. Kai se käy leipäjonossa, kun ei nälkiintyneeltäkään vaikuttanut.


Tällainen lujittaa kovasti yhteiskuntamoraalia ja kansalaisten lojaaliutta lakeja ja virkamieskuntaa kohtaan! Tässä olisi iltapäivälehdistölle materiaalia, mutta sekin kenttä on kesytetty jo pelkkään paskan jauhamiseen. Ei ole enää Bisquitin ja Origon kaltaisia hampaita. Toivottavasti edes Jyrki Lehtola sanoo tähän jotain.


YLE on kokonaisvaltainen media ja siellä on tietysti ’jokaiselle jotakin’ ja paljon paskaakin, mutta olen alkanut sitä yhä enemmän arvostaa. Tänäänkin Jälkiviisaissa Janne Saarikivi tapansa mukaan laajensi toimittajan teemoja. Illalla alkoi uudistunut Viimeinen sana ja Ruben Stiller oli taas päästetty televisionkin puolelle. TV hoitaa hyvin päiväkohtaista asiapuolta; ja radio, Areena mukaan lukien, kokonaista maailmaa. Tämä narina, ettei oikeaakin tietoa löydy, on pelkkää ihmisten laiskuutta.


Minä sain ylinopeussakkoa aikanaan n. 2000 € (en muista tarkkaa summaa) ja ajokortti oli unohdettuna hyllyllä ilman minkäänlaista tuomiota. Rupesin sitä sitten kyselemään ja kun kävin sitä hakemassa, virkailija oli kovin hiljainen ja ajattelemattomuuttaan ennätti tunnustaa, ettei hyllytykseen ollut ilmoitettu minkäänlaista perustetta, määräystä tai tuomiota; oli vain unohdettu ilmoittaa, että kortin voi noutaa.


Olen kuunnellut nyt pari päivää Márquezin kirjaa ja se tuoreena mielessä; alkoi jotenkin pirullisesti huvittaa nämä meidänkin oikeuskäytäntömme.


00.38: Luin juuri viime tiistain HS:stä otsikon: Päästötön maito vaatii paljon työtä. Niinhän se on. Se lehmä pitäisi ottaa pois siitä prosessista, kun se syö heinää ja paskantaa ja piereskelee. Ja sittenkin jäisivät vielä nämä Intian lehmät.


Mikko soitti juuri päivällä, kun olin paskalle menossa. Ennätettiin hetki jutella ja kaupan poika ajoi paikalle. Poika oli tohkeissaan. Kun kysyin pääsikö hyvin tulemaan, tokaisi vain, ettei ollut aurattu. Yritin olla kohteliaasti ja annoin vanhat laatikot kyytiin ja kiittelin. Auton pääsyä tuo lumi ei mitenkään haitannut, mutta hidastihan se kulkua, jos aikataulu oli viritetty kesäkelin mukaan.


Järjestelin tavarat. Kävelin perinteisen kävelyni Kämppilään. Myllykankaantie oli kaiketi aurattu eilen: siinä oli vähemmän lunta kuin meidän tiellä. Kauppakuski sanoi sitäkin auraamattomaksi, kun sitä kohteliaisuutena kysyin. Huomenna tulee suuri pyry ja sitten riittää todellista auraamista alkuviikolle.


Söin kaupan Riistakeiton ja Lidlin lisukkeita. Soitin Airille. Ruvettiin katsomaan Viimeistä sanaa. Nukahdin vähän ja katselin uutiset selälläni. Perjantain katsoin iltapalaa syöden ja Kukkoa juoden. Simo Frangén selvitteli asiallisen letkeästi kohtuullista kaljanjuontiaan. Toisena vieraana ollut tyttö oli lopettanut ryöstäytyneen ryyppäämisensä ja selitteli päätöstään sekavasti, jo vanhan juopon tavoin. Ei Perjantai huono ohjelma ole, mutta sen taso heilahtelee vieraiden mukana.


Niska on mikä on. Toissaöisestä krampista jäi vasempaan reiteen lihasvamma, joka tuntuu jossain asennossa. Otin Magnesiumin ja vanhan Panadolin. 2 Kukko olen juonut ja yhden lasillisen blandattua valkoviiniä. Rupean nukkumaan. Jarkki lupasi tulla aamupäivällä ja tulee sateen takia tavallista aikaisemmin. Ja huomenna on saunominen, joka sekin olisi syytä hoitaa ennen suurta lumen tuloa.


2 Hesaria jaksoin selata: maanantain ja tiistain. Vanha kirjoitus ja soittaminen jäivät tänäänkin.


Toivottavasti löydän niskalle asennon eikä pahoja suonenvetoja tule.


Lauantai 29.01.2022; 23.50


Kuuntelin tänään loppuun Márquezin Sadan vuoden yksinäisyyden. Äsken tutustuin netissä hänen elämäänsä ja suomalaisiin kääntäjiinsä. Söin yöpalaa: 1 Oululaisen jälkiuunileipäviipale ilman levitettä, 1 avokado, 3 kananakkia, Laitilan 5,5 Kukkoa. Siinä korostuu kukin maku omanaan, eikä toinen tapa toistaan.


Eira ja Jarkki kävivät päivällä, toivat Tokmannilta hiontakonepaketin ja sitä tässä hieman testailtiin. ’Hioma- ja kaiverruskonesetti Einhell TC-MG 135E’. Pakki sisältää 189 osaa ja se maksoi 49,80 €. Halpa työvoima ja suuret sarjat mahdollistavat tällaisen ihmeen. Jos pystyt kuvittelemaan jotain, jota ehkä joskus tarvitsisit, kyllä kiinalainen sen sinulle tekee ja toimittaa.


Annoin Eiralle putkilämpömittarin, jolla hän voi mitata lämpöpulloon pujotettavan veden lämpötilan. Kaupasta tilaamani tulppaanit annoin myös, kun totesin, ettei ne tähän pöydälleni oikein mahdu kaiken muun tavarapaljouden sekaan.


Kuunnellessani loppuun Márquezia, mietin hänen ’maagista realismiaan’. Saada kestämään se ote horjumatta koko pitkän tarinan! Yksikin huolimattomasti muotoiltu lause sen kaataisi.


On kirjoitettu paljon kirjoja, joissa esiintyy episodeina hulluja ja mielettömyyttä, joilla halutaan saada tarinaan ’koko kirjo’. Mutta ne ovat silloin vain kokonaisuuden apuna. Ajattelen esim. Linnan Susi-Kustaata, jolla hän tuo esiin ajan historiallista marginaalia.


02.43: Selasin keskiviikon, torstain ja perjantain Hesarit kahviplörön voimalla. Torstain lehdestä sain jonkin hyvän niskavoimisteluvinkin.


Sunnuntai 30.01.2022; 23.57


Lunta on satanut ainakin 20 senttiä ja sataa vielä hiljalleen. Helsingissä on satanut ainakin saman verran. Airi kertoi, etteivät talonmiehet auraa viikonvaihteessa, koska heillä on viikonloput vapaat. Facebookissa käy kuulemma melkoinen kuhina. Kyllä siihen joku ratkaisu pitää löytyä; eihän ihmiset pääse huomenaamuna töihin, ei ainakaan alaparkkipaikan autolliset. Kyllä talonmiehen työaika pitää määräytyä ilmojen mukaan; ei talonmies voi olla virkamies. Toivottavasti siitä nyt nousee tarpeeksi suuri möly, ja varmasti nouseekin. Entinen talonmies aurasi jo aamuyöllä ja se on vielä ihmisillä hyvässä muistissa.


Tutustuin paremmin hiontalaitteeseeni ja laitoin sen tähän tuvan pöydän reunaan kiinni. Yhden kynnyksen tässä hoinkin. Huomasin, että pölyä tulee turhan paljon ja siirsin verstaan illalla talliin. Nyt on sirkkelimustat hiottu pois. Pitää ne huomenna vielä viimeistellä hiekkapaperilla ja panna nippuun. Tämä on taas niitä hommia, jonka aika-arvio olisi pitänyt kertoa piillä. Eikä tässä taida se piikään riittää.


Aloin kuunnelle Mihail Solohovin laajaa kasakkaromaania Hiljaa virtaa Don Veikko Honkasen lukemana. Ensimmäinen osa kestää yli 20 tuntia; kai ne 2 muuta ovat samaa luokkaa.


Niskan kanssa olen tullut tänään toimeen, mutta jäykkä se on ja taidan ottaa yöksi Panadolin. Huomenna paneudun eilen HS:stä printtaamiini fysioterapeutin ohjeisiin ja yritän päästä eroon Panadol-kierteestä.


Soitan huomenna Mehiläiseen ja kyselen fysioterapeutin lähetteistä. Kelakorvaus ei siinä kovin paljon ole; jos joudun omaan laskuuni käymään fysiatrilla ja sillä tavoin hakemaan lähetteen, se ei koskaan tule rahassa takaisin. Vuosaaren terveyskeskuksen piikkihän minulla on jollain tavoin auki; sekin pitää selvittää. Minulla jäi se hierojalla käynti, kun tuli korona päälle. Kyllä minun pitää hierontaa kokeilla tuohon niskaan. Ellei sekään auta, niin pitää alkaa tutkia tarkemmin.


02.16: Eilisen Hesarin selasin, muuta en jaksa. Rupean nukkumaan.


Maanantai 31.01.2022; 23.51


Selaan sunnuntain Hesaria: luin hieman harppoen Tommi Niemisen päiväkirjamaisen raportin Valko-Venäjältä. Hyvä näkökulma ja lisä päiväkohtaiseen uutisointiin. Márquezia juuri kuunneltuani, en hämmästele juuri lainkaan, en edes Niemisen kuvaamia ihmiskohtaloita. Tällainen tämä maailma on. Hän poimii yllättäen Márquezin Patriarkan syksyn ja pohtii, hapertuuko Lukašenka Patriarkan diktaattorin tavoin. No, se lienee sivuseikka. Ei Venäjä pelaa yhden kortin varassa, kyllä se siihen varamiehiä on jo kasvattanut. Maihinnousu on jo aikoja sitten tehty ja vahvistetaan juuri näinä päivinä, kun sotaharjoitusten varjolla maa sotilaallisesti miehitetään.


Huomaan, ilokseni ja surukseni, etten ole enää kenenkään puolella. Haluan vain saada jonkinlaista tolkkua maailmasta ennen kuolemaani. Ehkä minä olen aina pyrkinyt tähän. Niin paljon mustaa ja valkoista; upottavaa suota, jonka läpi piti ponnistella.


Suomi on siinä mielessä hyvä maa, että täällä tulee toimeen kaltaiseni kielitaidotonkin ihminen jollain tavalla. Kun luen, kuuntelen ja katselen, ja peilaan kriittisesti ristiin Ylen ja Hesarin, pystyn muodostamaan jonkinlaisen kuvan maailmasta. Se ei ole koko totuus, mutta monessa muussa maassa tämäkään ei olisi mahdollista.


Katselin aamuteeveen jälkijättöisesti enkä kuullut, kun Lasse oli käynyt auraamassa. En kuullut Jarkin lingon ääntäkään ennen, kun menin kuistia lakaisemaan. Tiet olivat auki; lapioin ovien edustat; Valtterimyrsky oli ohi.


Lämmitellessäni siirsin käyttötilille rahaa ja soitin Mehiläiseen. Ei uuden reseptin teko onnistunut ilman lääkäriä: sairaanhoitaja järjesti Jousille soittoajan huomiselle.


Sitten lähdin päättäväisesti talliin ja hioin kynnykset kuntoon, järjestelin tavaroita. Alkoi palella ja järjestely jäi hieman kesken: tavarat pesuvatiin tallin pöydälle. Mutta tyytyväinen minä iskuuni olin: kynnykset ovat nyt teipatussa nipussa valmiina kaupunkiin.


Otin päivällä lumikuvia ja lähetin niitä Airille ja Ilmille. Kyllä Ilmi tuntuu luurinsa vieressä istuvan: melkein heti tuli vastaus. Hän roikkuu maailmassa kiinni, mutta lienee oppinut itsenäiseen yksinäisyyteensä niin kuin minäkin. Ajattelin soittaa hänelle, mutta se jäi; soitan huomenna.


Anna oli tuonut perheensä Lappeenrannasta, käynyt lasten kanssa ja jättänyt Maurin Airille yökylään. Olivat syöneen mansikkakeittoa. Anna ja Sylvi yöpyvät kai Annan vanhempien Helsingin asunnossa. Lapsen käyvät espanjalaisen koulun pääsykokeissa ja sitten perhe lentää takaisin kotiin Espanjaan. Keväällä tullevat kokonaan takaisin Suomeen.


01.46: Nyt on Hesarit päivitetty. Iltapäivälehtiä rästissä toista viikkoa, mutta ne ovat nopeita, kun sen pään ottaa.


Minun piti kokeilla niitä Hesarin fysioterapeutin ohjeita. Teen kolmannen pienen Jaffa plörön, kun ei vielä pahemmin nukutakaan.


Olen kuunnellut Solohovia jo 7 tuntia. En minä siitä suuremmin innostu, mutta kyllä sen koko trilogian kuuntelen. Tuli tunne, että venäläisistä riittäisi, kun tutustuisi vain Tšehoviin. Suuriin amerikkalaisiin, kuten Faulkneriin, jota en tunne lainkaan, haluaisin palata, mutta niitä on kovin vähän luettuina. Lukemalla en paksuja kirjoja enää jaksa.


Tiistai 01.02.2022; 23.35


Juttelin juuri Ilmin kanssa. Hän tuntuu seuraavan aika tiukasti maailman poliittista tilannetta, pitää itseään maailmassa kiinni.


Airin ja Maurin kanssa juttelin aikaisemmin illalla. Airi oli opettanut Maurille Mustaa Pekkaa. Nopeasti Mauri oli sen oppinut. Airi pelaa aina tosissaan, löysiä antamatta, myös lasten kanssa. Siinä äkkiä toinenkin oppii.


Eila soitti päivällä; ei juteltu kauan, kun odottelin lääkärin puhelua.


Jousi soittikin 3 jälkeen ja sain asiani hoidetuksi: reseptin Someciin ja suonenvetolääkkeeseen, lähetteen fysioterapiaan ja D-vitamiinitestiin. Kerroin, että olen vähän viiniä juonut ja menen verikokeisiin helmimaaliskuulla: katsotaan sitten tuloksia.


Katselin päivällä netistä Arndt Pekurisesta kertovan dokumentin Ikuiseen rauhaan.


Solohovia kuuntelin 3 tuntia lisää. Kävin iltahämärässä kävelemässä.


Kirjoitin vanhaa päiväkirjaa muutaman vihkosivun.


Niska on ollut siedettävä ilman Panadolia.


01.28: Soitin Muistoja Karpaateilta ja Metsäkukkia. Selasin vanhat Iltasanomat. Iltalehdet jäivät vielä rästiin. Rupean nukkumaan.


Keskiviikko 02.02.2022; 13.13


Jarkki poikkesi ja kertoi, että Sulo oli piikitetty. Lääkäri oli katsonut sydämen olleen jo liian heikossa kunnossa ja aiheuttaneen kaikenlaista kipua. Se sairasteli viimeiset vuodet ja kuulo oli mennyt jo melkein kokonaan. Eira sitä eniten suree, niin kuin muitakin suvun suruja.


Selasin päivän Hesarista jutun maailman ensimmäisestä sanomalehdestä Acta Diurna, Päivän Tapahtumat. Se alkoi ilmestyä 59 vuotta ennen nykyistä ajanlaskua ja ilmesty noin 400 vuotta, ensin kivitauluina ja sitten papyruskääröinä. Sisällöltään se muistutti juoruineen kovin paljon tämän päivän sanomalehteä.


23.52: Nyt on kaikki rästilehdet selattu, paitsi tämän viikon Joutsan Seutu ja ET-lehti.


Iltapäivällä katselin jälkijättöisesti valtiopäivien avajaiset. Niinistö ja Vanhanen puhuivat: kumpikin asiaa, selkeästi ja hyvin, osin samoista teemoista. Niinistö näpäytti vähän lehdistöä rivien välissä, heidän juoksemisestaan Venäjän kirjeen perässä; sanoi, ettei siinä ollut mitään uutta.


On ollut jotenkin vetämätön päivä, Sulon kuoleman surupäivä. Oli sen verran pakkastakin, etten viitsinyt lähteä kävelemäänkään. Niska on pysynyt samanlaisena: ei terve, mutta ei sietämättömän kipeäkään. Oikea ranne oli aamulla kovin kipeä ja ihmettelin tuliko se siitä pienestä soittamisesta illalla. Saatoin yöllä sen nukkuakin pahassa asennossa. Tai sitten se tuli eilisestä keppikävelystä.


Kovin varovainen sitä pitää näiden urheilujensa kanssa olla.


Sain kirjoitettua vihkon 1/92 loppuun ja aloittelin toista vihkoa. Alkuvuoden näytän kirjoittaneen paljon, mutta sitten ovat työt syrjäyttäneet runouden. Leenankaan kanssa ei näytä menneen aina kovin hyvin. Siinä alkaa olla Sörnäistenkadun suunnittelu kiivaimmillaan. Joken kanssa on välit kireällä. Tein valkoviiniä, ja sitä myös join. Hulluja vuosia ne olivat. Ihme, että niistä hengissä selvisi.


Torstai 03.02.2022; 22.24


Pakkaspäivä, aamuin illoin -18, yöllä ja päivälläkin piikki lähelle -20. En käynyt ulkona muuta kuin aamutoimien verran. Huomenna alkaa lauhtua ja tulee taas lumisateita.


Eiralle soitin päivällä ja juteltiin vyöruususta/ruususta, kun luin niistä ET-lehdestä. Yritettiin laittaa Digileht.fi heidän tietokoneelleen, mutta ei se puhelimitse neuvomalla onnistunut.


Lehdet selasin päivällä. Televisiota olen katsellun tänään aika paljon: ensin takautuvasti aamuteeveetä, iltapäivällä loppuosan Eduskunnan täysistunnosta, illalla dokumentin Tieteen sokaisemat ja päälle nämä normaalit uutiset ja ajankohtaiset.


Niska on ollut suhteellisen hyvä ja rannekin on parantanut. Yritän soittaa vähän, mutta ensin kirjoitan vanhaa muutaman sivun.


01.04: Kirjoitin vanhasta ruutuvihkosta 7 sivua 92-tammikuua. Olen kirjoittanut silloin tiukasti joka päivä. Lukenut Augustinuksen loppuun ja siinä sivussa Matteuksen evankeliumia ja Haavikkoa.


Pakkanen näyttää -14 verannalla niin kun netin sääasemallakin.


01.53: Niskaa ja rannetta kokeillakseni soitin 3 kappaletta: Moskovan valot, Metsäkukkia ja Muistoja Karpaateilta. Pitäisi palauttaa mieliin muitakin. Ja opetella uusiakin. Tunnustelen aamulla tämän vaikutusta.


Perjantai 04.02.2022; 21.52


Ei tullut ranne eikä niska kummemmin kipeäksi.


Juttelin Airin kanssa illalla. Siellä oli jo lumipyry päällä. Kurkkasin juuri verannalle: kyllä se sataa jo täälläkin. Lunta on luvassa aina sunnuntaihin saakka.


Katselin päivällä aamuteeveetä: siinä haastateltiin vuoden 2022 Johtolanka-palkinnon voittanutta dekkaristia Niko Rantsia. Kuka viereesi jää on hänen toinen kirjansa. Se sattui olemaan Elisa-kirjalla tarjouksessa ja selasin siellä sitten muitakin äänikirjoja läpi halvimmasta aina 6,90 hintaluokan läpi. Kahlasin siellä varmaan pari tuntia. Äänikirjoja on nyt jo niin paljon, että niitä pitää ruveta etsimään kategorioittain tai tekijän mukaan, ja sieltä valita tarjoukset ja pysyvästi halvimmat.


Ulkona en ole ollut muuta kuin rutiinien rajoissa. Pakkasta näyttää olevan vieläkin +10, vaikka lumisade on jo päällä. Huomenna hellittää ja sunnuntaina nousee lähelle nollaa. Silloin minulla on kellarikäyntipäivä. Pitää lapioida kellarin tiensuu auki ja hakea perunoita tänne itselle ja kaupunkiin. Minulta alkaa kaupan ruuat loppua: pitää ruveta kehittelemään omia ruokia ja perunoita siihen tarvitaan.


Jarkki soitti päivällä. Hyvin sillä oli sairaalareissu mennyt, eikä haittavaikutuksia ainakaan vielä ollut tullut.


Vanhassa päiväkirjassa tammikuulla 1992 kirjoitin juuri, kun Veikko oli Kaunialassa ja Kaisa kuoli. Lautatarhankadun toimistotaloa ruvetaan suunnittelemaan toiseen kertaan. Minä taistelen raha-asioitteni kanssa. Työt lisääntyvät ja kirjoittamien alkaa lipsua.


Nicklas Wancke oli Perjantai-ohjelman vieraana. Jutteli asiallisen selkeästi omasta aivoinfarktistaan. Sean Ricksistä on kehittynyt sympaattinen juontaja.


00.34: Palauttelin Suvivalssia ja Tonavan aaltoja eilisten lisäksi. Pitää lisätä rasitusta varovasti niskaa ja rannetta tunnustellen.


Perjantain osanottajat puhuivat paljon riittävän unen merkityksestä. Olen sitä viime aikoina tarkoituksellisesti opetellut. On se ollut mielessäni koko elämäni, mutta olen siitä viinan voimalla tinkinyt, etenkin 80-luvulla. Kai se silloinkin tuli korvattua viikonvaihteen krapulanukkumisilla. Unen puute, vai liika viinako lienee enemmän aivojani kuluttanut ja pilannut.


Rupean nukkumaan. Aamulla on verannalla lumen lakaisua.


Lauantai 05.02.2022; 22.23


Olihan niitä lumitöitä. Ja sitten alkoi saunanlämmitys. Ennen iltahämärää kylvin. Ajoin parran. Söin härkäruukun Lidlin höysteillä.


Soitin Airille. Sitten juttelin Eijan kanssa puhelimessa 1,5 tuntia. Kissun kanssa vajaat puoli tuntia. Sjöholmin Matin kanssa reilut puoli tuntia. Ystävät tuli käytyä läpi. Mikolle voisin soittaa, mutta taidan luovuttaa nyt tältä päivältä. Keskustelu Eijan kanssa kirjallisuudesta ja muustakin oli niin innoittavaa, etten halua pilata sitä politiikalla.


Kissun kanssa en pääse kovin syvälle kirjallisuuteen, koska hän ei kovin paljon kirjallisuutta todellisuudessa tunne, vaikka työnsä sen piirissä tekikin. Matin kanssa en voi keskustella kuin arkipäivän asioista. Minua on alkanut pelottaa, jos Eija kuolee ennen minua. Hän täyttää vuoden päästä tammikuussa? 85 vuotta. Turha tässä on alkaa ennustelemaan, mutta kovin yksin minä sitten jäisin.


Niin hyvin kuin itseni kanssa pärjäänkin, en ole vielä mikään Giuseppe Tomasi di Lampedusa.


23.42: Söin iltapalaa: Reissumies, Beceliä, juusto, graavilohi; avokado ja Kukko. Airi olisi taas sanonut, että siinä se taa porvari syö.


Turhan monta Kukkoa on nyt tullut juotua ’ saunakaljoina’, ja pari tuhtia lasillista valkoviiniä puheluiden aikana. Vähän niin kuin vanhoina ’hyvinä aikoina’.


No, nyt on sosiaaliset kontaktit taas hoidettu.


Katselin Kenttämaan Matin puhelinnumeroa; näyttää säilyneen samana ja Matin asuvan nykyisin Lahdessa. En soita nyt hänelle, ja mietin tarkkaan, soitanko ollenkaan. Matti on luultavasti kovin yksinäinen mies, ja siitä voisi tulla kovin takertuva suhde. Enkä ole varma, onko meillä kovin paljon puhuttavaa keskenämme.


Näin tämä elämä menee. Kekkonen oli suuren osan loppuelämäänsä yksinäinen. Todellisia henkiystäviä meillä on kovin vähän.


Sunnuntai 06.02.2022; 23.49


Tapsa viestitti päivällä, että Turusen Marjatta on kuollut. Artun haudalla Marjatan viimeksi näin. Muu porukka oli menossa takaisin töihin. Marjatta lähti siitä yksikseen, sanoi olevan joku tapaaminen. Harvoin tulee mieleen, että nyt näkee tämän ihmisen viimeisen kerran.


Yritin soittaa Tapsalle, mutta oli ollut puhelin kiinni ja viestitti illalla, että soittaa huomenna.


Kuolinilmoitus oli laitettu sisaren nimiin. Katselin, että Taru Turusia oli haussa 14, ja oliko hän sitten Turunen, vai naimisissa jollain toisella nimellä.


Kuuntelin aamulla Solohovin 1.osan loppuun. Päättyy historiallisesti siihen, kun bolsevikit alkavat taistella vallasta ja maailmansota vielä jatkuu.


Kirjoitin äsken vanhaa tekstiä helmikuun alkua 1992. Kaisa haudataan. Minulla on vitutusta Joken ja töiden suhteen. Leenan kanssa on välit tulehtuneet. Kumma, että minä vielä jollain tavoin elin hänen kanssaan yli 4 vuotta.


On satanut lunta hiljalleen koko päivän. Lämpötila noussut lähelle nollaa. Jarkki soitti päivällä ja sanoin, että Lasse voi tulla huomenna auraamaan, tai miten hänelle parhaiten sopii. Sateet näyttävät nyt hellittävän. Jos Lasse auraa tien, käyn huomenna kellarilla hakemassa perunoita ja hilloja. Kellarin suulla on vähän lumen lapiointia. En ole siellä tällä reissulla vielä käynytkään.


Maanantai 07.02.2022; 23.59


Raskas päivä: fyysisesti ja psyykkisesti.


Avasin päivällä tien kellarille. Melkoinen lumen mättäminen.


Tapsa soitti ja rupesin selvittämään Marjatan siskon puhelinnumeroa. Oltiin molemmat sitä mieltä, että tämä Taru on se lakimiesliiton Taru, mutta sieltä ei puhelinnumeroita suoraan löytynyt. Muutaman kuvallisen henkilön kohdalla oli kuitenkin matkapuhelinnumero ja siitä pääsin kiinni operaattoriin 041. Tarun nimeä sieltä ei löytynyt.


Rajasin sitten 0100100 haun nimellä Helsinkiin ja siihen jäi vain 3 Tarua, joista yhden puhelinnumero alkoi 041.


En ruvennut päivällä häiritsemään ja soitin illalla 7 jälkeen. Oikea numero se oli. Raskas soittohan se tuollainen on, mutta tämä Taru oli hyvillään, kun soitin. Kertoi Marjatan sairastuneen äkkiä marraskuulla haimasyöpään ja se vei sitten nopeasti. Sanoi tuhkan levitettävän Hietaniemen Kuusilehtoon ja lupasi ilmoittaa keväällä, kun muistokivi on paikoillaan.


Soitin Tapsalle puhelinnumeron ja osoitteen. Miettivät huomenna mahdollista kukkalähetystä.


Päivällä soitin Topille. Hän ei tiennyt asiasta, kun ei lehteäkään tule. Laitoin valokuvan kuolinilmoituksesta ja Topi jo illalla vastasi.


Rupesin selvittämään näitä tietokoneita rinnan, päivittyvätkö ne pilven kautta keskenään. Muistin, että viime vuoden tiedostossa on vielä salasana ja ajattelin poistaa sen, mutta tämä vanha kone ei jostain syystä avaa tiedostoa ollenkaan. Uusi avaa ja sen kautta salasanan poistin. Sammutinkin tämä välillä, mutta ei se auttanut. Pitää alkaa olla varovainen tuon pilven kanssa ja ottaa varmuuskopioita tikulle.


Sunnuntain lehden selasin. Yritän, jos jaksan vielä tämän päivän lehdet. On jotenkin voimat loppu.


Tiistai 08.02.2022; 23.38


Lumenluontipäivä tuli tästäkin. Lasse kävi auraamassa tien puolenpäivän jälkeen. polun suihin tuli suuret penkat ja ajattelin, että ne pitää avata ennen kuin jäätyvät. Sitä ennen kävin lapioimassa lumen lämpöpumpun ympäriltä: aikamoinen jäävuori sen alla on, mutta toivottavasti vedet vielä siihen mahtuvat ennen kuin se ottaa koneen mahaan kiinni.


Kuuntelin viimeyönä Spotifysta Iiro Rantalan ja Jukka Perkon sarjasta Podi ilolle jakson, jossa Petro Hietanen oli vieraana. Viritin Spotifyn toissa päivänä tällä pöytäkoneelle ja silloin kuuntelin Jaakko Kuusiston vierailun.


Tapsa viestitti, että laittaa huomenna kukkalähetyksen Taru Turuselle. Se asia on nyt sitten hoidettu.


Teemalla meni juuri Matti Ijäksen Räpsy ja Dolly. Taidan katsoa sen takautuvasti.


01.48: Katselin Räpsyn. Matti Pellonpää näytteli siinä Raija Paalasen kanssa. Paalanen oli syntynyt Jyväskylässä ja Rami, serkkupoika, puhui hänestä ja Haahdemaan sisaruksista usein. Olivat kai ryyppykavereita, ehkä muutakin. Tämä elokuva on vuodelta 1990, mutta hän on näytellyt vielä Tulennielijässä 1998.


Keskiviikko 09.02.2022; 21.14


Juttelin Airin kanssa illalla. Hän oli tulossa jo huomenna; minä olin ymmärtänyt tulon perjantaille. Kai sitä ei ollut tarpeeksi selvästi tullut sovittua. Nyt sovittiin, että hän tulee perjantaina. Katseltiin sääkäyriä ja näytti että ajokelikin olisi silloin parempi, pienellä pakkasella.


Harrille soitin äsken. Vietti tupaelämää Laajasalossa; toivoi, että päästäisiin maskipakosta, käy kai kaupassa lähes päivittäin. Jasun kanssa olivat harvakseltaan soitelleet.


22.34: Kirjoitin pari aukeamaa vanhaa tekstiä. Paljon minä olen siihen aikaan kaikenlaisia asioita miettinyt. Joken kanssa hiertää koko ajan, osin Leenankin, joka asettuu pesäänsä Punavuorenkadulla.


00.13: Soitin Tonavan aaltoja ja vakioitani. 1 Kukko ja pari löysää lasia valkoviiniä stimulanssina. Kohtuullista, ja sain jotain tehtyä.


Oli puhetta, että teen huomenna alustavaa kauppalistaa Sittariin lauantain kotiinkuljetukseen. Laitan kaiken valmiiksi autoon nostamista varten. Ei minulla tässä enää kovin paljon ole järjestelemistä. Sänkyvaatteet pitää vaihtaa perjantaiaamuna.


Taidan ruveta nukkumaan. Pitää alkaa tekemään siirtoa Helsingin aikavyöhykkeelle.


Torstai 10.02.2022; 21.44


Jarkki kävi aamulla pöllyttämässä polut auki. Viime yönä oli satanut jonkin verran lunta ja Lasse kävi vetämässä tien auki Airia varten.


Soitin päivällä Otava-Mediaan ja selviteltiin kirjautumissotkut; tilasin Suomen Kuvalehden digiversion tarjousalennuksella vuodeksi.


Taru Turunen oli laittanut eilen illalla kiitosviestin Tapsan kukkalähetyksestä ja laitoin viestin edelleen Tapsalle ja Topille. Tapsa jakaa sitä siellä sitten porukalle. Topille soitinkin vielä illalla, kun hän kyseli Marjatan kuolinsyytä.


Suomelle tuli tänään 2 mitalia naisten hiihdossa: Kerttu Niskaselle hopeaa ja Riitta Pärmäkoskelle pronssia; Suomi voitti jääkiekon alkuerässä Slovakian 6-2.


Tein alustavan tilauksen Sittariin ja kotiinkuljetuksen lauantaille.


Jasulle soitin. Kertoi lukevansa Antti Tuomaisen kirjoja; Tarja on niitä hänelle jostain kirjakerhovaikutteinaan tuonut. Tuomainen näyttää olevan kansainvälinen rikoskirjailija, saanut Vuoden johtolanka palkinnon 2011.


Päivitän nyt koneen keskenään pilveen ja jätän tämän vanhan koneen tänne. Tämä periodi on nyt eletty loppuun.


Perjantai 11.02.2022; 22.18, Vuosaari


Nyt on mukana vain uusi kone. Kyllä minä tähänkin näppäimistöön alan vähitellen tottua: pitää olla virkeämpi ja sormien liikkeet terävämpiä.


Airi tuli Hoilolaan vasta ennen puolta päivää. Aloin jo huolestua ja soitinkin pari kertaa. Oli lähtenyt hieman myöhemmin kuin tavallista ja putsannut välillä tuulilasiaan, kun pyyhkimet eivät kunnolla puhdistaneet.


Muutto alkaa olla taas tehty ja tavarat paikoillaan.


Eila soitti. Naku oli taas ryypännyt ja siellä oli käynyt joko poliisi tai kaupungin edustaja ja jättänyt varoituslappua ’alivuokralaisten’ häätämiseksi. Tänään se oli jo katsellut hiihtoja selvinpäin.


Täydensin Sittarin tilausta: siinä oli takarajana klo 21 huomisen kuljetukselle. Sieltä poika taas kantaa monta laatikkoa.


Pitää huomenna ruveta miettimään mitä tällä kaupunkijaksolla tekisin. Täällä on jalkakäytävät liukkaita; keppikävely taitaa olla hankalaa. Sunnuntaina mennään Kirkkonummelle. Maanantaina pitää sopia jalkahoito.


Vanhaa päiväkirjaa minä jatkan, mutta se on aika äkkiä kirjoitettu 1993 sähköiseen kiinni. ’Runon taimia’ on kertynyt aika paljon. Niissä työstämistä riittäisi, mutta se vaatisi oman mielialansa.


Sen verran pitäisi päästä kävelemään, että saisin kuunneltua Donin loppuun.


Selasin uuden Suomen Kuvalehden: Natoa siellä kovasti jauhetaan ja muistellaan sen epätoivoista liittymisen yrittämisen historiaa.


Lauantai 12.02.2022; 22.17


Mikko soitti iltapäivällä 20 yli 3 ja sanoi, että täällä on 6 lautasta pöydässä ja 2 virasta puuttuu. Airi oli muistanut Kirkkonummen reissun huomiselle. Siinä sitten lähdettiin liikkeelle suoraan omasta ruokapöydästä ja oltiin 5 aikaan perillä. Syötiin uudelleen. Lasi samppanjaa ja valkoviiniä ruuan kanssa. Kahvin kanssa suklaaleivoksia. Ei konjakkia. Ulla oli ottanut Reijolta viinakaapin avaimen pois. Mikko oli kuskina: niin kuin minä sitä viinaa olisin nyt alkanut pullotolkulla lotraamaan! Se oli tietysti Reijollekin hankala tilanne. Jos tällaiset perinteiset tapaamiset muuttuvat ompeluseuroiksi, saavat sitten minun puolestani jäädä.


Airi on kahden päivän ajamisistaan väsynyt ja meni nukkumaan. Niin hän eilenkin meni, mutta luki vielä, kun menin sänkyyn napin ottaneena. Mutta ei hän sitten mihinkään innostunut, sammutti valon ja valvoi vain puhumattomana. Kysyin, että mikä on; en saanut selvää mitä hän urahti. Käännyttiin sitten selät vastatusten ja pätkittäin nukahdeltiin.


Nousin vasta ennen kymmentä katsomaan Ykkösaamua: Olli Rehn oli Seija Vaaherkummun vieraana. Toki Rehn osaa asioita selittää, mutta mitään omaa kantaa hän ei ota: häneltä puuttuu se särmä, jota Niinistyössä hieman on. En minä voi kuvitella tuollaista liturgista pappia Suomen presidentiksi.


Kävin iltapäivällä kävelemässä lenkin Lidlin ympäri. Kaupan jakeluauto oli juuri tuonut tavarat, kun kotiuduin. Syötiin, ja Mikko soitti.


Kirkkonummelta tultua järjestelin tavarat paikoilleen. Airi meni nukkumaan ja tuli jotenkin tyhjä olo tämän koko maailman suhteen. Ajattelin, jos kylässä ei tarjottu konjakkia, niin onhan sitä toki omassa kaapissa. Parin Kukon jälkeen kaadoin kunnon lorauksen ja sitä tässä nyt särvin.


Venäjä vahvistaa joukkojaan sotaharjoitusten savuverhossa ja koko läntinen maailma on hälytystilassa: neuvotellaan ja neuvotellaan. Tiedotusvälineet pohtivat, miten sota vaikuttaisi minnekin. Kulisseissa pohditaan nyt sitä, miten kriisi ratkaistaisiin kenenkään kokonaan kasvojaan menettämättä. Putin vetää tilanteen kireälle; hän tietää mahdollisuutensa. Kortit on jo jaettu ja ässät taitaa olla hänen käsissään. Venäjä haluaa olla taas suurvalta, kun sillä siihen näyttöön on nyt mahdollisuus. Nyt on kysymys pitkälti lännen politiikasta; siitä löytyykö lännestä viisaita politiikkoja, jotka saisivat perääntymisen näyttämään voitolta. He yrittävät sitä nyt kilvan; uhkailemalla se ei onnistu. Putinilla on vielä Kiina-korttikin, ja länsi tietää senkin.


Oli hyvä, että käytiin tänään Kirkkonummella; huomenna on huono ajokeli. Airista on tullut jo rutinoitu ajaja. Minusta ei siihen enää olisi, ei pimeällä, eikä enää valoisallakaan. Näkö heikkenee koko ajan. Pitäisikö minun jotenkin häntä ylistää; häntä, joka kaikessa tietää oman vahvuutensa! Vai mitä se on? Kyllä meidän jo tässä iässä pitää ymmärtää, mitä olemme. Turha meidän nyt enää on kerjätä tältä maailmalta mitään tunnustusta ja suosionosoituksia.


Kaadoin lorauksen lisää konjakkia. Kello on 23.24. Tämä nyt on tällaista. Harvoinhan minä konjakkia juon.


En minä vielä kuole. Minulla on vielä aika paljon ystäviä. Mutta puhekavereita minulla ei enää ole. Eija on omalla alueellaan, Mikko omallaan, Kissu jo kovin kapealla. Kalevan Karin kanssa ehkä syntyisi hyvääkin keskustelua; se pitäisi kokeilla. Kyllähän minä Harria ja Jasua voisin ärsytellä, mutta ei siitä sen hedelmällisempää syntyisi.


Onhan niitä paljon viisaita ihmisiä, mutta kun en ole heidän pireihinsä aikanaan hakeutunut, niin se on myöhäistä nyt. Tämän päivän HS:stä printtasin Eero Paloheimon artikkelin Niinistön sparraajana. Hänen kaltaisiaan ihmisiä on Suomen kokoisessa maassa kovin vähän. Hän on jo vuosikymmeniä sitten puhunut asioista, joihin vasta nyt on herätty. Häntä on pidetty provokaattorina, niin kuin nyt tämänkin artikkelin liepeen kirjoitus. Eivät totuudet mihinkään modernisoidu; eivät edes sukupolvea vaihtamalla.


Tämä uuden sukupolven


huutava lauma,


ja taas kerran uusi modernismi.


Mutta eivät totuudet


mihinkään modernisoidu,


eivät sukupolvea vaihtamalla.


Vuorokausi vaihtui. Juon konjakin loppuun. Pesen hampaat. Ja menen nukkumaan.


Sunnuntai 13.02.2022; 22.18


Tuulinen ja sateinen päivä. Ei olla käyty ulkona kumpikaan. Hyvä oli, kun eilen matka tehtiin.


Miesten viesti olympialaisissa meni täysin pieruksi; pääsivät sijalle 6, vain Iivo Niskanen hoiti osuutensa hyvin, mutta hukkaanhan hänen rehkimisensä meni.


Rästilehdet selasin, juuri muuta en ole jaksanut. Aamulla nousin kyllä virkeänä jo puoli 8 ja keitin kahvin ja puuron. Viestiä kesti sitten 9-11 ja siihen meni voimat jo ensimmäisen kerran.


Huomenna sade ja tuuli jatkuu ja kovin sateiselta näyttä koko viikko.


Olen tehnyt erilaisia listoja tulevista tekemisistäni.


Spotifyn viritin tälle koneelle. Taidan kuunnella jonkin Iiro Rantalan Podi Ilolle, kun ei oikein muutakaan jaksa.


23.46: Kuuntelin Podi Ilolle jakson, jossa oli vieraana Eino Grön. Muistelivat vanhoja mestareita.


Maanantai 14.02.2022; 23.35


Soitin aamupäivällä jalkahoitajalle ja hän soitti takaisin päin. Sovittiin aika ensi maanantaille klo 14. Olivat olleet 3 viikkoa sitten koronan kourissa poikansa kanssa.


Iltapäivällä Airi lähti espanjan tunnille ja minä rupesin virittämään Googlen Chromecastia. En muistanut juuri mitään edellisestä virityksestäni ja kaikki piti käydä taas vaikeimman kautta. Nyt se toimii kaikilta laitteiltani. Toivottavasti muistan proseduurin seuraavan pitemmän tauon jälkeenkin.


Hierojan sain tilatuksi keskiviikoksi. Saa senkin taas sysätyksi liikkeelle, vaikka niska onkin nyt ollut suhteellisen hyvä.


Airi osti reissullaan tuoretta turskaa ja haukea ja syötiin maittava illallinen. En ole tuoretta kalaa syönytkään pitkään aikaan.


Ei sitä paljon tänään ennättänyt, mutta tuohon Chromecast asennukseeni olen tyytyväinen.


Sateiset nollakelipäivät näyttävät jatkuvan. Huomenna käyn Lidlissä, ellei ihan kauhea ilma ole.


Tiistai 15.02.2022; 23.17


Tarkkaan Ilmatieteenlaitoksen sääennuste tietää. Katsoin aamupäivällä, että 13 aikaan ei enää sada. Varttia vaille vielä ropisi ikkunaan ja kun yhdeltä kävelin Lidliin, ei satanut yhtään. Joissain pikkudetaljeissa tätä ihmisen elämistä on saatu parannettua.


Vedin Lidlistä Kukkoa ja muuta pientä. Perään vein vielä kaupan viikatut laatikot ja muut roskan.


Airi vapautui juuri espanjan etätunniltaan ja ruvettiin laittamaan ruokaa pöytään. Hän lähti siitä heti syötyään Läksykerhoon.


Nukuin pari tuntia ja olin juuri noussut, kun Airi tuli kotiin.


Kokeilin laittaa Airin huoneen kynnystä paikoilleen. Huomasin, että ruuvinreiät ovat tukossa ja niitä pitää vähän yrittää porata auki, että saa käännettyä ruuvit pohjaan. Homma saattaa onnistua lopulta aika hyvin. Se pitää tehdä päiväaikaan, kun joutuu vähän poraamaan.


Tilasin netistä puhelimeeni uudet ’lompakkokannet’, entisenlaiset. Akunkin sieltä voisi tilata, mutta en taida ruveta sitä itse vaihtamaan. Soitan Itäkeskuksen ATK-liikkeeseen ja kysyn paljonko he siitä velottavat.


Syötiin avokadot ja blinit Kukon kanssa. Hyväähän se hyvä on!


Kirjoitin äsken vanhaa tekstiä melko tarkalleen 30 vuoden takaa. Esko lainasi autoa; elivät Kitin kanssa tyttöjen kolhoosissa Espoossa. Teki lähtöä Vaajakoskelle kirjoittamaan.


00.51: Kirjoitin loppuun ruutuvihon 2/92. Vielä 1 vihko sitä vuotta kirjoittamatta.


Keskiviikko 16.02.2022; 23.31


Tein tänään sen mitä olin ajatellutkin. Sattui sateeton päiväkin. Kävelin menomatkan Urheilutalolle, vaikka aika loskaista se olikin.


Janne Mäkinen hieroi niskaa ja selkää; selitti uskottavan tuntuisesti niska- ja selkäkipuni. Kyselin Hartmanin Harrinkin oireista ja kyllä hän nekin oireet tuntui tuntevan. Sovittiin seuraava aika ensi tiistaille.


Tarkistutin kuntosali korttiani: siellä oli 1 käynti, joka menee vanhaksi 21.02.22 ja 10 käyntiä, jotka menevät vanhaksi joulukuussa. Olen niitä ladannut sinne juuri ennen koronaa ja niitten voimassaoloaikaa on pidennetty.


Hallilta kävelin Kolumbukseen ja ostin viinakaupasta viiniä ja apteekista lääkkeitä.


Ajoin bussilla Lidlille ja ostin mitä eilen ei mahtunut kärryyn.


Syötiin ja samalla katselin striimattuna päivän pikasprintit ja aamuteeveen tärkeimmät: miehille hopeaa, naisille 4. sija.


Nukuin reilun tunnin. Katselin uutisia ja ajankohtaisia. Selasin lehdet.


Kävi silmään Suomen Kuvalehden viimeviikon numerossa turkulaisen puhelinmiehen vastaava harrastus kuin Haminan Reijonkin museo. Aloin selvittää, miten saisin sen lehden tai jutun Reijolle lähetettyä. Mietin ja kokeilin kaikenlaista, mutta sitten sain sen sähköpostilla lähtemään koko numeron itselleni. Soitan huomenna Reijolle ja lähetän, jos hän haluaa sen.


Huomenna on sadepäivä. Laitan kynnykset kuntoon, jos se alkaa onnistua ja jos polvet kestävät.


Torstai 17.02.2022; 22.50


Lehtosen Olavi on kuollut. Eila soitti illalla. Minulle Olavi oli Kaivomäen Olavi. Hän ei enää tule ensi juhannuksena Hoilolaan. Joulun edelläkö minä hänelle soitin ja hän kertoi juuri tehneensä 60 motin hankinnan, puut tien laitaan, kaiken itse. Ei sellaiseen sairas mies pysty. Mikä kuolinsyy on, sitä ei vielä tiedetä. Maissi oli soittanut Eilalle, kai jompikumpi lapsista Maissille.


Olavi teki paljon, mutta ei tekemisistään ääntä pitänyt. Laittoi vakituisen työnsä ohella Kaivomäen Akselin jäljiltä kuntoon, hoiti metsän.


Palkakseen hän sai Maissilta avioeron ja haukkumiset ’mitättömyydestään’. Lähti isosta talosta saamatta muuta kuin pahan mielen.


Kai heillä rakkaudenaikansakin oli, kun tekivät kaksi lastakin. Missä vaiheessa se sitten kääntyi, ja mistä syistä. Sen tietävät vain he kaksi. Nyt vain Maissi. Eikä Maissikaan enää muista. Eikä halua muistaa, jos muistaisikin.


Ei tämä maailma ole järjellä hallittavissa. Ja mitään sellaista oikeudenmukaisuutta, jota meille lapsena opetettiin, ei ole olemassa. Tämän kaiken minä olen jo hyvin pitkään ymmärtänyt. Mutta Olavia toissa juhannuksena kuunnellessa, nousi toivoton ja kylmä viha Maissia kohtaan: ei ihmistä voi kohdella noin.


En tiedä mistä Maissiin se sairaalloinen itsekkyys kehittyi. Akselin kanssa hän riiteli, mutta Sylvi kai häntä lapsena enemmän kasvatti. Luulen, että Sylvi kasvatusäitinä kylvi häneen omaa myrkkyään lapsettomuudestaan ja siitä, ettei saanut Akselia valtansa alle. Sylvi ei ollut luonteena mikään pyhimys, vaikka häntä sellaisena Akselin varjossa monet pitivätkin.


No, Olavin haudalle minä kukat vien, mitään puheita pitämättä. Mutta kyllä minulla oli kuvitelma, että Olavi olisi seisonut minun haudallani, enkä minä hänen.


Sadepäivä. Laitoin tänään kynnykset paikoilleen, sähköjohdot jäivät vielä huomiselle. Polviin se homma otti, ja väsyin muutenkin. Sitten Eila soitti. Syötiin iltapalaa ja rupesin juomaan Kukkoa. Nyt kaadoin vielä pöntönpohjat valkoviiniä.


Reijon kanssa illalla soittelin ja annoin hänelle tunnukset, että pääsi lukemaan Kuvalehteä. Hän innostui kovasti Turun museosta ja lupasi ottaa sinne yhteyttä ja mennä käymään.


Hesarin olen selannut. Selaan iltapäivälehdet ja menen nukkumaan.


Perjantai 18.02.2022; 23.38


Päivällä kiinnitin johdatukset kynnyksiin ja äsken liimasin vielä eteisen kynnystä yöksi kuivumaan.


Iltapäivällä kävin hakemassa Lidlistä 0-olutta ja lohta ja muuta pientä. Pieni pakkanen ja osin aurinkoinenkin päivä; jalkakäytävä kadulla jäinen. Kotipolut oli hyvin hiekoitettu, ei vaikeuksia kärryn kanssa.


Venäjä voitti rankkarikisassa Ruotsin ja pääsi taistelemaan Suomen kanssa huomenaamulla kullasta. Eli, Suomi saa ainakin hopeaa.


Muu joukkue jo osittain kotiutui mitaleita kaulassa; Iivo Niskanenkaan ei jäänyt hiihtämään 50 kilometriä.


Ajattelin mennä tänään keppikävelemään, mutta meni aika ja voimat kynnyshommassa ja kauppareissussa. Syötiin ja katselin jääkiekko-ottelun ja nukuin tunnin verran.


Ei Eila ole soittanut. Hänen oli tarkoitus käydä katsomassa Nakun tilannetta tänään. Olavin kuolemastakaan en ole kuullut mitään. Pitää huomenna soittaa Jarkille ja Kuitusen Teuvolle. Ensin soitan Olavin omaan numeroon; sekin mahdollisuus on, että koko juttu on Maissin houretta.


01:16: Tämä kone käyttäytyy kummallisesti. Se heittää ruudulle uutisotsikoita sisältävän, aivan kuin jonkun iltapäivälehden artikkelimainoksen ja sitä ei saa siitä tapettua pois muuten kuin sammuttamalla koneen. Tätä samaa on ollut ennenkin, mutta se on hävinnyt sivusta napauttamalla. Pitää seurata ja soittaa sitten Villelle, jos tilanne jatkuu.


Lauantai 19.02.2022; 22.01


Kyllä Olavi kuollut on, kaiketi viime lauantaina omaan saunaansa. Soitin aamulla hänen numeroonsa ja siellä naisääni vastasi. En jaksanut ruveta puhumaan ja laitoin luurin kiinni. Soitin Jarkille ja kerroin soitostani. Hän soitti ja oli jutellut Katin, Maissin ja Olavin tytön kanssa. Soitin sitten Kuitusen Teuvolle ja hän oli kuullut asian toista kautta jo maanantaina. Kati oli Jarkille sanonut, että hautajaiset ovat 10. päivä ensikuuta.


Eilan kanssa juttelin. Hän ei ollut asiasta lisää tällä välin kuullut. Oli käynyt Nakua katsomassa: vienyt ruokaa ja siivonnut. Jonkinasteinen häätö siellä velimiehellä on päällä, ainakin vakava varoitus.


Jasu soitti äsken vakiokapakastaan, kertoi koko suvun lähteneen lappiin; joi tarjouspunaviiniä, oli kuullut, että Haaviston Esa on kuollut pohjanmaalla. Sydän kai hänelläkin pettänyt. Nyt on sitten yksi Prahan reissaaja vähemmän. Näin tämä porukka harvenee.


Syötiin saunan jälkeen blinit ja salaattia. Kysyin Airilta, ottaisinko napin ja otin.


Slovakia voitti iltapäivällä Ruotsin pronssiottelussa. Huomenaamulla alkaa Suomen ja Venäjän välinen kultaottelu jo kuudelta. Naisten 30 kilometriä jo viideltä. Pitää lähteä nukkumaan ja herätä urheiluihin.


Sunnuntai 20.02.2022; 23.18


Rakasteltiin viime yönä pitkästä aikaa.


Nousin aamulla vasta 6 jälkeen ja naisten hiihto oli jo ratkennut, Kerttu Niskanen kirinyt juuri pronssille. Katselin hiihdon sitten 9 jälkeen uusintana Kakkoselta.


Siinä välillä oli jääkiekkofinaali ja Suomi voitti Venäjän 2-1. 8 mitalia Suomelle näistä kisoista tuli.


Urheilujen jälkeen nukuin vähän ja puolenpäivän jälkeen laitoin lohifileestä osan graaviksi ja Airi paistoi lopun medaljonkeina. Syötiin kala-ateria.


Illan suussa kävin kävelemässä lenkin Lidlille ja samalla ostin vihanneksia ja hedelmiä.


Katselin Nybergin. Uutisten aikaan syötiin pientä iltapalaa. Selasin Hesarin.


Tänään oli puolipilvinen päivä ja lämpötila nollan kahta puolen. Huomenna tulee lumipyry. Se sattuu huonosti aikatauluuni, kun pitää mennä iltapäivällä jalkahoitoon Keravalle. Toivottavasti pahin myräkkä on vasta illemmalla.


Maanantai 21.02.2022; 22.33


Lähdin puolilta päivin Keravalle. Mennessä oli vielä normaali pilvinen päivä ja aste pari pakkasta. Lumisade alkoi, kun istuin jalkahoidossa. Se voimistui hyvin nopeasti ja ei nähnyt eteensä juuri mitään, kun kävelin Kaukonpolulta Keravan asemalle. Malmilla bussi oli jo näkyvissä, mutta se juuttui edellisiin liikennevaloihin ja seuraavakin vuoro jäi tulematta. Bussi tuli Malmilta tikaten täyteen: ihmiset lumisina ja märkinä, ikkunat valuivat vettä ja räntää. Ajattelin: ellei tässä nyt korona tartu, niin ei sitten missään. Kun vihdoin pääsin Vuosaareen, täällä pyry oli vieläkin voimakkaampia ja tuuli, ettei meinannut pystyssä kestää. Ei olisi pysäkiltä kotiin osannut, ellei tietä tuntenut.


Siinä jalkahoidossa istuessani juteltiin Hannan kanssa. Hän on nyt pannut asuntonsa uudelleen myyntiin ja katselee nyt jotain hirsitaloa Kangasniemeltä. En oikein ymmärrä hänen pakkomielteen omaista haluaan lähteä hyvästä asunnostaan ja työkuviostaan Keravalta jonnekin maalle. Siellähän pitää aloittaa kaikki alusta. Mutta ehkä hän haluaa jotenkin nollata viimeaikaisen elämänsä. Sain kysyttyä häneltä sopivassa keskustelun raossa, miten kauan hän eli avioliittoaan. Sanoi, etteivät koskaan naimisissa olleetkaan; suhde oli kestänyt 4 vuotta ja pojan ja isän suhdetta ei ollut ennättänyt muodostua lainkaan. Sanoin, että hän on nuori ja elämässä ennättää tapahtuva vielä vaikka mitä.


Sade näyttää jatkuvan aamuun saakka, ollen kovimmillaan aamuyöllä 3 maissa.


Paasion Ilkka muistuttaa parin viikon takaisesta viestistään. Touhuavat luokkatapaamista keväälle ja Lappalaisen Reiskan hotelliehdotus on viestissä liitteenä; Rantasalmen kylpylähotelli! Tuli mieleen, etteikö vieläkin huonompien yhteyksien päästä löytyisi vieläkin kalliimpaa paikkaa. Porukkahan ei sinne lähde, se on selvä. Mutta onko tämä yleensä oikea ajankohta miettiä koko reissua. Koronasta ei vielä tiedä kevään päälle ja Putin valmistelee sotaa. Ja täällä eletään kuin 30-luvun loppupuolta.


Soitan huomenna muutaman puhelun ja tiedustelen kavereiden mieltä, ennen kun soitan Ilelle.


Ilmatieteen laitoksen mukaan sade lakkaa aamu kuudelta. Minulla on iltapäivällä kello 3 sovittu hieronta-aika. Toivottavasti katuja on silloin jo saatu auratuksi. Lunta on aamulla ennusteen mukaan 25 senttiä ja kinoksissa enemmänkin.


Maissin ja Olavin tyttö Kati lähetti viestin Olavin hautajaispäivästä: 12.03. Hartolassa. Oli nähnyt minun soittoni Olavin puhelimesta.


Putin allekirjoitti juuri illalla julistuksen Luhanskin ja Donetskin itsenäistämisestä. Lähipäivinä hän jollain tekosyyllä vyöryttää sinne panssarinsa. Separatistivaltioiden sisäinen tilanne ja voimasuhteet ratkaisevat mitä lähipäivinä tapahtuu. Kyllä siellä on myös venäläismielisiä; evakuoidaanko heidät ja sitten aloitetaan sota ja miehitys, vai jätetäänkö kaikki vaan kylmästi sodan jalkoihin. Huomenna on poliittisesti mielenkiintoinen päivä: lännenhän pitää nyt jotenkin reagoida tähän ja tehdä oma siirtonsa, että peli jatkuisi edes jollain tavalla ilman suurempaa sotaa. Moni suuri johtaja valvoo tänä yönä ja yhteyksiä otetaan. Ja tiedustelupalvelut panevat parastaan.


Airi meni jo tunti sitten nukkumaan. Hän kävi tänään hammaslääkärillään. Kielessä on kipeä paikka ja siitä otettiin jonkinlainen hiivanäyte, jota nyt tutkitaan ja sen tuloksen perusteella otetaan kahden viikon päästä koepala, jos siihen aihetta ilmenee.


Tultiin kotiin samaan aikaan: tavattiin hissin luona lumisina. Kun selvisin vaatteistani, rupesin laittamaan ruokaa pöytään. Syötiin viikonvaihteisia: kanaa ja kalaa.


Minua alkoi jotenkin nyppiä tuo luokkakavereiden matkakuume: ikävystyneiden, joutilaiden ihmisten vouhotus.


Kello on yli puolenyön. Juon viinin loppuun. Nukkumaan tästä pitää mennä.


Tiistai 22.02.2022; 22.22, tai 22.2.22; 22.22, tai pelkkä palindromipäiväys 22.02.22


Monet menivät vihille tänä numeraalisesti erikoisena päivänä. Aamuteeveen toimittaja oli Kallion kirkossa ja tekivät sieltä eräänlaisen kirkon seurakuntamainoksen.


Paljon oli lunta satanut viime yönä. Jonkinlaiset polut oli saatu auki, kun iltapäivällä lähdin Jannelle hierontaan. Kävelin matkan eestaas. Ilman sauvoja en olisi pystyssä pysynyt siinä pöperössä ja lumisokeudessa. Hain vielä kotoa kärryn ja kävin saman tien hakemassa Lidlistä Kukkoa ja muuta pientä. Airin viilit unohdin, kun en eilen laittanut niitä kauppalistaan.


Eila soitti päivällä ja juteltiin Olavin hautajaisista. Kertoi Eiran ja Jarkin saaneen eräänlaisen hautajaisiin osallistumiskutsun, johon oli pyydetty vastaamaan. Soitin Jarkille, mutta olivat jo ennättäneet omasta puolestaan Katille vastata. Olisin minä sinne mennyt heidän mukanaan ja sen olisi siinä samalla voinut ilmoittaa, mutta se meni nyt näin. Sovittiin Airin kanssa, että laitetaan adressi. Eila kai laittaa omansa.


Luokkatapaamisen puitteissa soitin Kalevan Karille ja Sjöholmin Matille; yritin myös Roihan Jaskalle, Kavilon Veskulle ja Paasion Ilkalle. Vesku yritti soittaa, kun olin kaupassa; juttelin hänen kanssaan äsken. Ile yritti soittaa, kun olin kusella enkä ennättänyt vastaamaan. Omat soittoni menivät sitten jo vastaajaan. Täytyy jatkaa huomenna.


Ukrainan tilanne on puhututtanut koko päivän. Monenlaista ’asiantuntijaa’ esiintyy ja puhutaan annettujen sanktioiden vaikutuksista ja mahdollisista lisäsanktioista. Putin päätti lähettää joukkoja alueelle ja täsmensi tänään, että miehitys koskee koko maakuntia eikä ainoastaan separatistialueita. Ja kyllä Putin haluaa hallintaansa koko Ukrainan ja selkeän rajan Naton kanssa. Se tarkoittaa avointa sotaa. Neuvottelutiet ja diplomatia lienee käytetty loppuun.


Kevät tulee jo nopeasti. Ei Putin aja panssareitaan rospuuttoon ja liejuun. Joko hän toimii nyt hyvin nopeasti tai sitten jäädyttää tilanteen nykyisille separatistirajoille ja jää odottamaan kuivempia kelejä. Koko Ukraina on piiritetty: Venäjän armeija on myös Krimillä ja Valko-Venäjällä. Mitä länsi tekee, jos Venäjä hotkaisee kerralla koko Ukrainan, pakottaa sen monen rintaman hyökkäyksellään hallintaansa ilman edes suurempaa sotaa? Nato ei avoimeen konfliktiin halua Venäjän kanssa ryhtyä. Jos länsi asettaa todella tiukkoja pakotteita, Venäjä panee kaikki kaasuhanat kiinni, ja sitten koko Eurooppa on taloudellisesti kusessa. Putin saattaa miettiä jo ensi talven pakkasia ja lisätä kaasunmyyntiään Kiinaan.


Tällä tavoin Putin pystyy myös hajottamaan EU:ta. Ranska pärjää omillaan. Saksa joutuu käynnistämään ydinvoimaloitaan uudelleen tai palaamaan kivihiileen. Pohjoismaatkin pärjäävät, kun toimivat hyvässä yhteistyössä. Mutta miten käy Euroopan pienille maille: entiset itäblokin maat ovat täysin riippuvaisia Venäjän kaasusta. He ovat sitten taas ’palavan kiven’ varassa.


Ei EU ole niin yhtenäinen mitä sitä yritetään propagoida. Venäjän suuri tavoite saattaa olla, saada koko systeemi hajalle ja uudet nationalismin aallot taas valloilleen. Suuntaushan on jo näkyvissä ja eriarvoisuus kriisitilanteessa saattaa sen äkkiä kärjistää. Siellä saattaa piillä sitten se todellinen uuden sodan vaara.


Elämme mielenkiintoisia aikoja. Alkaa taas tapahtua suuria ja järkyttäviä asioita. Harvinaisen pitkähän tämä suhteellisen ’rauhan aika’ Euroopassa on jo ollutkin. Oman sukupolveni mittainen.


Yksi suurista kysymyksistä on se, voidaanko ’rauha’ enää palauttaa laukaisemalla vain yksi ydinpommi, vai pannaanko kaikki paskaksi. Kyllä Venäjä sitäkin vaihtoehtoa Ukrainan kohdalla miettii: vain sellainen ’pieni pommi’. Ja sitä miettii moni muukin. Mutta ääneen se sanotaan vain suljetuissa sotakabineteissa.


Keskiviikko 23.02.2022; 23.38


Kirjoitin juuri vanhaa ruutuvihkoa maaliskuun alkupuolen 1992. Työkiireet ja vitutus Calorissa lisääntyvät. Homeen Lasselle on tullut Joken kassa mitta täyteen ja tekee lähtöä Calorista. Jokke ei maksa palkkoja ja pitää vipata taas Tertulta. Kirjoitustahti harvenee.


Airi muotoili äsken nätin adressin Olavin hautajaisiin ja tilasi sen netin kautta. Vien sen mennessäni maalle ja Eira ja Jarkki voi toimittaa sen perille, kun menevät paikan päälle. Eila sanoi menettelevänsä samalla tavoin. Oli jutellut puhelimessa Maissin ja Katinkin kanssa. Ei ollut saanut tolkkua, onko Maissi edes hautajaisiin menossa, eikä ollut Katiltakaan niistä sen tarkemmin kysellyt.


Aurinkoinen pakkaspäivä. En ole käynyt ulkona lainkaan. Airi kävi sen verran, että vei roskapussin ja kävi luomassa lunta autonsa ympäriltä. Huomenna kääntyy suojan puolelle.


Sain Ilen kiinni; oli lapissa hiihtämässä. Sanoi kevään tapaamisen suhteen kaiken olevan vasta alustavaa tiedustelua. Toin esiin kantani Reiskan ehdottaman paikan ja kulkuyhteyksien suhteen.


Roihan Jaskan kanssa juttelin ja Mäkelän Harrin. Olivat molemmat jo silloin muuttaneet tai muuttamassa kesäksi maalle.


Jasu soitti parikin kertaa päivän mittaan ja touhusi Prahan messumatkan ja Haaviston Esan hautajaisten puitteissa. Harri soitti sitten ja juteltiin kummastakin asiasta. Jasu touhusi aamulla, että lähdetään Harrin Mersulla Kurikkaan hautajaisiin, mutta siitä ne oli jo päivän mittaan luopuneen. Mikolle soitin Prahan reissusta: Mikko sanoi, ettei koronaa pelkää, mutta hän ei maski päässä lähde matkustamaan.


Katselin Prahan koronatilannetta: se on tällä hetkellä aika huono. Annetaan nyt ajan kulua ja nähdään miten Putinkin pakkaa sekoittaa.


Päivällä keitin perunoita ja munia. Syötiin savulohta, salaattia, sienisalaattia ja Lidlin lisukkeita.


Mietin Olavin kuolemaa ja siitä johtuvia monimutkaisia hautajaisjärjestelyjä. Ei sitä tiedä milloin lähtö tulee, enkä haluaisi olla jälkeenjääville haitaksi. Ismon ratkaisu tuntuu hyvältä. Ulkopuoliset hoitaisivat koko jutun. Sen verran voisin Ismon linjasta poiketa, että toisivat tuhkauurnan, jos joku sitä haluaisi. Jonain kauniina kesäpäivänä soutelisivat ja karistaisivat tuhkan Säynjärveen. Siinä saisi sitten itkeä ketä itkettää, tai olla itkemättä. Keittäisivät kahvit. Ja ellei sahtia olisi, ottaisivat viinaryypyt.


Tästä minä sen hautajaistestamenttini muotoilen.


Muotoilin sen ja se on nyt omana asiakirjanaan Tiedostot/muuta kansiossa.


Tällä tavalla se elämä vähitellen tulee täyteen.


Torstai 24.02.2022; 14.13


Putin valitsi nopeimman vaihtoehdon ja hyökkäsi tänä aamuna monella rintamalla.


Suora tv-lähetys päättyi puolelta päivin. Seurasin sitä viimeiset pari tuntia. Kommentaattoreita, Mika Aaltola eniten äänessä sanomatta juuri mitään uutta. Presidentin ja ministerien tiedotustilaisuus. Aamun aikaisempi lähetys, jota yritin katsoa striimattuna, puuroutui äänen ja kuvan eriaikaisuuden kanssa.


Äsken katselin Iltasanomien uutislähetystä: heillä oli toimittaja paikan päällä, ajamassa juuri pois Harkovasta. Antti Kuronen kommentoi vielä Kiovasta, josta ihmiset pakenevat länteen.


Tänä iltana länsi julistaa vahvemmat pakotteensa, joihin Venäjä huomenna jollain tavalla vastannee. Lähipäivät näyttävät mihin kaikki kääntyy. Ydinasekin mainittiin, Sauli Niinistönkin suulla.


Venäjän tarkoitusperät ovat selvät, kuten jo aikaisemmin mietin: se haluaa vallata, tai ainakin lamauttaa, koko Ukrainan ja vetää selvät etupiirirajat. Ja kun se on nyt sille tielle lähtenyt, se tulee käyttämään kaikki keinonsa, jopa ydinasettaan. Länsimaailma on nyt aika voimaton ja on sen reaktioista kiinni, miten pitkälle hulluus päästetään. Nyt ei ole enää kysymys vain Venäjästä ja Ukrainasta; pahimmassa skenaariossa on kysymys koko ihmiskunnan kohtalosta.


22.56: Koko päivän katselin sotauutisia ja illalla jo kyllästyin niihin. Katselin äsken Rossellinien suvusta kertovan, Alberto Rossellinin pojanpojan tekemän dokumentin. Ehkä Alessandro hieman liioitteli traumalla isoisästään ja hänen patriarkaalisuudestaan. Ei vanha ukko aikanaan tehdyissä haastattelupätkissä vaikuttanut lainkaan despootilta. Mutta suuren viitta on raskas, jos sitä yrittää harteillaan kantaa. Ja kolme hyvin erilaista avioliittoa ja niistä kertynyt laaja suku: monenlaistahan siihen mahtuu. Ingridin äitinsä näköinen Isabella tytär vaikutti erittäin itsenäiseltä ja tasapainoiselta, mutta hänen sisarensa Ingrid oli jäänyt tämän kauneuden varjoon.


Minulle tuli mieleen Donner ja hänen elämänkaarensa. Ingmar Bergman oli hänen suuri idolinsa, mutta kyllä hän varmasti oli tutustunut myös Ingrid Bergmanin ja Rossellinien suvun tarinaan. Rossellinin elämänkaari on paljon lähempänä Donneria kuin idolinsa Bergmanin.


Katselin netistä, että Bergmanit olivat lähes samanikäisiä ruotsalaisia kuuluisuuksia, mutta tekivät yhdessä yhden ainoan elokuvan, Syyssonaatin, 4 vuotta ennen Ingridin kuolemaa. Sen Ingmar oli kirjoittanut Ingridille ja Liv Ullmannille.


Kerroin Airille eilen laatimastani hautaustestamentista. Hän ei pitänyt ajatustani hyvänä. Jos kuolisin ennen häntä, hän sanoi haluavansa käydä vanhan rituaalin läpi kaikkine suruineen. Samaan suuntaan saattaa ajatella siskotkin. Pitää miettiä asiaa uudelleen.


Sateinen ja tuulinen päivä. Huomenna samanlainen, kun pitää puolenpäivän aikaan kepitellä Jannelle hierontaan.


Perjantai 25.02.2022; 23.07


Satoi räntää, kun kävelin urheilutalolle. Kerroin Jannelle, että selkä kipeytyi vanhalta paikaltaan viime taivutusten jälkeen. Hän operoi sitä nyt vähän hellemmin; löysi kipeät paikat ja hieroi niiden ympäriltä alaselkää. Pelkäsin sen kipeytyvän lisää, mutta ajattelin että antaa hänen nyt kokeilla. Aika kipeältä selkä tuntui, kun nousin pystyyn. Hän suihkutti ’kylmää’, eli hiilidioksidia, pari satsia ja kipu helpotti huomattavasti. Olen sitä nyt varovasti tunnustellut pitkin päivää: notkeampi se on, eikä kipuakaan suuremmin tunnu. Aamulla siitä tietää enemmän.


Sotauutisia on tullut kaikista tuuteista koko päivän. Miettinen ja Pasternak analysoivat tilannetta aamuteeveessä Petteri Löppöselle, joka oli vaihteeksi tv:n puolella. Mika Aaltola oli kommentoimassa pitkin päivää, siinä välissä vielä Puoliseiskan vieraana.


Venäjän joukot ovat jo Kiovassa. Ukrainan presidentti on ehdottanut rauhanneuvotteluja ja Lavrov vastannut, että neuvotella voidaan sitten kun Ukraina on antautunut. Parempi vaihtoehtohan se olisi, kun pitkä sota ja tappaminen puolin ja toisin. Jo huomenna saattaa sotaan tulla jokin ratkaiseva käänne.


Niinistö oli etänä Naton kokoontumisessa ja antoi illalla lausunnon, josta ei jäänyt mitään mieleen. Pakotteiden ’toista pakettia’ sovitaan virallisesti tämän illan aikana. Järeintä asetta, Venäjän maksuliikenteen katkaisua kokonaan, ’ei vielä tässä vaiheessa käytetä’. Sitä tuskin käytetäänkään: se tietäisi kaasun katkeamista Eurooppaan ja joku kommentoi, että esim. Italialta loppuisi energia 2 viikossa. Ja hiilen kaivuun siinä joutuisi Saksa ja Baltian maatkin.


Airi sai tänään adressin. Sanoi lähettävänsä sen Eiralle, kun minun Joutsaan menostani ei vielä tarkkaan tiedä.


Nyt on luvassa 3 aurinkoista päivää. Tänään tuli näytäntöön monta uutta elokuvaa. Katson vähän jo valmiiksi, mitä missäkin menee.


Lauantai 26.02.2022; 22.59


Rasmus valittiin juuri Suomen Euroviisuehdokkaaksi.


Sitä ennen päättyi Femmalta Rossellinin Rooma, avoin kaupunki.


Päivällä olimme katsomassa Itiksessä Pahat naiset.


Pientä pakkasta ja jalkakäytävät vaarallisen liukkaat ja hiekoittamattomat. Pihatiet yhtä hullussa kunnossa. Kuljettiin Airin kanssa yhdessä saunareissu: ehdotin, että on soittamassa ambulanssia, jos kaadun pahasti. Talonmiehet pitävät hiihtolomaa ja kaikki on hiekoittamatta. Alkuviikosta jäi lumet luomatta ja pistokaspolut rappukäytäviin jäätyivät ja ovat kaikkein kurjemmassa kunnossa. Katolta putoavista lumista ei varoitettu viikolla mitenkään suojapuomeilla. Työt olisi kuuluneet muodollisesti talonmiehiä päivystävälle huoltoyhtiölle. En tiedä nauraisiko vai itkisikö, kun kuulee sanan ’huoltoyhtiö’.


Sota on jatkunut. Venäjä saartaa Kiovaa.


Sunnuntai 27.02.2022; 23.27


Sota Ukrainassa on edennyt ilman suurempia käänteitä tai ratkaisuja. EU on miettinyt lisää pakotteita, joista ei ele vielä tarkempaa tietoa. Putin on laittanut ydinasejoukot valmiuteen ja nostaa painetta lännessä. Toivottavasti se jää vain propagandaksi.


Meillä oli Airin kanssa taas pieni sisäinen sotamme. Otin napin ja menin sänkyyn melkein heti hänen peräänsä. Hän oli kuitenkin jo nukkuvinaan eikä sallinut häirittävän. En sitten häirinnyt.


Heräsin 5 jälkeen kuselle ja ei enää nukuttanut. Päädyin ajatuksissani miettimään ’Hoilolan huoltotestamenttia’. Ajattelin sitten, että nimi olisi turhan ylevä: se voisi olla Hoilolan huoltokirja, Hoilolan huollosta, Hoilolan kiinteistön huolto, Hoilolan huolto-ohjeita, tms. Kyllä minun sellainen pitää tehdä: siitä on paljon apua tuleville, ketä ne sitten ovatkin.


Noilla potenssinapeilla on minuun sivuvaikutuksena aamuinen lievä päänsärky, jos ei nuku tarpeeksi kauan. Sitä oli tänä aamuna, kun tulin keittiöön ja otin poreen. Airi kysyi, olinko kepeä. Sanoin hieman ärsyyntyneenä, etten enää turhan päiten noita nappeja syö, kun niistä on aamulla pää kipeänä. Airi lateli taas vanhan litaniansa laajennettuna versiona. En sanonut siihen mitään ja menin uudelleen nukkumaan.


10 jälkeen nousin keittämään puuroa ja katselemaan sotauutisia.


Aurinkoinen päivä. Ei käyty ulkona. Syötiin vanhoja kalaruokia.


Soitin päivän mittaan Eilalle, Jonnalle ja Jarkille.


Tein Sittariin laajan kauppalistan. Tuovat huomenna päivällä.


Täytyy katsoa huomenna hiekoitustilanne. Lidlin 0-kalja alkaa olla lopuillaan. Sittarista sitä ei viitsi tilata, se on siellä 50 % kalliimpaa, mausta en tiedä.


EU on julistamassa Venäjälle alueilleen lentokieltoa. Se tietää vastakieltoa, ja se taas sitä, että Finnair menee polvilleen juuri kun se on saanut kutsuttua lentäjänsä koronan jälkeen töihin. Joku maksaa lentäjien työttömyysavustukset ja Finnairin tappiot. Koronatukena Lintilä antoi jo heti alussa Finnairille suoraa tukea 500 miljoonaa. Ihan kansakoulumatematiikalla se on 100 euroa jokaista suomalaista kohden, imeväiset mukaan lukien. Tämä mahdollinen ’sotakorvaus’ pitää osata ilmoittaa kansalle hienommin sanakääntein. Kaikkonen lähetti jo tänään kypäröitä ja luotiliivejä. Pyssyjä Suomi ei suoraan lähetä, vaan tekee sen yhdessä EU:n kanssa. Tulevia aikojakin pitää ajatella.


Maanantai 28.02.2022; 23.10


Tänään ei enää tulevia aikoja ajateltu: päätettiin lähettää jo suoraan aseita. Eli Suomi on nyt muodollisesti sodan osapuoli ja osallistuu aseavullaan sotaan. A-studion Marja Sannikka, ehkä hieman vahingossa, lipsahdutti kysymyksen Niinistölle, joka sitä siinä aikansa vatkasi. Sodan moraali joustaa loputtomiin.


Tänään oli muodollinen ja tulokseton ’rauhan neuvottelu’ Valkovenäjän ja Ukrainan rajalla.


Amerikkalaisen ilmatiedustelun mukaan Venäjä toimittaa lisää joukkoja Kiovan valtaamiseen. EU on luvannut toimittaa muun aseavun lisäksi hävittäjiä Ukrainalle. Sota ei ole enää Venäjän ja Ukrainan välistä sotaa; se on jo Ukrainan ja Euroopan välistä sotaa. Muodollisesti sitä rajaa voidaan liuttaa miten pitkälle tahansa. Tällä hetkellä lännen ja Naton suoraa sekaantumista estää vain Putinin ydinasepelote. Suomalaiset kommentaattorit vähättelevät sitä, mutta mielestäni se ei ole enää pelote vaan konkreettinen uhka.


Pakotteista ja niiden vaikutuksesta on tänään puhuttu paljon. Tiedottaminen ja kommentointi alkaa olla jo hieman valikoivaa, jopa naivia. Jos Alko, Prisma ja Kesko poistavat hyllystään venäläiset tuotteet, sitä tuskin tarvitsisi uutislähetyksissä koko ajan toistaa. Suomen virallinenkin tiedotus haiskahtaa jo propagandistiselta: sotilashenkilöt puhuvat tällä hetkellä suoremmin kuin Ulkoministeriön kommentaattorit. Mika Aaltolallakin oli tänään tumma puku ja sininen kravatti eilisen poolopaiden sijasta.


Natoon liittymisen kannatus on kasvanut; tuoreen gallupin mukaan 53 prosenttia haluaisi liittyä. Sannikka lypsi Niinistön mielipidettä. Presidentti viittasi vastuunottoon, jos liitytään. En tunne, millä eduskunnan enemmistöllä sellainen olisi mahdollista ja mitä muita muodollisuuksia siihen liittyy, mutta tuskin sitä pelkällä kansanäänestyksellä tehdään.


Venäjä on joskus heikko ja joskus vahva, ja sillä voi joskus olla vieläkin hullumpi johtaja mitä nyt. Suomen geopoliittinen asema ja pitkä yhteinen raja korostuu tulevaisuudessa, kun jäät sulavat ja pohjoista laivareittiä otetaan käyttöön. Jos Suomi silloin kuuluu Natoon, siitä on vaarassa tulla uusi Ukraina ja sotatanner. Ei Venäjä sitä hyvällä katselisi, kun Naton sotalaivat seilaisivat Itämerta ja Pohjanlahtea.


Suomen poliittisilla johtajilla on nyt näytön paikka. Milloin sen aika on, sitä ei tiedä vielä kukaan.


Kaupan poika toi lähetyksen jo 11 aikaan. Airi oli viron tunnillaan ja kävi ostamassa nastakengät. Tuli vasta 3 jälkeen ja syötiin hänen aamulla keittämäänsä siskonmakkarakeittoa.


Aurinkoinen päivä. Lehdet selasin ja seurasin sotauutisia. Huomenna menen taas Jannelle hierottavaksi. Ajattelin lopettaa hierontasatsin nyt siihen. Janne ei näytä ’muistavan’ vähentää Kelan osuutta: en viitsi siitä hänelle huomauttaa, ja eikä tämä minun lopettamiseni siitä johdu.


Airi sanoi aamulla, että voisi viedä minut viikonvaihteessa maalle. En taida vielä lähteä. Juon viikon verran tuota 0-kaljaa ja käyn labrassa. Elokuviakin on vielä katsomatta. Seuraan sotaa nyt täällä ja yritän kirjoittaa vanhaa päiväkirjaa. Katsotaan keliä sitten viikon päästä.


Tiistai 01.03.2022; 22.31


Selvitin aamupäivällä nastakenkien ostoa Motonetistä. Ei niitä ollut verkkokaupassa eikä Helsingin myymälöissä, mutta Keravalta löytyi. Soitin ja sain varattua sieltä huomiselle 44 ja 45 numeron. Ei niistä numeroista aina tiedä: katsoin vanhoja kenkiäni ja minulla löytyy niitä 43 ja 46 välillä. Keravan Motonet ei ole kovin lähellä asemaa ja Airi lupautui lähtemään kuskiksi.


Airi lähti puoliltapäivin espanjantunnille. Minä hioin eteisen kynnystä särkyneeltä laidaltaan, kun ovi siihen silloin tuoreeltaan vähän karnutti. Sotkin hiontapölyn Erikeeperillä lohkeaman rakoihin, mutta ei se niitä kokonaan täyttänyt. Hion sitä vielä hiekkapaperilla sen kuivuttua. Sitten kynnyshomma on vihdoin osaltani valmis. Vien hiontalaitteen mennessäni takaisin maalle.


2 jälkeen lähdin Jannelle hierontaan. Alamäki pysäkille oli vihdoin hiekoitettu, mutta jalkakäytävät olivat sohjoisia ja liukkaita. Lämpötila pari astetta plussalla. Hierontajakso on nyt tältä erää loppu. Selkä ja niska on nyt parempi; kyllä se jotain auttoi. Kun saan ne nastakengät, rupean keppikävelemään hieman pitempiä lenkkejä.


Kävin kotiin tullessa Lidlissä ja ostin sen verran tavaraa mitä muovikassissa ajattelin kantavani. Useamman kerran sen kanssa huilailin, mutta sauvat toisessa kädessä pääsin onnistuneesti kotiin.


Kello on jo yli 6, kun sain ruuat pöytään ja Airi tuli juuri sopivasti syömään.


Venäjän sotakolonna vyöryy kymmenien kilometrien jonona Ukrainaan. Harkovaa ja Kiovaa on pommitettu ohjuksilla, mm. Kiovan televisioasemaa. Kyllä siellä nyt paljon paskaksi pannaan ja ihmisiä kuolee. Kukaan ei osaa ennustaa ulospääsyä tilanteesta.


Suomen poliittisen johtajat ovat yhdessä keskustelleen maan poliittisesta tilanteesta ja mahdollisesta liittymisestä Natoon. Marin, Saarikko, Orpo ja Purra selvittivät kantojaan illan A-studiossa.


Viime yönä laitoin alulle Hoilolan huoltokirja hahmotelman ja rupesin nukkumaan vasta lähempänä kolmea. Nyt taidan lopettaa tähän ja herätä aamulla ajoissa lähtemään Keravalle.


Keskiviikko 02.03.2022; 21.45


21.05, A-studio:


Mikä Venäjän presidentti Putin on miehiään? Studiossa Aleksanteri instituutin johtaja Markku Kangaspuro ja Ylen entinen Moskovan kirjeenvaihtaja Marja Manninen. Voiko länsi antaa aseapua Ukrainaan? Studiossa Ulkopoliittisen instituutin vanhempi tutkija Matti Pesu ja kansainvälisen oikeuden professori Outi Korhonen Turun yliopistosta. Juontajana Annika Damström.


Edellinen on kopioitu suoraan Areenan tv-ohjelmasta.


Olin oikeilla jäljillä, kun aikaisemmin ihmettelin asenteenmuutosta aseavun lähettämisessä ’sotaa käyviin maihin’. Outi Korhonen sanoi sen olevan mahdollista vain YK:n antamalla mandaatilla, ja sanoi samoin olevan myös lentokieltoalueiden asettamisen. Eli, koko ns. läntistä maailmaa koskeva sota on jo käynnissä. Kun Jussi Halla-aho tänään twiittasi, että sotaa ei enää pysäytä kuin lännen väliin tulo, hänet nuhdeltiin kollegoiden toimesta: lupasi pitää suutaan supummalla.


Myös lähetyksen toinen osuus, jossa käsiteltiin Putinin vallankäytön historiaa ja syitä, oli sillä tavalla valaiseva, että eivät sodat tuosta vain synny ja nouse; niillä on juuret syvällä. Markku Kangaspuro ja Marja Manninen selittivät hyvin selväsanaisesti Venäjän lähihistoriaa ja Putinin kansansuosion syitä.


Olen miettinyt viimepäivinä sotaa aika paljon, kun olen tämän päivän sodan rinnalla kuunnellut Donin 2.osaa. Siinä eletään aikaa 100 vuotta sitten ja se sota on inhimillisesti ja kansaa ajatellen vieläkin mielettömämpää kuin tämä sota.


Ei sodassa saa olla kenenkään puolella. Sotaan ollaan ajauduttu aina jostain syystä ja sitä käydään sen hetkisen, tunnepohjaisen propagandan voimalla.


On vain vaihtoehdot: hyväksyä sota, tai vastustaa sitä kaikissa muodoissaan. Ja sodan vastustaminen on myöhäistä jo diplomatiankin vaiheessa; sitä pitäisi nähdä ja osata vastustaa jo paljon aikaisemmin. Tällaisia kykyjä ihmisellä ei näytä olevan.


Käytiin jo ennen puoltapäivää hakemassa piikkikengät Keravalta. Syötiin kotiin tultua ja uudistin kengät tekemällä 4 kilometrin keppikävelyn. Sanoin Airille, että ostos haukkui jo hintansa.


Nukuin ja nousin 7 pöllöuutisille kuulemaan uutisia sodasta.


Aurinkoiset päivät jatkuvat: tänään vähän plussalla, lähipäivät pientä pakkasta.


Tämän päivän ohjelma oli tällainen. Huomenna ajattelin mennä katsomaan Kohtauksia eräältä saarelta.


Torstai 03.03.2022; 23.26


Kävin iltapäivällä katsomassa Kohtauksia eräältä saarelta. Elokuva elokuvan tekemisestä on aihe, joka tuottaa hyvin harvoin mestariteoksia. Ei tuottanut tämäkään 2 tuntinen suurta ja ehjää kokonaisuutta monine sisäkkäisine kertomuksineen.


Ostin tullessani Itäkeskuksen Prinkistä mustekasetin Hoilolan tasoskanneriin. Kello oli jo puoli 5, kun pääsin nälissäni syömään. Valmistelin vielä Airille keittoaineet hänen tänä aamuna hakemalleen mateelle. Katselin samalla kieltolaista tehdyn sarjan 1.osaa ja 7 uutiset menivät ohi.


Sitten nukuin ohi pääuutiset. Airi kertoi jo illalla lukeneensa lööpeistä, että Niinistö lentää huomenna tapaamaan Bideniä.


Ole Aaro kiltisti äidin kanssa, isi lähtee ostamaan Joe-sedältä vähän pyssyjä.


Rupesin katsomaan takautuvasti pääuutiset ja A-Talkin, jossa keskusteltiin päivän tilanteesta ja Natosta: Tuomioja, Halla-aho, Sarvamaa ja Hautala Sakari Sirkkasen vieraina. Niinistö oli tavannut eilen poliittisia päättäjiä ja se käsittääkseni näkyi tämän illan asiallisessa ja harvinaisen suorapuheisessa keskustelussa.


Halla-aho ennusti lähiviikkoina Venäjällä tapahtuvan jotain sisäistä. Tuomioja sanoi huomisesta presidenttivierailusta ja sen informoinnista, että osa saattaa paljastua vasta historiankirjoituksissa.


Sarvamaata olen pitänyt kokoomuspolitikoista asiallisena ja sitä hän oli nytkin: sanoi puolueensa ja natokantansa suoraan, sitä tyrkyttämättä ja tilanteen mukaisessa sordiinossa. Hautala korosti EU:n yhtenäisyyttä pakotteiden suhteen, otti ehkä tässä tilanteessä omana kantanaan turhaan esiin sen, että tavallisilta venäläisiltä ihmisiltä evätään viisumeita naapurimaihin; tästä Sarvamaa hänelle huomautti, että asian käsittelyn aika olisi joskus myöhemmin.


Lämpötila sahaa nyt nollan kahta puolen. Tänään oli päivällä +5 ja nyt se kääntyy yöksi melkein saman verran miinukselle. Lauantai on kokonaan pakkaspäivä.


Huomenna mennään katsomaan 70 on vain numero. Minä köpöttelen taas bussilla piikkikengissä sauvat tukena, Airi kävelee piikkikengillään Itikseen mennen tullen.


Harri soitti, kun olin menossa elokuviin. Soitin hänelle metroasemalta näytöksen jälkeen. Kyseli mahdollisesta tulostani huomiseen Wall Street tapaamiseen. Annoin ymmärtää, että Airi lähtee viemään minua maalle. Enhän minä Esaa sen kummemmin tuntenutkaan, enkä jaksa nyt jauhaa heidän kanssaan politiikkaa. Enkä halua ryypätäkään, koska olen ajatellut alkuviikosta mennä Mehiläiseen verikokeisiin. Tällaisia pieniä valheita ihminen joutuu ystävilleenkin sepittämään.


Perjantai 04.03.2022; 23.20


Areenassa alkaa näinä hetkinä Niinistön tiedotustilaisuuden odottelu Washingtonista. Päivän mittaan tiedotettiin, että puolustusministeri Kaikkonen olisi lähdössä vastaavalle matkalle maanantaina. Herrat reissaavat, tiedottavat matkoistaan mitä tiedottavat. Kansalle ei kaikkea kerrota.


Kello tikuttaa ohjelman alla: sen mukaan lähetys alkaisi 23.50.


Käytiin katsomassa 70 on vain numero. Hannele Lauri sopi hyvin osaansa. Airi piti elokuvaa kevyenä, ja sitähän se tietysti oli; mutta oli siinä hyvää huumoria, en minä sitä huonona pitänyt.


Matkalla eestaas myöhästyin lähes kaikista kulkuneuvoista juuri täpärästi. Kotiin tullessa vielä bussista ja kävin sitten Kolumbuksen Lidlissä ja vieraassa kaupassa meni hieman etsimiseksi. Olin kotona juuri ennen viittä ja rupesin laittamaan ruokaa. Airi tuli 6 jälkeen; oli käynyt Lidlissä ostamassa siemeniä linnuille ja itselleen.


00.55: Matti Rönkä juonsi yön lähetyksen rutinoituun tapaansa, apunaan Ylen poliittinen toimittaja Annina Luotonen.


Niinistön lehdistötilaisuus oli odotettua avoimempi ja valikoitunut toimittajajoukko kysyi oleellisia kysymyksiä. Sen verran paljastui kulisseista, että Niinistö oli alkuviikosta ehdottanut tapaamista.


Huomenna tulevat kylään Ruotsin pää- ja puolustusministeri. Kaikkonen on Ykkösaamussa ja lentää maanantaina Amerikkaan. Tilannetta puidaan aamulla jo ennen Ykkösaamua, 9.30, kommentoimassa Pasternak ja Himanen.


Lauantai 05.03.2022; 23.44


La Dolce Vita päättyy muutaman minuutin kuluttua. Se on ollut oman aikansa elokuva; ei se enää syty. Pitäisi tuntea sen ajan elokuvamaailma ja verrata sitä siihen.


Satu ja Janttu kävivät päivällä. En jaksanut puhua heidän kanssaan. Satu haluaa maanpuolustuskurssille. Jantun maailmasta en ole koskaan selvää saanutkaan. Tämä maailma muuttuu yhä hullummaksi.


Nissi-Ilmi sanoi, että hulluja on sataa sorttia, ja sitten vielä ne, jotka paskantaissaan viheltää.


Vieraat lähtivät 3 aikoihin. Söin ja nukuin lähelle kuutta.


Käytiin saunassa. Leikkasin parran. Syötiin blinit ja muuta pientä. Ruvettiin katsomaan elokuvaa.


Nollakaljaa olen saunajanooni lipittänyt. Pitää taas huomenna hakea Lidlistä lisää.


Katselin tulevia kelejä. Loppuviikko näyttää sateettomalta. Lähden Hoilolaan. Sitä ennen katson muutaman elokuvan ja käyn labrassa.


Sunnuntai 06.03.2022; 23.39


Kävin ennen puolta päivää hakemassa Lidlistä 0-olutta ja muuta laukun täytteenä.


Airi laittoi kanaa ja syötiin.


Sitten lähdin uudelleen liukastelemaan: kävin katsomassa Almodóvarin Rinnakkaiset äidit. Kyllä se on taidokkaasti tehty elokuva, kesti yli 2 tuntia. Minun pitää Ilmille siitä soittaa, vaikka hän ei Penélope Cruzista erikoisemmin pidäkään.


Kotiin tultua oli taas nälkä ja söin Saarioisen lihakeiton ja Lidlin hapankaalia.


Maija Isolasta kertovan dokumenttielokuvan ajattelin käydä vielä katsomassa, ehkä vielä jotain muutakin. Huomenna pitää miettiä tarkemmin nämä alkuviikon päivät.


Maanantai 07.03.2022; 23.55


Liukas keli jatkuu. Kävin tänään Kolumbuksessa apteekissa ja viinakaupassa.


Pakastaa ja huomenna sataa vielä jään päälle lunta. En tiedä uskallanko lähteä liikkeelle lainkaan. Maija Isolan elokuvan haluaisin käydä vielä katsomassa.


Puhuin Airille maalle lähdöstä, mutta hän ei ottanut vielä siihen päivän päälle kantaa. Kuvittelisin, että lähtisimme perjantaina. Kävisin keskiviikkona labrassa ja tilaisin Sittarin ruokalähetyksen torstaille.


Yritin soittaa Ilmille päivällä ja hän vastasi viestillä. Vastasin ja kysyin Almodóvarin elokuvasta. Hän vastasi, ettei ole sitä nähnyt ja muisteli sen menneen Ibizalla jo ennen joulua, kun hän oli lähdössä Erikin luo mantereelle.


Eila soitti päivällä. Kertoi, että Nakulle on tuotu kaupungilta rollaattori ja tantat tulee taas keskiviikkona tutkimaan tilannetta. Sinikka oli vienyt ruokaa.


Pelkkiä sotauutisia ja niiden monenlaista selittämistä. Jyrki Lehtola irvailee, että Natoon pitäisi liittyä jo eilen.


Tiistai 08.03.2022; 23.32


Aamulla satoi lunta liukkaan jään päälle. Lidliin siitä huolimatta puolen päivän jälkeen lähdin. Oli tuo ylämäki niin petollisessa kunnossa, etten kotiin tullessa siitä yrittänytkään vaan kiersin sovinnolla Merikorttikadun kautta.


Purin kuorman ja söin. Lähdin toiselle reissulle, jo tyhjiltäänkin kiertotietä. Kello oli 6, kun tulin toisen kuorman kanssa kotiin.


Tuli mieleen talvi, kun isän kanssa ajettiin koivupöllejä Terhon maalta plaanille Kämppilän pellon päähän. Lyhyinä talvipäivinä ennätti viedä vain 2 kuormaa. Minulle on jäänyt mieleen, että me tienattiin noin 130 markkaa viikossa; 2 miestä ja hevonen. Kyllä minä jo silloin itseni mieheksi laskin. Kun olin Helsingissä ensimäistä kesääni putkitöissä, sain viikossa saman verran. Ei se suhteutettuna ollut sen paremmin.


Söin vielä uutisten aikaan illalla. Aamulla pitää käynnistyä pelkällä vedellä, kun lähden labraan.


Sota jatkuu. Joistain kaupungeista on avattu pakenemisreittejä ja Ukrainan on ilmoitettu tinkivän Natoon liittymisestään. Mutta nämä ovat vain uutisia muun propagandan seassa.


Airi sai eilen diagnoosin suustaan: jokin infektio, näytepalaa ei tarvinnut ottaa. Pitkä suihkekuuri: 4 kertaa päivässä, peräti 5 viikon ajan.


Hän on ollut kovin hiljainen. Mitä kaikkia suruja hän hautonee. Tämä minun maalle lähtöni on tietysti niistä yksi, eikä tämä meidän suhdekaan oikein jengoillaan ole. Kun sanoin äsken tilaavani ruuat torstaille, hän sanoi kuvitelleensa meidän silloin lähtevän maalle. Eilen minä lähtöpäivää häneltä utelin, mutta hän ei vastannut mitään.


Tällaistahan tämä elämä on, monenlaista ristiriitaa ja murhetta.


Keskiviikko 09.03.2022; 23.01


Olin aamulla jo puoli 10 Forumin labrassa. Tyttö sekoili lähetteiden kanssa, vaikka heti selitin hänelle tilannetta; väitti, etteivät kaikki lähetteet kuulu terveyssopimuksen piiriin. Sanoin, että tiedän niiden kuuluvan. Kävi sitten hakemaan toisenkin muijan siihen setvimään; väittivät, että oli joku rasti väärässä ruudussa. Koko ruljanssi kesti puoli tuntia, kun se normaalisti on muutaman minuutin juttu.


Katsoin äsken tuloksia. Kaikki eivät olleet vielä valmistuneet. Maksaarvo oli samoissa lukemissa kuin aikaisemminkin, 119; ei se siitä 10 vuoden takaisesta raja-arvosta näytä enää putoavan. Kai siellä jotkut entsyymit jylläävät; jäänyt joku vuosien takainen toiminta päälle.


Ennätin juuri sopivasti katsomaan Maija Isola dokumenttia Tennispalatsiin. Hyvin tehty juttu: värien käyttöä oli mietitty paljon, tietysti jo dokumentin luonteenkin vuoksi; musiikki tuki, mutta ei häirinnyt. Omalaatuinen nainen ajassaan; eli niin kuin eli, tekemättä siitä suurempaa numeroa.


Kadut ja jalkakäytävät on viimeinkin aurattu ja osin jopa hiekoitettu aurauksen jälkeen. Kiersin Merikorttikadun kautta; puistopolun mäkeä en yrittänytkään, sen aurauksesta ja hiekoituksesta en tiedä.


Soitin Jarkille. Sanoin viikonvaihteen hoitokerran vieneen voimat; ei jaksa lunta lapioida. Vaikutus tietysti syvenee, olikohan tämä nyt jo 4. kerta, 1 on vielä jäljellä.


Sovittiin, että lähdetään maalle perjantaiaamuna, että saa kammarin lämmitettyä kunnolla. Airi puhui mahdollisesta hiihtämisestään ja käynnistään Tuukkalassa, jos Jari on siellä.


Huomenna tulee Sittarin lähetys puolelta päivin. Loppupäivä menee tavaroiden ja lähdön järjestelyssä.


Katson huomenna Mehiläisen tulokset ja varaan Jousilta soittoajan.


00.54: Tilasin Airille keittiötikkaat. Lampunvaihto on niin hurjan tuntuista noilla puutikkailla.


Torstai 10.03.2022; 22.34


Kaupan poika toi tavarat 11 jälkeen. Paisti jäi puuttumaan ja lähdin Lidliin. Puistokäytävän alamäki oli tallautunut ja pääsin siitä kärryn kanssa ylös. Airi oli sillä välin kuorinut lantut, jotka sitten tavaroiden järjestelemisen jälkeen silppusin.


Väsyin ja nukuin. 6 jälkeen rupesin järjestelemään lähteviä tavaroita.


Syötiin iltapalaa. Kävin kylvyssä, leikkasin kynnet ja ajoin parran.


Kysyin Airilta, ottaisinko napin. Ei tarvitse, hän sanoi, mutta siinä oli leikkisä sävy. Otin kuitenkin.


Äsken hän näytti jo lakanneen lukemasta ja sammuttaneen valon.


No, huomenna lähdetään joka tapauksessa maalla. Tavaraa on taas liian kanssa.


Perjantai 11.03.2022; 23.03, Hoilola


Yöllä rakasteltiin. Muuttopäivä. Matkalla käytiin Tuuliharjassa kahvilla, otettiin Huttulasta bensaa ja ostettiin Rautakauppalasta linnunpötköjä. Edellinen olikin syöty melkein loppuun. Airi laittoi heti uuden vanhan rinnalle ja siinä oli hetken päästä parhaimmillaan 7 tiaista, iso harmaa tikkakin pistäytyi.


Airi on unessa tuvan sohvalla. Illalla nukuttiin siinä tunnin verran rinnakkainkin, mutta ahdashan se levittämättä on.


Ulkona kääntyy juuri pakkaselle. Kammarin anturi näyttää 15,2. Pitää kohta mennä lämmittämään Airille sänkyä.


Niinistö on tänään puhunut puhelimessa Putinin kanssa; sitä ennen Ukrainan presidentin kanssa, ja aikoo soittaa vielä Kiinaankin.


Lunta on paljon. Liiterin edessä räystääseen asti. Navetan katolla roikkuu vielä tikkaiden oikea puoli. Lantalan katolla valtava kinos; olen ihmetellyt. miten katto on lumikuormat yleensä kestänyt. Jarkki on aurannut hyvät polut; ne ovat kuin juoksuhautoja.


Airilla on sukset mukana; kävi jo illan suussa kokeilemassa, mutta ei ollut kuulemma pitoa lainkaan. Huomenna on luvassa aurinkoinen ja lämmin päivä.


Lauantai 12.03.2022; 23.32


Femmalta päättyi äsken Hitchcockin Mies joka tiesi liikaa. Anna Möttölä jututti Markus Leikolaa ja Ilkka Villiä. En ollut koskaan nähnyt tätä, laulu oli tuttu; Airi sanoi katsoneensa sen kahdestikin.


Aurinkoinen päivä. Airi kävi hiihtämässä ja tapaamassa Marttaa. Minä en ole tänään tehnyt paljoakaan. Iltapäivällä kävin sen verran ulkona, että lapioin karjakeittiön oven edustaa leveämmäksi. Katoilla makaa vielä osittain lunta: navetan katolla tikkaiden varassa ja verannan katto jarruttaa omalla kohdallaan.


Huomenna on vielä lämmin päivä; siten alkaa taas muutaman päivän viileämpi jakso.


Venäjä varoitti eilen Suomea Natosta ja Mika Aaltola vähätteli sitä propagandaksi. Hänet on nyt istutettu tällaiseen oraakkelin rooliin.


Venäjä hyökkää seuraavan parin päivän aikana voimakkaasti Kiovaan. Kukaan ei pysty ennustamaan, miten tämä sotku selviää.


Suomalainen upseeri johtaa siellä yleiseurooppalaista palkka-armeijaa. Ukrainaa tuetaan lähettämällä aseita valtavia määriä. Amerikkalainen tiedustelu on voimakkaasti apuna. Tämä on jo tällä hetkellä yleiseurooppalainen sota. Nato haluaa pysyä siitä muodollisesti erossa Venäjän ydinasepelotteen vuoksi.


Tämä tilanne alkaa olla huolestuttava. Jos Putin ajetaan nurkkaan, hän saattaa tehdä ihan mitä vain.


Suomen pitäisi pysyä nyt mahdollisimman hiljaa ja odottaa tilanteen ratkaisua isompien kesken.


Syötiin illalla blinit ja olen juonut vaihteeksi 3 Kukkoa. Voisihan sitä vielä pari juoda lisääkin, mutta lähden nukkumaan.


Sunnuntai 13.03.2022; 23.40


Selasin rästilehdet. Eira soitti äsken: kysyi, olenko katsonut revontulia. Kävin eteläovelta katsomassa: en nähnyt kuin kuun. En viitsi lähteä aukeammille paikoille. Uutisissakin niistä puhuttiin, että saattaisivat yöllä näkyä.


Airi söi ja lähti yhden jälkeen. Soitti illalla, sanoi paikoitellen tiellä olleen jäätynyttä vettä, Merikorttikujan olleen kuoppaisessa kunnossa.


Tästä keväästä saattaa kehittyä pitkä rospuuttokausi.


Söin Airin lähdön jälkeen, mutta ruokaperäisistäni ei tullut oikein tolkkua. Ensin tulivat Eira ja Jarkki, sitten soitti Airi, ja sitten kun sain taas unen päästä kiinni, soitti Eila.


Jonna oli jättänyt autonsa Eilan parkkiruutuun ja lähteneet serkkupoikansa kanssa hakemaan Tallinnasta viinaa. Autosta oli jäänyt ikkuna auki ja paikallinen Facebook ryhmä oli alkanut sitä muutenkin ihmettelemään. Eilakin oli ihan virkeänä: oli taas jotain ohjelmaa elämässä. Unto Hämäläisellä oli viisas sunnuntaikolumni talvisodan ’sanelurauhasta’. Hän jätti mielipiteensä rivien väliin.


Venäjä on iskenyt Puolan rajan läheisyydessä Ukrainan tukikohtaan, jossa koulutetaan muualta tulleita vapaaehtoisia ja joka toimii ulkomaalta tuotavien sotatarvikkeiden vastaanotto varastona.


Huomenna aloitan elää omalla aikataulullani. Kirjoitan vanhaa tekstiä, kuuntelen Donin loppuun, keppikävelen.


Oli puhe, että Airi hakee minut kaupunkiin ennen renkaanvaihtoaan 8.4. Siihen on melkein 4 viikkoa.


00.54: Latasin juuri 2 viikon lääkkeet dosetteihin. Kävelin katsomassa: ei revontulia näkynyt, laskevan kuun edessä pilviverhoa, -5.


Maanantai 14.03.2022; 23.47


Olen kirjoittanut päivän mittaan 30 vuoden takaista tekstiä. Timppa ja Hanna menee naimisiin helluntaina 1992. Minä tuskailen puheeni kanssa: kirjoitan sitä pitkin kevättä. Sen teemaksi muotoutuu onni, ihmisten onnellisuus, ja mistä sitä voisi etsiä; muualta kuin naisten lehtien palstoilta. Saan siitä mielestäni yllättävän paljon irti; sellaista, jonka takana tänäänkin seison. Timpan ja Hannan kohdalla onnen tavoittelua ei onnistunut; heidän yhteiselonsa ei monta vuotta kestänyt.


Kyllä minä Timpalle jossain vaiheessa soitan; olisi mukava tavatakin ja jutella. Heidin kanssa se ei tuntunut onnistuvan.


Keppikävely jäi tältä päivältä, kun rupesin kirjoittamaan. Ja hyvä näin. Vuosi 1992 näyttää olleen töistä kiireellinen ja tekstissä on suuria ajallisia aukkoja. Leenan kanssa ei mene enää hyvin. Jatkan huomenna tekstissä häitten jälkeen. Häitten, jotka muuten menivät hyvin, mutta Leenan siskon, Annelin, poika varasti lompakkoni ja siinä meni kortit ja rahaakin, ja tuli paljon ylimääräistä harmia.


Mehiläiseen soitin päivällä ja selvittelin terveyssopimuksen asioita. Varasin soittopyynnön Timo Jousille ja terveydenhoitajalle.


Raittihommat jäivät siihen, että pumppasin vettä padan ja saavit täyteen. Kaunis, aurinkoinen päivä. Viikko jatkuu samanlaisena. Airille soitin illalla. Postipaketti näytti tulleen ja käänsin viestin hänelle; voi käydä hakemassa tikkaat Mustalahden R-kioskilta.


Olen pyrkinyt syömään kevyemmin ja juonut tänään vain 0-olutta.


Tiistai 15.03.2022; 23.47


Kuuntelin tänään Donin loppuun.


Kyllä Solohov on suuri kirjailija suuren yhteiskunnallisen ajankuvan rakentajana. Mutta ennen kaikkea hän on mestari psykologisen realismin alueella, venäläisen ihmissielun ja ihmisten välisten sosiaalisten suhteiden kuvaajana. Hän kuvaa ihmismielen maisemaa laajasti ja syvästi, traagisemmin kuin kukaan tuntemani kirjailija. Sodan olosuhteet luovat pohjan tälle syvälle kuvaukselle.


Hän on myös mestarillinen luonnon- ja kansankielen kuvaaja: näillä hän saa kevennettyä julmaa sodan kuvaa. Esikuvia minun on mahdoton hänelle löytää: ehkä rakastumiset ’vääriin ihmisiin’ tuovat mieleen Tšehovin.


Linna lienee Solohovin tarkkaan lukenut, mutta hän ei luonnon kuvaajana yllä mestarinsa tasolle. Linna keventää tragiikkaansa omalaatuisella ironiallaan, jota Solohov ei siinä mitassa käytä.


Tutkin äsken kirjastoani. Minulta ei löydy kumpaakaan hänen suurteoksistaan. Nobel-kirjailijat sarjasta löytyy lyhyt novelli Isä ja hänen myöhäisempää tuotantoaan suppea romaani Ihmiskohtalo. Hänestä ei muutenkaan löydy kovin paljon tietoa suomen kielellä: Otavan Ensyklopediasta löytyy Pekka Pesosen lyhyehkö artikkeli ja Wikipediasta sen lyhennelmä.


Kävin päivällä keppikävelemässä ja sain heti vasemman olkapääni kipeäksi. Pitäisi muistaa aloittaa nämä ’voimailut’ kovin varovasti.


Niinistö on Englannissa JEF-maiden kokouksessa. Se on jokin uusi liittoutuma Naton ja EU:n välimaastossa. Yhteistä puolustusta ja avunantoa sielläkin mietitään. Johnson toimi virkeänä isäntänä ja nostaa taas uudelleen suosiotaan, joka tässä välillä ryvettyi.


A-studiossa Natokeskustelu: Marja Sannikan vieraina Teija Tiilikainen, Markku Kangaspuro, Martti Kari. Asiallinen keskustelu: Kari ja Tiilikaien vastaan Kangaspuro; Sannikka asettuu vähitellen toimittajan rooliinsa eikä intä ja ohjaile enää kovin paljon.


Keskiviikko 16.03.2022; 23.00


Juttelin tänään Timo Jousin kanssa. Sanoi laboratoriotulosten olevan OK; ei puuttunut sen kummemmin vakituisesti koholla olevaan arvoon, kun muut maksa-arvot olivat hyvät. Puhuttiin silmälääkäriasiasta ja hän lähetti minulle nimiä Forumin lääkäreistä. Maksusekaannuksistakin juteltiin.


Vasen olkapää oli aamulla kovin kipeänä enkä tänään lähtenyt sitä keppien kanssa uudelleen rasittamaan, vaikka taas kaunis päivä olikin.


Kirjoitin tänään useamman tunnin ja sain käytyä vuoden 1992 läpi. Kesällä tulevat pikkukissat: Santtu ja Sandra. Mutta mistä Sandra tuli, sitä en muista. Syksymmällä syntyy Annelle Henriikka ja Hannalle Jenni.


Vuotta 1993 on 1 vihko, heinäkuulle; siitä eteenpäin on elämä kirjattu jo aikanaan sähköiseen muotoon. Kun saan tuon vihon kirjoitettua, rupean käymään läpi 80-luvun sekavan elämäni. Sitten on vielä 70-luvun lopun laaja ja monenkirjava aineisto; varsinaiset päiväkirjathan minä jo siltä ajalta kahlasin.


Näin se vähitellen tämä perustyö etenee. Sitten pitää ruveta miettimään mitä sille materiaalille teen, jos vielä kuntoa ja voimia riittää.


Biden allekirjoitti tänään Ukrainalle miljardi dollaria aseapua. Venäjä haalii apua mistä suinkin saa. Valtiomiehet ja sotapäälliköt pyörivät kuin hyrrät ympäri maailmaa. Puhutaan eskaloitumisen vaarasta: tämä tilanne eskaloituu jo koko ajan. Ja alkaa vaikuttaa jo huolestuttavalta.


Airi kertoi tänään käyneen lähisukulaisillaan kylässä ja tulleen vasta illalla kotiin. Naakan sanoi olevan ahne pähkinöille: ottavan kolmekin siementä nokkaansa ja lentävän pois. Kerroin tikan käyneen useamman kerran jyskyttämässä Hoilolan talitankoa.


03.12: Innostuin tekemään kirjatilausta Finlandia-kirjasta: Kuka kukin on osia, ja Solohovia. Nyt pitää jo ruveta nukkumaan.


Torstai 17.03.2022; 23.53


Juteltiin Annelin kanssa äsken reilu tunti. Hän oli Hämeenlinnassa tyttönsä luona.


Noora Heikkilä Mehiläisestä soitti päivällä ja kertoi heidän jo olevan uusissa toimitiloissa Tikkurilassa. Sovittiin minun asiointipisteeni siirtymisestä Forumiin. Hän antoi sieltä kahden terveydenhoitajan nimet, joihin voisin ottaa yhteyttä. Ne asiat ovat nyt kunnossa muodollisin osin. Kun menen kaupunkiin, varaan ajan silmälääkärille ja terveydenhoitajalle ja kuuntelen mihin kuntoon ne minut luokittelevat.


Soitin Finlandia-kirjaan ja tein lisätilauksen Solohovin kirjoista. Sovittiin, että tilaukset yhdistetään ja paketti tulee postin kautta K-markettiin.


Aloin kuuntelemaan Erkki Tuomiojan uutta kirjaa Tulevaisuuden varjossa. Hänen tekstinsä on tiivistä ja erittäin tarkkaa ja hän pääsee teemojensa käsittelyssä astetta syvemmälle mitä kollegansa. Hänen intelligentsijansa kiehtoo ja kietoo, mutta sitä pitää ottaa vastaan virkeänä ja puolen tunnin pätkissä. Tämä tulee olemaan kirja, jota kuuntelen useampaan kertaan. Hän painottaisi tänään joitain teemojaan toisin, mutta kyllä siellä Venäjän varjo vahvana lankeaa.


Tuomiojan kirja on essee muotoinen niin kuin Hararinkin kirjat, mutta hän kirjoittaa vielä tiiviimmin ja mietitymmin. Tätä kirjaa olisi syytä poliittisten päättäjien lukea ja tietysti kaikkien muidenkin. Mutta ei tässä ajassa kirjoja lueta. TV1:n ajankohtaislähetyksiin asetan vielä jotain toivoani; tuskin niitäkään kovin moni jaksaa analyyttisesti katsella. Ei muuta, kun päätä pensaaseen ja rautaa rajalle. Jarkki soitti juuri, kun rupesin A-talkkia katsomaan ja näin siitä vain alun ja lopun. Pitää katsoa se ja ruveta nukkumaan.


01.13: Katselin takautuvasti A-Talkin. Sakari Sirkkasen vieraina Sixten Korkman, Kari Liuhto, Tuuli Koivu ja Matti Nojonen. Viisaita ihmisiä. Kun nämä tyhmemmät vain jaksaisivat heitä kuunnella. Sirkkasesta on tässä ajan paineessa kehittynyt hyvä poliittinen toimittaja.


Kaadoin illalla Koskenkorvapullosta kaljan sekaan kunnon lorauksen, mutta siten huomasin sen olleen pontikkaa. Yritin soittaa ensin Ilmille ja sitten Kissulle. Kumpikaan ei vastannut. Anneli vastasi ja ja muisteltiin tunnin verran. Juon tuon lopputilkan ja rupean nukkumaan.


Perjantai 18.03.2022, 23.48


Harri soitti aamulla, kun oli vielä puoliunessa ja soitin hänelle aamurutiinieni jälkeen. Jasu oli soittanut ja kertonut varanneensa lentoja pienen porukan kesken. Päätettiin Harrin kanssa, ettei me siihen porukkaan lähdetä: katsotaan miten maailman tilanteet kehittyvät ja mennään vaikka kahdestaan toukokuulla, jos korona on silloin hellittänyt eikä sota paina pahasti päälle. Harrin tyttö oli ollut perheineen Kanarialla ja saaneet koronan, joutuneet olemaan lisäviikon siellä karanteenissa.


Ilmi soitti iltapäivällä ja juteltiin tunnin verran. Kaipaili päästä matkustamaan, joko tänne tai Maxin luo Kanadaan. Max ottaa sieltä luultavasti jatkopestin.


Ennen iltahämärää kävin kävelemässä.


Tuomiojaa olen kuunnellut ja rästihesarit kahlannut läpi.


Kello näyttää pelkkiä nollia. Kirjoitan vähän vuotta 1993.


01.41: 1993 loppuvuoden puolikas näyttää olevan eri asetuksilla. En jaksa sitä nyt muotoilla. Kirjoitan sen eteen tällä muotoilulla.


Lauantai 19.03.2022; 14.15


Kirjoitin pätkän vanhaa päiväkirjaa ja mieleen tuli jotenkin Valentin Chorell. Rupesin taas etsimään hänen kuunnelmaansa, joka on jäänyt mieleen 70-luvulta. Muistin, että se olisi ollut Viisi peiliä ja netistä näin, että se olisi Kahdeksan peiliä. Ja se löytyi Areenasta! Kuuntelen sen joskus kaikessa rauhassa: saa nähdä millaisen vaikutuksen se nyt tekee. Silloin kuuntelin sitä radiosta rannassa, tynnörin luona. Ja muistan miten liikutuin ja itkin. Se näyttää tulleen vuonna 1974. Isä oli kuollut vuotta aikaisemmin; meidän suhde Tertun kanssa oli hehkeimmillään.


Minähän liikutun jo nyt, pelkästä sen kuunnelman muistelemisesta!


00.56: Katselin Peltirummun ja sen jälkeen tulleen keskustelun. Sanna Möttölällä oli vieraina Sanni Myllyaho ja Timo Torikka. Joko Möttölä ei ymmärrä puheenjohtajan rooliaan tai hän jännittää liikaa ja selittää sekavasti ja epäselvästi omia mielipiteitään vaikka hänen pitäisi kuunnella vieraitaan. Myllyaho on melkein yhtä sekava, kun ääneen pääsee. Torikalla olisi ollut paljon enemmänkin analyyttistä sanottavaa, jos olisi enemmän naisilta aikaa saanut.


Tämä oli ohjaajan uusi, hieman pitempi elokuvaversio. En ole koskaan erikoisemmin innostunut näiden ’suurten’ ohjaajien epookeista. Tiikerikissa on ainut, jota jaksan aina uudelleen katsella.


Kuunelin Tuomiojan kirjan loppuun. Saunan lauteilla ajattelin, että siinä on kirja, joka kaikkien ihmisten pitäisi yleissivistyäkseen lukea. Elleivät jaksaisi Hararia niin lukisivat Tuomiojan. Mutta se on turha toivo jo siitäkin syystä, että hänen nimensä on monille poliittinen painolasti. Ajattelin, jos Tuomioja henkilönä häivytettäisiin tekstistä ja jätettäisiin vain asiapohja, niin tekijäksi voitaisiin merkitä vaikkapa Sixten Korkman. Lukijakunta laajenisi kaksin- ellei viisin kertaiseksi. Valistuneimmat lukijat ihmettelisivät miten Korkman kirjoittaakin näin hyvin! En sano tätä Korkmania vähätelläkseni: hän on alansa parhaita kirjoittajia maassamme. Mutta on eri asia kirjoittaa hyvä lehtijuttu kuin tarkkaan mietittyä esseistiikkaa.


Ari oli käynyt hakemassa Elisalta uuden reitittimen. Sanoi maksaneensa siitä 230 euroa. Katsoin netistä sen hinnaksi 149 euroa. Pääasia on, että homma taas toimii. Tuskin Elisa ihan leluja myy; sen verran se on varmasti jo palautteista oppinut. Netistä ostaminen olisi vaatinut selvitystyötä, joka olisi voinut viedä vikaankin. Olisi pitänyt ensin selvittää operaattoreilta, mitä he varmoina tuotteinaan myyvät, mutta olisiko se siinä tullut mieleen. Hyvä näin. Ison television Airi oli virittänyt, mutta keittiö on virittämättä, minulla on tietysti vielä Chrome Castin virittäminen.


Selasin Hesarin. Kello tulee 3.


Sunnuntai 20.03.2022; 23.53


Kuuntelin tänään Areenasta Chorellin kuunnelman Kahdeksan peiliä, ja Minna Canthin novellin Kotoa pois Elina Knihtilän lukemana. Hän lukee erittäin ilmeikkäästi. Tämä oli pituudeltaan vain 40 minuuttia; otin sen kokeiluluentoisena Elisalta, kun viimeksi sieltä kirjoja ostin. Hänelläkin, nyt 125-kuolinvuotenaan rahastetaan kaikin tavoin.


Kissulle yritin päivällä soittaa, ja kun hänen puhelimensa ei edelleenkään vastannut, mietin, että soiton huomenna Kärkölän kuntaan ja kyselen. Illalla hän kuitenkin vastasi: kertoi puhelimessaan olevan häiriöitä, etenkin soitettaessa katkovan. Jalkojaan valitteli ja huonoa liikkumistaan. Ja sotaa.


Lämmin päivä, nytkin vielä verannalla +3. Lumi putosi navetan katolta tikkaiden juuresta. Lantalan katolta ei kaikki ole vielä luistanut alas.


Airi oli käynyt katsomassa Almodóvarin Rinnakkaiset äidit. Oli pitänyt kovasti. Mutta viimeöisen Peltirummun oli jättänyt kesken sen sotaisuuden vuoksi.


Tämän päivän HS:ssa Eero Heinäluoma hehkuttaa mahdollisimman nopeaa Natoon liittymistä ja Jari Tervo toimii suorastaan Natolobbarina ja nälvii Niinistöä. Hänen kirjoituksensa alkavat kääntyä jo häntä itseäänkin vastaan ja minua on alkanut jotenkin vituttaa koko mies.


Kirjoitin illan mittaan muutaman sivun vanhaa tekstiä. Raija Siekkisen novellin kuva hännästä toisiinsa sidotuista hevosista, kesystä ja villistä, askarruttaa minua ja yritän tehdä sen pohjalta runohahmotelmia. Hannan ja Timon tyttö saa nimen loppiaisena 1993; hänet ristitään Jenniksi.


Maanantai 21.03.2022; 22.33


Mietin aamulla, mitä alkaisin kuuntelemaan ja valitsin sitten Niko Rantsin dekkarin Kuka viereesi jää. Kuuntelin sitä päivän mittaan jo yli puolen välin. Hyvin kirjoitettua vetävää tekstiä. En ole näihin uudempiin dekkareihin aikaisemmin tutustunut, enkä paljoa vanhempiinkaan. Joensivua minun piti joskus lukea, mutta se silloin jäi. Rantsin kirjat ostin Elisan tarjouksina, kun hän muutama viikko sitten oli julkisuudessa.


01.51: Kirjoitin viinin voimalla vanhaa tekstiä vuoden 1993 tammikuun: siirryn kissojen kanssa Hoilolasta kaupunkiin. Luen Seppälän novelleja. Calorissa töinä Laulumiehet, Sörnäistenkatu ja VELL, joka silloin juuri muuttuu EELAksi. Hankauksia Joken kanssa ja vitutusta. Leenan kanssa suhteellisen seesteistä. Esteri siunataan Kallion kirkossa. Lyhytaikaset tuttavani: Esteri ja Manu.


Soitin Airille jo alkuillasta ja vihjasin hänelle hiihtokeleistä. Sanoi, että tämän talven hiihdot on jo hiihdelty. Saa nähdä, miten vihjaus hautuu.


Eilalle soitin päivällä: sillä on huippaustauti taas päällä. Aina sillä joku riesa on. Mutta niinhän meillä on kaikilla.


Sota jatkuu. Ja ihmisiä kuolee. Ja pakenee, ketkä pääsevät.


Mutta minä rupean nyt turvallisesti nukkumaan.


Tiistai 22.03.2022; 22.23


Kuuntelin aamupäivällä loppuun Niko Rantsin Kuka viereesi jää. Hyvä kirja: vetävästi kirjoitettu ja monipuolisesti poliisintyötä ja yhteiskuntaa kuvaava.


Rupesin kuuntelemaan Jari Tervon uutta romaania Pääskyset talvehtivat järven pohjassa. En osaa sanoa siitä vielä mitään hyvää, mutta kyllä minä sen aion läpi kuunnella.


Eira poikkesi päivällä, oli hakemassa Jarkille magneettia. Jarkki kai etsii sillä kirkolla kaivon kansia. Kertoi nuoremman polven useimpienkin olevan koronan kourissa.


Katselin Areenasta päivällä mielijohteesta Jorma löytää tyylinsä, sarjasta Kaverille ei jätetä. Se on hyvä sarja hyvine näyttelijöineen.


Kävin kävelemässä: tie alkaa olla liukas suurelta osin. Ilman piikkikenkiä ei pärjäisi.


Keitin perunoita ja sulatin pakkasesta lammasta. Tänään on tullut syötyä ihan liikaa. Pitää ruveta säännöstelemään syömistään.


Ajattelin kirjoittaa vuoden 1993 käsin kirjoitetun osuuden loppuun, jos jaksan tässä istua. Sitä on jäljellä vielä 9 sivua ruutuvihkoa.


00.41: Nyt päiväkirja on siltä osin kurottu sähköisesti kiinni.


Stigu kuoli. Leenan äiti, Anastasia, kuoli. Minä olen ostamassa tietokoneita ja taistelen Joken kanssa raha-asioista. Calor taistelee suurten velkojensa kanssa. Mitenkähän minulle ei ole tullut jo silloin pallolaajennuksen tarvetta. Vaikka, ei kai niitä silloin vielä tehtykään, sahattiin rinta auki. Niin kuin Artulla sitten hieman myöhemmin.


Kaivoin esiin 1980-luvun kirjoituksiani. Niitä ei paljon ole. Surettaa niiden vähyys. Silloin minulle tapahtui kuitenkin paljon henkisesti vakavia asioita.


Terttu oli alkanut lukea minun päiväkirjojani ja kirjoittamiseni tyrehtyi. Kai siihen oli muitakin syitä. Tuli Leena ja rakastuminen, kirjoittaminen jäi toissijaiseksi. Niin hienoa, kun se olisi kerrata. Nyt se on vain pieninä tekstinpätkinä sieltä täältä, ja muistin sirpaleina.


Pitää kuitenkin kahlata se 80-luku. Jotain sieltä on paperillekin tullut laitettua.


Selaan Hesarin ja kallistun sänkyyn.


Keskiviikko 23.03.2022; 23.57


Tämä päivä on mennyt kaikenlaisessa pienessä silpussa.


Kavilon Vesa soitti aamupäivällä ja juteltiin kevään luokkatapaamisesta. Olivat Sulin kanssa tulossa, heillä on jonkin tuttavapariskunnan mökki siellä Rantasalmen suunnalla ja käyvät siellä samalla.


Kalevan Karin kanssa juteltiin ja hän lupasi kysyä Kirstin lähtemistä. Ellei Kirsti lähde, me lähdetään sitten kahdestaan. Heiskasen Jorman tapasin autosta: oli tullut viikko sitten käymään Suomessa ja lähiaikoina lähdössä taas vaimonsa kanssa Aurinkorannikolle, ja on siellä taas uudelleen luokan tapaamisajankohtana, lennon jo varattuna. Roihan Jaska lupasi vielä miettiä lähtemistään, mutta ei luultavasti lähde. Uusi tarjoushinta on huomattavasti edullisempi, mutta ei kai se lähteminen monenkaan kohdalla siitä ole kiinni. Mutta ei näitä tapaamisia enää montaa liene; Ile ilmoitti uudessa viestissään, että Ropposen Markku oli kuollut sydänkohtaukseen pari viikkoa sitten. Tämäkin porukka harvenee.


Kauppalistaa tein ja soitin Markettiin, kyselin postipaketin mahdollisesta tuomisesta kuljetuksen mukana. Poika pyysi soittamaan aamulla uudelleen, kun myymälänhoitaja on paikalla. Sovittiin Jarkin kanssa, että haetaan lasti, jos paketti ei kaupan kuljetuksessa onnistu.


Sähköposteja rupesin järjestelemään, en muistanut, että pitää käyttää Outlookia eikä Googlea, jos meinaa niitä siirrellä kansioihin.


Ei Airi tänne nyt tule. Sanoi eilen, että minun pitää valmistautua lähtemään ensiviikon lopulla, ettei hän jätä tuloaan keskiviikkoon 6.4. Äsken hän vakuutteli varmana, ettei luokkatapaamiseen lähde, kun otin sitä puheeksi. No, asiat ovat näiltä osin selvinä. Me lähdetään sinne luultavasti Karin kanssa kahden, tuskin sinne Kirstikään lähtee. Ja jos lähtee, niin lähtee. Tämän viikon aikana nämä pitää selvitellä.


Kolmosen Asian ytimessä oli Nato-keskustelu: Jaakko Loikkasella presidentin pitkä haastattelu ja sen jälkeen Matti Vanhanen, Hanna Smith ja Jarmo Lindberg miettivät tilannetta. Liittymistä näytetään pitävän jo varmana, mutta siirtymävaihe mietityttää. Niin se on. Helppoa ratkaisua ei ole ja sotakin jatkuu. Putinilta on hävinnyt jo läheinen mies länteen. Voi tapahtua mitä tahansa.


Elämme mielenkiintoisia aikoja.


Torstai 24.03.2022; 23.55


Selasin tänään vanhoja 70- ja 80-luvun irrallisia tekstejäni. Niitä on niin jumalattomasti, että tuli toivoton olo. 70-luvun lopulla olen kirjoittanut paljon kirjeitä silloisille naisilleni, ja saanut heiltä kirjeitä; omistani olen ottanut kiitettävästi kopioita. Kyllä minun pitää ne sähköiseen muotoon kirjoittaa. Päätin seuraavaksi kuitenkin kirjoittaa Paavilaiselle kirjoittamani silloisen elämäkertatiivistelmän vuodelta 1977, 11 tiukkaan koneella kirjotettua sivua.


Soitin aamulla kauppaan: ei ne luvanneet pakettia toimittaa. Rupesin muuttamaan tilausta. Tökin hiiren kanssa ja mainosruutu tuli eteen, sitä poistaessani hävitin koko kauppalistan. Tein kokonaan uuden, kun ei tullut mieleen jatkaa hommaa esim. tabletilla. Tuli kuitenkin ajatus, että onkohan siellä nyt 2 tilausta, kuljetus ja nouto: sitten tulee jo liikaa tavaraa. Soitin, ja niinhän siellä oli; tappoivat kuljetuksen pois. olisi kai sitä joku aamulla saattanut ihmetellä ja soittaa minulle päin. Äsken vielä tilausta täydentelin, se on yhteen asti yöllä auki. Lisäilin tavaraa reippaamman jälkeen, kun mennään huomenna Jarkin ja peräkärryn kanssa niitä noutamaan.


Kävelemässä kävin iltapäivällä. Tie on sohjoinen ja liukas. Tänään oli vielä pilvipoutainen päivä; huomenna tänne tulee vesisade, ylemmä keskisuomeen lunta. Sitten pakastaa ja sataa tännekin lunta. Siinä ei sitten piikkikengätkään pidä; pitää pysyä tuvan puolella.


Olen aika virkeä, kun illalla tunnin verran nukuin. A-talkissa oli sodanvarjoinen energiakeskustelu. Kirjoitan muutaman sivun tuota vanhaa tekstiä ja rupean nukkumaan. Jarkki tulee ennen 11:sta.


02.40: Innostuin kirjoittamaan reilut 3 sivua. Ei se mitään huonoa kirjoitusta ole. Mutta olinhan minä silloin jo kirjoittanut aktiivisesti 5 vuotta. Ja lukenut koko ajan. Ryypännyt Sirolassa ja Kiljavalla, ja Orivedellä useampana kesänä.


Mutta nyt juon toisen viinilasillisen loppuun ja jatkan kirjoittamista huomenna.


Perjantai 25.03.2022; 23.13


Katselin Etelä-Korealaisen elokuvan Parasite. Se on parin vuoden takaa ja me käytiin se silloin katsomassa. Airi sanoi illalle, ettei sitä katso sen väkivaltaisen lopun vuoksi.


Valmistauduin aamulla kirkolle lähtöön. Jarkki soitti, kun istuin reiällä, sanoi heille testin osoittavan koronaa. Ei pääse kukaan muukaan hakemaan, kun koko suvulla on tauti päällä.


Soitin kauppaan ja selitin tilanteen. Lupasivat yrittää järjestää kuljetuksen. Auto tulikin puolen päivän jälkeen. Poika käveli jo autolle, kun huomasin mukana olleen myös postipakettini, jota olin eilen yrittänyt kaupata kyytiin.


Liikutuin kyyneliin asti: enhän siitä tänään ollut edes maininnut, enkä lähettänyt heille lähetysnumeroa enkä valtakirjaa. Että tässäkin ajassa on vielä ihminen, jolla on järki päässä ja sydän paikallaan! Sanoin Airille illalla, että jos tietäisin ja vastaan tulisi, niin kaulaan kapsahtaisin.


Nostin päivällä säleverhon ylös ja sain kuvattua pari pöllövideota, jälkimmäinen yli 4 minuuttia ja mielestäni olosuhteisiin nähden hyvä. Jakelin niitä tuttavapiiriin. Eira soitti heti ja Eila vähän myöhemmin, Ilmi lähetti viestiä. Airikin soitti ja moitti, että rääkkään pöllöä, kun sen pitää syödä lyhyttä talipötkönraatoa pahassa asennossa. Anne vastasi äsken ja lähetti uroskauriin kuvan. Vastasin, että ’vielä se vanharouva uroksen erottaa!’


Minulla on postipaketti purkamatta, mutta keskityn siihen huomenna. Kirjoitan vähän eilistä eteenpäin. Tervoa olen kuunnellut jo yli puolenvälin.


00.37: Innostuin katselemaan Areenasta illalla nauhoitetun ’Presidentti Biden saapuu Varsovaan’. Laskeutunutta lentokonetta ja ainakin sadan auton letkaa kuvattiin reilu tunti. Oliko se Biden, jota vilauksena kuvattiin laskeutumasta koneesta. Vai oliko se stuntti. Tuliko Biden edes siinä koneessa. Jos tuli, missä niistä autoista hän siinä letkassa oli? Tällaisilla valtiomiehillä on niin varmat turvajärjestelyt, että vaikea niitä on päästä ampumaan. Puola hallitsee nämä asiat vanhan Neuvostoliiton pohjalta.


01.15: Kirjoitin pienen pätkän: rakensin navetan, kävin Kivisuon kurssin ja menin Topille töihin.


Lauantai 26.03.2022, 22.41


Tuulinen päivä, myrskyisä. Sähkö katkesi viiden aikaan, kun olin juuri saunassa. Sen ilmoitettiin palaavan 7 mennessä, mutta se palasi vasta vartin yli 8. Tupa alkoi jo viiletä, kun kova tuuli huuhteli hirsiseinien läpi.


Jarkki oli soittanut 6 kertaa sillä välissä, kun olin saunassa; sanoi, että olivat jo Pekan kanssa lähdössä katsomaan tilannetta. Hän tiesi kyllä sähkökatkon, kun hänelle tulee sähköyhtiön viesti myös.


Syömisetkin menivät sekaisin, kun piti saunan jälkeen tyytyä kylmään ruokaan. Lämmitin keittoa vasta äsken, kun sain järjesteltyä normaalitilanteen päälle.


Päivän paskareissulla istutin narsissit, kannoin puita ja pumppasin vettä saunan ja viikon tarpeisiin.


Tervoa olen kuunnellut; sitä on jäljellä enää vajaat 3 tuntia. Onhan se omaperäinen näkemys 1500-luvulta; yhtä vakuuttava kuin joku muukin historiankirjoitus ajasta, josta on vain jotain seulottua dokumentointia olemassa.


Lähetin Erikillekin Espanjaan pöllövideon ja hän on lähetellyt sieltä omia otoksiaan. Hän on siellä nyt yksin: Anna on lasten kanssa käymässä Suomessa.


Selasin Hesarin. Minulta menee siihen aikaa nykyisin yhä enemmän. Melkein 2 viikon iltapäivälehdet ovat selaamatta, mutta käyn ne nopeasti läpi, jos käyn. Ne tuntuvat yhä tyhjänpäiväisemmiltä.


Selkä väsyi päivän pienissä töissä. Kukkien istutuksen kumara asento kai sen aiheutti. Janne selitti hermoratojeni puristuksia selässä, kun viimeksi hierontakännillä juteltiin. Airille näistä on turha jauhaa: hän sanoo, että minun pitäisi vaan kävellä ja voimistella. Hän ei pidä mitään minun sairauksiani kovin todellisina. Kyllä hän niitä joskus omalla kohdallaankin joutuu vielä miettimään.


01.13: Selasin viimeviikon Iltasanomat; pesen hampaat ja rupean nukkumaan.


Sunnuntai 27.03.2022; 23.16


Kelloja siirrettiin viime yönä kesäaikaan. Huomasin sen vasta aamulla, kun rupesin katsomaan 9 uutisia ja alkoi jo kirkonmenot.


Kirjoitin tänään sitkeästi alkuelämänkertani loppuun. Hyvin minä olen silloin osannut kirjoittaa: jopa naureskelin ja itkeskelin omalle tekstilleni. Paavilaisellehan minä sen kirjoitin hänen pyynnöstään ja onhan siinä hieman kirjallista opinnäytteen tuntua. Mutta ei kai sitä muuten kirjoitakaan, ellei ole kohdetta, jolle sen osoittaa. Konekirjoitus tekstiä oli 11 sivua ja tietokoneella se supistui 8 sivuun.


Se on päivätty 27. helmikuuta 1977. Kronologisesti se oikeastaan päättyy jo Tertun tapaamiseen, vaikka hieman sivuankin myöhempiä vuosia ja esim. työtäni ja Orivettä, Annelia ja Marttia. Kyllä minä Terttua aikaisemmat naiseni aika tarkkaan muistelen. Hyvä niin: nyt en enää heitä ainakaan näin kronologisesti pystyisi muistamaan.


Eräänlainen kasvukertomushan se on monessakin suhteessa. ’Nuoruuden kasvukipuilua’; käytettiinkö silloin näin hienoa ilmaisua?


Viime yönä näytti pakkasta olleen parhaimmillaan 10 astetta. Nyt näyttää -4 ja illalla on alkanut sataa hiljalleen lunta eilisen tuulen kiillottaman jään päälle. Pääsenkö aamulla paskalle edes piikkikengillä.


Kuuntelin päivällä loppuun Tervon kirjan ja äsken luin Agricolan ja Teitin Wikipediat. Paljon Tervon on pitänyt kaivaa aineistoa tarinansa ruodoksi.


02.16: Tommi Melender mollaa Matti Salmisen kirjaa Paavo Haavikon linja. Minua häiritsee yhä enemmän tämän ajan historiattomuus. Melender on varmasti paljolti oikeassa, mutta hänen pitäisi ymmärtää myös roolinsa ja asemansa. Tällainen ’heittely’ ruokkii juuri tätä historiattomuutta. Eihän nykyinen ja nouseva sukupolvi tiedä juuri mitään Haavikosta, saati Kekkosesta tai Paasikivestä. Heille ovat tuttuja vain julkkikset ja tositeeveen ’sankarit’. Tätä minä tarkoitan historiattomuudella. Ja huomaamattaan sitä ruokkivat juuri tällaiset kirjoitukset, hautaamalla historiaa.


Toisaalta pitää muistaa, ettei kansan suuri enemmistö ole koskaan historiasta välittänyt; se ei ole välittänyt mistään muusta kuin leivästään. Se on realiteetti, ja ymmärrettävissä. Mutta viimeiset 50 vuotta se on kulkenut turhautumistaan kohti. Sotaa kohti. Ja kohta se sen saa. Siinä palautuvat taas realiteetit. Jos ne ovat enää palautettavissa.


On ikävää, että minun aikani loppuu kesken sitä näkemään. Tai, mistä sen tietää.


03.14: Lähetin tekstin Melenderistä Arskalle ja Kissulle.


Ja nyt lähetän itseni sänkyyn.


Maanantai 28.03.2022; 23.45


Paasion Ilkka soitti aamupäivällä. Juteltiin kevään luokkatapaamisesta. Sanoin lähteväni ja kysyväni vielä Kalevan Karin lähdöstä. Soitin Karille ja sovittiin lähdöstä ja että hän viestittää Ilelle. Ile itse kertoi oman osallistumisensa luultavasti estyvän lonkkaleikkauksen vuoksi. Mutta mistä tätä nyt tietää: sairaanhoitajien lakot painaa päälle. Ja Putin painaa päälle. Ja koronapotilaita on sairaaloissa enemmän kuin koskaan.


Kävin läpi Finlandia-kirjan laatikon. Kaikki kirjat hyväkuntoisia, osa uusia. Vaihdoin tuvan hyllyyn tuoreemman Kuka kukin on 2009. Minulta puuttuu 2 viimeisintä: 2011 ja 2015. Ne saattavat olla yhtä vaikeita ostaa kuin viimeisimmät Toivelaulukirjatkin. Pitää yrittää jäljitellä. Vein kirjalaatikon pikkukammarin laatikoston päälle; en ruvennut sitä liukkaalla polutta kirjastoon raahaamaan. Järjestelin kesällä KKO-sarjan kirjastoon jollekin seinähyllylle. Keskustan hyllyjä en enää lisää näin painavilla rasita.


Viritin päivällä uudemman kannettavan television kanssa suoraan HDMI-johdolla. Siinä menee äänikin mukana ja on helpompi avata nettikatseluun. Nämä viritykset alkavat olla nyt tehty niin hyvin, kun näillä vehkeillä pystyy. Chromecastillahan se olisi helpompi, mutta en viitsi toista sellaista ostaa, kun se näinkin toimii. HDMI-johto pitäisi olla pitempi, että voisi sijoittaa konetta vapaammin.


Kirjoitin äsken Hannan ja Timpan häissä (7.6.92) pitämäni puheen sähköiseksi. Se oli minulla arkistossa erillisenä. Päiväkirjassahan minä sitä jo aika pitkälle hahmottelin. Se puhe teetti minulle aika paljon töitä. Niin kuin kaikki esiintymiseni ovat teettäneet.


Kissu vastasi yölliseen tekstiini. Arskasta ei ole kuulunut mitään. Saattaa olla, että Arska on nyt lopullisesti hävinnyt minun elämästäni. Surullista.


Aloin kuunnella Kari Enqvistin uusinta kirjaa Kangastuksia varjojen talossa-Todellisuutta etsimässä, 2020. Tätä Enqvistin kirjaa en ole lukenut. Luin hänen kaikki populäärikirjansa muutama vuosi sitten. Nyt ostin Elisan tarjousaallosta kaikki häneltä äänikirjoiksi luetut. Hänellä näyttä olevan myös Janne Saarikiven kanssa kirjoitettu yhteinen keskustelukirja, mutta sitä ei löydy luettuna.


Viime yönä oli satanut lunta. Sen verran, että jäljet hyvin jäivät, ehkä 5 senttiä. Aamulla oli vielä plussan puolella ja tallasin lunta jäätymään alla olevaan jäähän. Iltapäivällä alkoi kääntyä pakkasele.


Tikka oli puhkaissut talipussin pohjan ja syönyt kai lopun maasta. Tyhjät pussinriekaleet vaan heiluivat tuulessa. Laiton uuden pötkön. Tiaiset tulivat heti, mutta tikkaa ei ole vielä näkynyt. Oli kai syönyt itsensä ähkyyn.


Jarkki soitti ja kyseli auraamisen tarvetta. Sanoin, ettei tuollainen lumi haittaa ja lupasin soittaa Lasselle, jos tarvetta tulee. Jarkki lähtee viimeiselle hoitokuurilleen torstaina. Ei niitä korona ole pahemmin sänkyyn kaatanut; Eiralla vielä väsymystä.


Kissun vastaus öiseen viestiini:


28.3.2022 Tiistaina, vastaus maanantain kirjeeseesi


Hei, oli aika pessimististä tekstiä. Yöllä olin hereillä ja luin sen. Yhtä pessimistisessä mielentilassa. Totta se on, että me vanhat olemme nähneet erilaista ja toiveikkaampaa aikaa, meidän nuoruudessa oli avautumista, uutta kansainvälisyyttä, uskoa yhteisiin arvoihin… Nyt on rauha vaakalaudalla, se painaa enemmän kuin mikään muu. Idealismi haihtunut ja materialistinen onnentavoittelu kärsinyt kolauksen kun Eurooppa joutuu näkemään sodan kauhuja…


Meille Haavikko ja Anhava oli suunnannäyttäjiä. Onko nykyrunoudessa enää ketään? Runoja rustataan vaikka kuinka, niitä pannaan nettiin ja räppärit latelee rytmiin sovitettuja onttoja puoliriimejä… Sellaista se on. Missä on nykyajan Leino joka uskalsi kirjoittaa viime vuosisadan alussa jo Ukrainasta ja sanoa että Moskova pettää aina.


Olen mukana harrastajakirjoittajien ryhmässä joka otti nimekseen Melleriinit, mistä olen ylpeä. Nyt meitä isompi tuttu porukka julkaisee runokirjan Sano se rakkaudeksi (vertaa sano se suomeksi) ja tuotto menee Ukrainaan. Meiltäkin on siinä mukana runoja.


Kirjoita taas, hyvin kirjoitat


toivoo Kissu


02.01: Tavoittelin Tonavan aaltoja. Kyllä niitä sain sieltä rantaan vedetyksi. Metsäkukat menee jo ihan soittokelpoisesti. On vaan soittaminen jäänyt turhan vähiin.


Tiistai 29.03.2022; 23.19


Kuuntelen Kari Enqvistin kirjaa. Pakkaspäivä: aamulla -14, illalla -4; koko päivä plussalla.


Heräsin Jonnan soittoon 9 aikoihin. En ennättänyt vastaamaan siinä puolipökerryksissä, enkä sitten vastannut; kallistuin takaisin sänkyyn.


Soitin Jonnalle illalla. Kyselin häneltä Suomessa käynnistään. Sanoi jättäneensä Tallinnan viinoista 10 litraa Timon luo Tikkurilaan ja vieneen 5 litraa Tukholmaan. Juteltiin Tuovista, Timon äidistä ja Jonnan tädistä, Anjan siskosta. Rikas vanharouva, joka kaatui kadulla ja loukkasi päänsä; on nyt hoitokodissa lähes tiedottomassa tilassa. Aikoinaan, miehensä kuoltua, hän ei antanut pojilleen mitään eikä pojat ruvenneet isänsä puolikkaasta riitelemään. Miljoonaomaisuus, ja juopot pojat kitkuttavat miten kuten. Jonna sanoi, että Pekka on alkoholisti ja Timo on vain juoppo, ajaa autoa lähes päivittäin.


Ihmettelin Jonnalle, etteivät pojat, nyt kun äitinsä on tuossa kunnossa, ota osuuttaan omaisuudesta, kun äitinsä ei esim. 500.000 euron asunnolla enää mitään tee. Jonna mietti, että pitää Timolle soittaa. Sanoi, että Pekka sitten ryyppäisi itsensä hautaan ja pääsisi täältä kitumasta ja Timo voisi elää leveämmin thaimaalaisen muijansa kanssa ja juoda parempia viinoja. Mutta asunnossa pitäisi olla kirjoilla 2 vuotta, että välttyisi veroilta.


Näin se elämä usein menee: nuukat ihmiset elävät niukasti ja säästävät suotuisissa olosuhteissa miljoonaomaisuuden, jolle seuraava sukupolvi ei ymmärrä tehdä muuta kuin ryypätä perseeseensä, jos ennättää ennen kuolemaansa. Tässä tapauksessa se on jo kiikun kaakun. Jonna epäili poikien kuolevan ennen sitkeää, puolitajuista äitiään, v92. Perintöä jakaessa sitten setvittäisiin sukua metsähiirtä myöten: ehkä löytyisi joku, joka ei ole vanhaa rouvaa koskaan nähnytkään. Rupeasi sijoittamaan ja elämän nuukasti. Tai, romahtaisi ilosta, hävittäisi rahat maailman tuuliin, ja niiden mukana kuolisi pois.


Näin se menee.


Tänään neuvoteltiin Turkissa sodasta ja rauhasta. En jaksa enää aktiivisesti seurata sitä. Se alkaa olla pelkkää propagandaa ja säälittelyä. Sota on sotaa. Jos siihen on ajauduttu, siihen on ollut molemminpuoliset syynsä. Sodassa tappelee aina vähintään kaksi: tässä nyt jo lähes koko läntinen maailma. Sitä ruokitaan niin paljon kuin aseita pystytään saamaan pommituksilta läpi. Se ei ole rahasta kiinni, ei Suomenkaan kohdalla.


Ja Orpo päivittelee velanottoa: pitäisi leikata sosiaaliturvasta ja alentaa rikkaitten veroja. Se on jo sen veran paksua puhetta, että kääntyy häntä itseään vastaan.


Rupesin päivällä etsimään tietokoneille pitempiä liitosjohtoja ja seikkailin netin syövereissä koko iltapäivän. Meillä on Telwinin akkutoimittajan kanssa kirjeenvaihto päällä: testaan piruuttani hänen tietoisuuttaan ja sitkeyttään. Toisaalta ymmärrän, että maailmassa on niin paljon tavaraa, ettei niitä kukaan voi perusteellisesti tuntea.


Ei voi enää professori Kronin tavoin vastata, niin kuin tämä oppilaalleen, Jussi Jalakselle, tulevalle Sibeliuksen vävylle, että ’pitäähän ihmisen ammattinsa osata’, kun siinä kesäpäivänä kävellessä lisäsi tämän harjoitelmaan yhden nuottirivin lisää.


Kun Anto Leikola ja Matti Klinge kuolevat, Suomessa ei ole enää sivistyneitä ihmisiä. Jää vain spesialisteja, näitä avantoon tuijottajia. Ja nämä median puolijauhoiset pitävät heitä sivistyneistönä. Vielä mieluummin tietysti itseään.


Kauko Kare: Tähän on tultu.


02.04: Tapailin Metsäkukkia, Tonavan aaltoja ja Muistoja Karpaateilta. Alkoi sormet lipsua: kolmas lasillinen valkoviiniä on harrastelijasoittajalle liikaa.


Pitää pestä hampaat ja kallistua nukkumaan.


Keskiviikko 30.03.2022; 08.04


Jäi pyörimään päähän se Kissun vastausviesti ja viime yön mietteet. Piti nousta kirjoittamaan jo ennen ylösnousemuksen aikaa.


Ei ole enää runoutta /Saarikoski kuoli jo vuosia sitten. /Leikolan ja Klingen mukana /poistuu historia ja sivistys Suomesta. /Jää vain nämä avantoon tuijottajat ja mediahuoraajat, /uusi uljas symbioosi /joka puhuu sujuvasti ja paljon /mutta ei osaa lukea eikä kirjoittaa.


17.03: Käräjäoikeus hylkäsi syytteet Päivi Räsästä vastaan. Saa nähdä valittaako syyttäjä. Olisihan siinä medialle herkkupalaa, kun sannanselittäjälle laitettaisiin jalkapanta ja puntti hiipanhelmaan.


Minulla meni päivä sekaisin, kun nousin normaalia aikaisemmin. Alkoi huipata ja tuli nälkä päälle heti puolelta päivin. Söin kevyesti ja nukuin pari tuntia. Nyt on ihan normaali olo ja taidan lähteä ulos kävelemään.


03.44: Nyt on kaikki rästilehdet selattu 4 viinilasillisen voimalla. Ei iltapäivälehdistä paljoa haaviin jäänyt. Väyrysen ajankohtaiskommentit luin ja olin pitkälle samaa mieltä. Ei tästä kukaan tiedä: vuoden päästä olemme tietoisempia, jotka sitä olemme näkemässä.


Propaganda jyllää nyt rajuna. Minä mietin tulevaa luokkatapaamista, mitä siellä sanoisin. Sanon, että olen puoleni valinnut: sodan ja rauhan rintaman välillä. Kun sota on nyt voittanut, olen hävinnyt taisteluni. Sodan suhteen en ole kummankaan puolella: tappakoot toisiaan niin paljon kuin voimia riittää.


Kävin kävelemässä illalla. Lunta on vajaa 10 senttiä ja alla liukas jää. Ajattelin, että se Airia liikaa pyörityttää. En saanut Lasse kiinni. Yritän huomenna uudelleen.


Airi sanoi tulevansa lauantaina ja minun pitää olla valmiina lähtemään.


Kai nämä tästä jotenkin järjestyy.


Torstai 31.03.2022; 23.49


Lassen numerossa vastasi kaiketi Lassen vaimo ja selitin hänelle asian, lupasi välittää tiedon. Kerroin että tarve on vasta lauantaina; auraa kun ennättää.


Nukuin lähelle puolta päivää. Eilalle soitin. Sillä on nyt tullut toiseen jalkaan sama vika, mikä toisesta jo lähes parani. Muotoillulla kengänpohjallisella sitä yritetään korjata. Oli hakenut kyynärsauvat, joiden avulla yrittää liikkumisiaan liikkua. Ei vielä tiennyt, miten se taas ottaa kipeään olkapäähän.


Katselin päivän mittaan netin kautta aamuteeveen, Keskustan ministerikierrätykset, Olympiakomitean tiedotustilaisuuden, Niinistön puheen työuupumustilaisuudessa ja ohimenneitä uutisten pätkiä. Keskusta hoiti kierrätyksensä siististi; kaikkihan johtui Lepän omaehtoisesta lähdöstä. Vapaavuori oli kovassa hiillostuksessa ja selvisi siitä nikotellen. Niinistö piti kohteliaisuuskäyntinä muodollisen puheen.


Voihan sitä näinkin päiväänsä viettää.


Hoitajien ensimmäinen lakkoaalto alkaa huomenna. Jarkki oli kuskattu kotiin ja menee taas huomenna taksilla Jyväskylään tiputukseen. Halvempi vaihtoehtohan se on kuin sairaalapäivä, mutta Jarkki joutuu maksamaan taksikyydistään omavastuun. Hallitus valmistelee jo pikalakia, jolla se voi määrätä sairaanhoitajia lakonaikana töihin, kiireelliseen hoitoon. Mikä sitten on kiireellistä ja kuka sen määrittelee.


Minua kiinnostaa tässä nyt se, että demokratiassakin voidaan säätää tarvittaessa uusia lakeja hyvinkin nopeasti, ja tulkita entisiä vahvemman oikeudella. Tämä on tietysti aika vaaratonta siihen nähden mitä Putin tällä hetkellä tekee. Mutta kuitenkin: se, joka on niskan päällä, se on niskan päällä. Ja heikompi siinä aina nitistetään. Näin se menee.


Hoitajat ovat miettineet lakkoajankohdan tarkkaan, ottaneet huomioon jopa ministerin kahden viikon lainsallimat pakkosiirrot. Tämä ensimmäinen aalto lähtee nyt jo ennen budjettiriihtä ja toisen aallon uhka lyö sopivasti painetta. Hoitajapula ja tuleva soteuudistus on siellä taustapiruna. Hallituksen on pakko tehdä nyt jotain, koska sovintoesitys oli täysin naurettava: työnantajapuolelle vielä muka raskas, vaikka siinä luvattiin vain normaalit, jo inflaation syömät, tosin muiden jo aikaisemmin vuodeksi hyväksymät korotukset. Hoitajien varsinainen vaatimushan koskee kuoppakorotuksia.


Meinasin soittaa Mikolle, mutta en viitsi sitä nyt kiusata. Kokoomuksen tulevia presidenttejä putoilee nyt mainekuoppaan. Vapaavuori ärhentelee naisille nyt jo kolmannen kerran. Ja Orpo haluaa leikata köyhiltä, viedä leivän orpojen suusta.


Sitä minä en ymmärrä, ettei Vapaavuori oppinut jo silloin, kun naiset sen kaupungilta savustivat; sitten vielä lähtiessään rähjäsi hallituksen akkojen kanssa, ja hävisi senkin erän. Ja nyt taas kärsii, ja vielä kaverin puolesta. Ja miten paljon niitä käpälöityjä sieltä vielä nouseekaan. Eihän yksi nainen tuollaista luikuria lannista, mutta kun niitä käy kimppuun monta, piirittävät niin kuin aavikkokoirat, ja alkavat purra persuuksista.


03.27: Soitin haitaria. Selasin vanhoja tekstejäni ja yritin hahmottaa niistä 1980-lukua. En löydä mitään 1981 vuodelta, kun tapasin Leenan. Enkö minä ole kirjoittanut silloin mitään, vai onko Terttu niitä lukenut ja hävittänyt. Työ kalentereistani näkyvien töitten kautta pääsen jollain tavoin niihin vuosiin kiinni. Täytyy kelata niitä, kun tulen tänne seuraavan kerran. Kaupunkiin otan jotain selkeää kirjoitettavaa, jos siellä tulisi jotain kirjoitettua.


Perjantai 01.04.2022; 22.43, Hoilola


Kuuntelin tänään Enqvistin loppuun. Saa nähdä, mitä seuraavaksi aloitan kaupungissa. Se on sen mielentilan kysymys.


Narsissiamppelista katkesi eilen yksi sankalanka, kun nostin sitä huolimattomasti lenkistään ja siirsin yöksi porstuan puolelle. Vaihdoin siihen vanhasta ruukusta uuden roikon ja korjasin vanhan jeesusteipillä.


Viime yönä alkoi taas meteli ulkona ja talipötkö poukkoili ikkunaan. Rupesin tutkimaan asiaa tarkemmin otsalampun kiilan valossa ikkunan läpi ja huomasin jäljet kallion yli. Ajattelin kettua; kun puhuin Airille siitä päivällä, hän epäili supikoiraa. Sellaisen keskikokoisen koiran jäljet ne kooltaan ovat.


Tulin aamulla surulliseksi: tikkaa ei ole näkynyt pariin päivään, jos se kettu on syönyt minun tikkani. Mutta tikka ilmestyi tänään taas jyskyttämään talitankoa.


Jyväpöntön täytin auringonkukan siemenillä. Laitetaan huomenna vielä toinen pötkö, jos Airi tuo niitä tullessaan. Kyllä elukat täällä sitten kevään lämpösiin pärjäävät.


Kissu soitti illalla. Kertoi antavansa perintörahoillaan ostamansa asunnon Ukrainan pakolaisten käyttöön, mutta ongelmana olevan sen tyhjentäminen: ei omat pojat ’jouda’, eikä ole keksinyt ketään vierastakaan tavaroiden siirtelyyn. Hänellä ei taida poikiinsa olla kovinkaan läheiset välit. Harkitsi lähettävänsä minulle jonkun elämäkertakirjoistaan: ehdotin, että palataan siihen, kun olen taas täällä maalla.


Hoitajien lakkoa on jauhettu koko päivä. Media ja kansa on heidän puolellaan lähes yksimielisesti. Siinä on ministereille miettimistä.


Olen tehnyt huomista lähtöselvitystä jo aika pitkälle. Soitan vähän ja laitan pelin laukkuun, hiiriltä piiloon. Aamulla pitää nousta aikaisin: sieltä saattaa noutaja tulla jo ennen puolta päivää.


Nämä koneet pitää päivittää keskenään ja laittaa uudempi kone laukkuun.


Lauantai 02.04.2022; 22.11, Vuosaari


Taas kerran muutto on tehty. Selän sain kipeäksi autossa istumisesta ja tavaroiden siirtelystä, vaikka Airi niitä etupäässä kantoikin.


Jonna soitti, kun ajoin saunan jälkeen partaa. Oli Turussa shakkiturneella. Kuvitteli minun olevan vielä Hoilolassa ja oli sinne tulossa alkuviikosta.


Syötiin blinejä ja join pari Kukkoa. Tuli totaalinen väsymys päälle. Kaivoin kuitenkin tämän tietokoneen kassista ja viritin yhteyden Airin uuteen reitittimeen Kotiboksi NRVU. Huomenna täytyy virittää vielä tuon pikkutelevision Chromecast.


23.18: Selasin Hesarin. En jaksa nyt muuta.


Sunnuntai 03.04.2022; 23.42


Tästä päivästä muodostui ’siemenperunasunnuntai’. Löysin Prisman verkkokaupasta Siikliä ja Nicolaa ja luulin, että kaikki oli jo lähes kunnossa, kun huomasin että vaihtoehtona oli vain kotiinkuljetus. Luulin tehneeni jotain väärin ja veivailin tilausuta, mutta ei se siitä mihinkään muuttunut. Prisman kaupoista taas oli vain nouto, eikä sellaista Prismaa, josta ko. lajikkeet olisi löytyneet, ollut lähimaillakaan. Soitin Prismaan ja 3. kerralla sain aalloille naisen, joka selitti, ettei heillä nykyisin siemenperunaa toimiteta postin tai matkahuollon kautta, on vain kotiinkuljetus.


Haarukoin niitä sitten muualtakin verkossa, mutta hinnat olivat Prismaan nähden mielettömän kalliita.


Syötiin ja mietin ja keräsin voimaa. soitin Jarkille ja sovittiin, että tilaan ne hänen osoitteeseensa kirkolle, Hoilolaan tilattuna siitä syntyi suuri sotku. Taistelin vielä tilauksen kanssa ja piti tehdä koko juttu Jarkin nimiin. Nyt sen pitäisi olla selvä ja perunoita tulla 30 kiloa muutaman päivän kuluessa.


Sanoin Airille, että vaikka huonommankin tuntipalkan laskisi, tämän päivän työllä ostaisi vuoden perunat. Airi sanoi, että ajattele, jos hän olisi tohtorinpalkalla tehnyt sen.


Joopa joo. No, tulipahan hoidetuksi.


Hesaria selasin jonkin matkaa. Saska Saarikoski pohti Tarja Halosen lähihistoriallista ja tämän päivän roolia. Airi puhui jo eilen Kuukausiliitteessä olleesta laajasta Halos-artikkelista, mutta lehti oli pudonnut tai varastettu ja käskin Airin lukea juttua netistä.


Luin Olli Heinosen haastattelun ydinaseista ja niiden mahdollisesta käytöstä, esim. pieni varoittava taktinen lataus Ukrainan arolle saattaa olla mahdollinen. Tällaista viileän realistista tietoa nyt kaivattaisiin, kun julkinen tiedotus on enemmän tai vähemmän tunnepohjaista sotapropagandaa.


Ile lähetti jo perjantaina viestin, jossa oli mukana lopullisempi osanottajaluettelo kevään luokkatapaamiseen. Lundenin Jormakin on ilmoittautunut ensimmäistä kertaa luokkatapaamiseen, ja Annakin vielä mukanaan. Meidän valmistujaisjuhlissa, Kalastajatorpalla 1975, minä tanssin hänen silloisen tyttöystävänsä, Teija Sopasen ja Matti Oraviston tyttären Jaana Oraviston kanssa. Annan kanssa en ole tanssinut. Minulle siitä Kalastajatorpan juhlasta jäi koko elämänmittainen häpeä. Olin siellä Annelin kanssa: meillä oli suhde silloin hehkeimmillään. Eli, ilman sitä olisin sinne Tertun kanssa mennyt; en minä häneen ikäänsä olisi kavereitten silmissä hävennyt. Sitten oli vielä sellainen sattuma, että Ahokkaan Marja-Liisa tarjoili meidän pöytään. Minun mieleeni jäi siitä kolmen naisen triangeli, jota vanhetessani olen yhä useammin muistellut yhtenä suuremmista häpeätahroistani.


Saa nähdä, mitä kaikkea tämän kevään reissulla muistellaan. Hampaankolossa on kaikenlaista. Kalastajatorpan keväästä on kohta 47 vuotta; minä olin silloin 28-vuotias ja täytin syksyllä 29 vuotta. 47+29=76, syksyllä. Tässä mennään.


Annelin ja Marja-Liisan kanssa haluaisin tämä asian keskustella pois painamasta; Tertun kanssa siihen ei enää ole mahdollisuutta.


Maanantai 04.04.2022; 23.25


Tämä päivä meinasi mennä samanlaiseksi äheltämiseksi kuin eilinenkin. Rupesin heti aamusta yrittämään Chromecastin yhdistämistä uuteen reitittimeen. Minulla oli salasanalappukin pudonnut jääkaapin seinästä ja kaivoin tietoja reitittimen pohjasta. Otin kuvan ja luin siitä B, kun piti olla 8 ja enkä muistanut koodia oliko se pelkkä vai -5G-lisättä, kun siellä tarjottiin molempia. Muistilappu sitten vahingossa löytyi, mutta yhteys ei sittenkään syntynyt.


Airi tuli kotiin virontunniltaan ja syötiin. Hän oli aikaisemmin jo puhunut, että keittiön kynnyksen ruuvi ottaa sukkaan. Ähelsin kynnysten kanssa sitten melkein pari tuntia. Siinä tuli mieleen, että täytyy kokeilla päivittää Google Home. Kumma kyllä päivittäminen auttoi ja vartin päästä yhteys toimi.


Varasin Mehiläisestä maanantaille ajat silmälääkärille ja terveydenhoitajalle.


Maksoin LVI-yhdistyksen lehtilaskun.


Aamuteeveen Matti Vanhasen haastattelun katsoin vasta pääuutisten jälkeen.


Maha pitää kurinaa: päivällä salaatti ja illalla keitto, epäsäännöllisiin aikoihin. Lasi viiniä kirjoitukseksi parin nollakaljan perään. Vähiin nämä Hannun ryyppäämiset typistyvät.


Sota jatkuu ja raaistuu. Lisää pakotteita mietitään taas keskiviikkona EU:n puitteissa. Suomen Natoon liittyminen alkaa olla jo petattu.


Seppo Ahti oli kirjoittanut omanlaisensa muistokirjoituksen Roope Alftanista eiliseen Hesariin. Kummallisilla tavoilla sitä ihmisten elämät muotoutuvat.


Tiistai 05.04.2022; 22.52


Selvittelin päivällä Helsingin elokuvatarjontaa ja katselin trailereita. Kyllä sieltä mielenkiintoisia leffoja löytyy. Ajattelin huomenna lähteä ajoissa liikkeelle ja hoitaa samalla Itäkeskuksessa muita asioitani.


Rupesin etsimään Areenasta eläindokumenttia, jota mainostettiin kuvalla emakosta porsaansa kanssa. Siinä selaillessani osuin lauantaiseen Tristanaan ja katselin sen. Muistan elokuvan kohtauksista, joissa isärakastajan pää heiluin kellonpalana tytön painajaisissa. Bunuelin tavaramerkkejä muissakin hänen elokuvissaan.


Eläindokumentin löysin sitten illalla, kun selasin HS:n tv-sivuja taaksepäin. Sen nimi Gunda, täytyy katsoa se Areenasta.


Airi oli perinteisissä tiistaimenoissaan: espanjan tunti ja Läksykerho. Katoin pöydän valmiiksi ja syötiin 6 jälkeen. Minun piti mennä ruokaperäisille, mutta Tammelinin Risto soitti ja juteltiin puolituntia.


Hallitus piti väliriihensä pikavauhtia. Antoi puolustushallinnolle 2 miljardia, kun Kaikkonen viikko aikaisemmin 200 miljoonaa pyysi. A-studiossa Elina Valkonen ja Riikka Purra yrittivät jotain vastaansanomista keksiä kaikessa tyytyväisyydessään.


Hävittäjäkaupoissa puhuttiin 10 miljardista, ja koko niiden elinajalle 40 miljardista. Miten ne sitten millekin vuodelle jakautuvatkin. Tämä 2 miljardia on siinä rikka rokassa.


Sairaanhoitajien lakkoilusta ei tänään paljon puhuttu ja hallitus oli viisaasti siihen millään tavoin puuttumatta. Marin antoi ymmärtää, ettei kannata pakkolakia heidän työhön määräämisekseen.


He painavat nyt kovasti päälle ja varmasti jotain saavatkin. Kun Soteuudistus tulee voimaan, alkaa heidän palkkansa juosta valtiolta. Ja jostain ne rahat revitään tai tulee uutta riitaa.


Luulen, että seuraava riitä syntyy maatalouden piirissä: he saattavat innostua sairaanhoitajien esimerkistä ja täyttää traktoreilla Mannerheimintien. Inflaatio kiihtyy nyt rajusti ja levottomuuksia on odotettavissa monella taholla.


Minulla on ollut herpesoireita jo parin päivän ajan. Varoilta voitelin jo eilen mulkunpäätä. Ei olisi pitänyt päivällä voimistella: sen tuntui herättävän sitä voimakkaammin henkiin. Eikä tämä istuminenkaan sille hyvää tee. Reisien alapinnat ovat arat ja vasenta jalkaa pitkin juilii kipu pikkuvarpaaseen. Toissa joulunahan se oli pahana, siinä muiden huippausten lisänä ja sain Mehiläisen lääkäriltä herpeskuurin, jota en silloin syönyt, kun se oli jo ohi menossa. Nyt otin niitä nappeja yhden ihan kokeilumielessä.


Keskiviikko 06.04.2022; 19.20


Selkävaivan luonne muuttui eilen illalla oudolla tavalla. En nukkunut viime yönä lainkaan. Vasemman jalan pieneen varpaaseen alkoi tulla niin kuin sähköiskuja melkein minuutin välein. Sitten kipu laajeni myös viereiseen varpaaseen. Otin poreen lisäksi yöllä jo gramman Panadolinkin, mutta ei siitäkään apua ollut. Ei löytynyt sellaista asentoa, jossa olisi ennättänyt uneen, kun säväys taas tuli.


Airi luki aamulla netistä ’hermopinteestä’. Sitähän se tietysti on, mutta missä se hermo on puristuksessa, se on hankalasti tutkittava juttu. Säteily juuri näihin varpaisiin viittaa vanhaan leikkauskohtaani, mutta oire on uusi. Hetkellinen kestämätön kipu, joka toistuu niin kuin se välillä keräisi voimaa uuteen iskuun.


Keitin aamulla kahvin jo 6 jälkeen. Otin lisää Panadolia ja päätin lähteä toteuttamaan päivän suunnitelmaani. Bussilla ja metrolla Itäkeskukseen: kävin apteekissa, ostin mustekasetin, kävin passikuvassa, hain Ohlsonilta VGA-liitosjohdon, hain Intersportista kävelysauvojen piikit. Elokuviin olisin juuri sopivasti vielä ennättänyt, mutta selkä alkoi oireilla ja lähdin kotiin.


Eila soitti. Jonna oli vienyt autonsa taas sinne parkkiin ja ruvenneet ryyppäämään Timon kanssa. Kerroin selästäni ja todettiin että vanhoja ja vaivaisia ollaan.


Jarkki soitti ja kertoi siemenperunoiden tulleen. Siellä oli satanut 30 senttiä lunta ja Lasse oli aurannut tien; vieneet Pekan kanssa perunat Hoilolan karjakeittiöön.


22.05: Kaikkonen sai 3 miljardia, tosin 5 vuoden ajalle. A-studiossa hänen hyvää mieltään oli jakamassa Halla-aho.


Maatalous tuottaa ruokaa tappiolla. Opettajat ovat tulleet lakkoon sairaanhoitajien rinnalle.


Minä olen nyt itseni lääkinnyt ja yritän nukkua edes hieman.


Torstai 07.04.2022; 21.36


A-Talkissa Nato-juna puksuttaa jo hyvää vauhtia. Rappusilla roikkuvat viimeiset vastustajat pyrkimässä vaunuun.


Viime yö meni tautipainajaisia katsellen. Nousin useamman kerran istumaan ja yritin palautua todellisuuteen. Mietin, että näinkö helposti ihminen voi menettää järkensä.


Mutta jollain tavalla sain nukuttua ja kun 7 jälkeen lopullisesti heräsin, tuntui että tauti oli tiessään. Ymmärsin, ettei se niin voi olla, mutta oli kiire jo Airin kyytiin ja Jannen luo hierontaan. Menin suihkuun ja nopeutin muutenkin aamurutiineitani. Varttia vaille 9 olin valmiina lähtöön niin kuin sovittu oli.


Janne oli hieman mietteliäs, kun kerroin hänelle oireet ja lääkitykseni, ja sen että samanlaiset kuurit on joskus toimineet ennenkin. Pehmitteli sitten varovasti selkää ja laittoi hihnoilla vetoon. Juteltiin Karppisen Hanneksesta ja pojista, ja muistakin alan miehistä. Kertoi itsekin käyneen Hanneksella 1979, kun oli nostanut selkänsä juntturiin jonkin urheilukoneen kanssa.


Kävin ostamassa viiniä Kolumbuksesta samalla reissulla ja tulin bussilla kotiin.


Ehdotin Airille, että kun hän hakee autoa, käytäisiin Lidlissä ja tuotaisiin suurempi lasti, ettei tarvitsisi kaljaa vetää kärryillä. Niin me sitten illalla tehtiinkin.


Päivällä laitoin passi- ja henkilökorttihakemuksen sisään. Minulla ei ole siellä alle 5 vuoden tunnisteita ja pitää käydä jossain poliisiasemalla kirjoittamassa nimi ja painamassa peukalonjälki. Kaikilla asemilla on nyt ruuhkaa eikä nettivarauksia oteta. Katsoin, että Vantaan pääpoliisiasema Tikkurilassa oli helpoimmin päästävä jonotuspaikka. Pitää ensiviikolla mennä sinne istumaan ja kuuntelemaan äänikirjaa.


Eila soitti. Jonna oli käynyt hakemassa autonsa ja lähtenyt lautalle. Eila mietti omaa autoaan, joka makaa Matin pihalla juuri sataneen uuden hangen alla. Sanoin, että se hanki sulaa alkuviikosta ja Matti voi vaihtaa jo kesärenkaat, ei tarvitse eestaas ajella.


Tänään sateli koko päivän; tuli lumena, mutta suli sitä myöten pois. Huomiseksi on luvassa suurempaakin sadetta, näyttää tulevan täällä vetenä. Sitten lämpötila asettuukin plussan puolelle koko ennustejaksolla. Kevät alkaa hiipimään sisään.


Perjantai 08.04.2022; 23.38


Airi lähti puutarhamessuille 11 jälkeen. Heillä oli Sadun kanssa tapaaminen puolilta päivin.


Sain ajatuksen, että lähden tänään hoitamaan passiasioitani Tikkurilaan; ajattelin, että siellä saattaa näin perjantai-iltapäivisin olla vähemmän jonoa. Ja niin siellä tilanne olikin: en minä kuunnellut, kun reilun tunnin äänikirjaa. Porukkaa oli kyllä kaikki tuolit täynnä, mutta jono kulki hyvin. Se asia tuli hoidettua, asiakirjat luvattiin 2 viikon kuluessa lammikon postille.


Illalla täydensin kauppalistaa, tavarat tulevat huomenna iltapäivällä.


Hobbyhallista tilaamani liitosjohto on jo marketin postissa Joutsassa, vaikka sen ensi-ilmoituksen mukaan piti tulla vasta loppukuusta. Soitin Jarkille ja laitoin postin viestin Eiran puhelimeen. Kai ne sen sieltä antavat: jos eivät, niin lähetän valtakirjan.


Tarja Halonen on joutunut nyt median hampaisiin. Ulla Appelsin, syyttäjän vaimo, painottaa Halosen haastattelua mielestäni kovin yksisilmäisesti. Olen pitänyt hänen kolumnejaan usein omaperäisinä ja osuvina kritiikissään, mutta sokeat pisteensä näyttää olevan meillä kaikilla. En ole lukenut HS-kuukausiliitteen juttua: jos Appelsinin väitteet pitävät paikkansa, Halosen olisi pitänyt miettiä sanomisiaan tarkemmin. Mutta ei ihmisen koko elämäntyötä voi näin mitätöidä.


Airi kävi jo katsomassa, onko pesukoneen luukku avattu. Ei ollut saanut vielä unta: sanoi syöneensä liian huonosti tänään.


Rästi Iltasanomat selasin. IL viikko on selaamatta.


Aika hyvin minä olen viikon aikana asioitani järjestänyt, vaikka yhden yön valvoinkin ja sekavuuden rajoilla olin.


Lauantai 09.04.2022; 22.06


Femmalla menee Helene. Me käytiin se katsomassa silloin kun se tuli, mutta olen sen melkein unohtanut. Ääni puuroutuu televisiossa, kun e viitsi Airia sillä häiritä ja kuulokkeet ovat tuolla laatikossa.


Airi leikkasi parran ja käytiin saunassa. Syötiin kanaillallinen.


Erik tuli yllättäen aamulla: oli Suomessa töitä etsimässä. Oli ollut 2 päivää Turussa tutustumassa johonkin paineastioita valmistavaan firmaan. Piti kohdetta liian sitovana ja työmatkan suhteen hankalana. Jotain muitakin paikkoja on veteissä.


Kaupasta tuotiin tavaroita 2 jälkeen ja niiden järjestelyssä meni pitkälle iltapäivään.


Keskusta on pitänyt kokoustaan ja päätynyt yksimielisenä Naton kannattajaksi.


Kaikki on kääntynyt liian äkkiä suureen yksimielisyyteen. Olen levoton tästä poliittisesta tilanteesta. Muutaman kuukauden sisällä Euroopassa ja Suomessa saattaa tapahtua arvaamattomia asioita.


Sunnuntai 10.04.2022; 23.27


Otin taas illalla napin turhaan ja aamulla nukuin sen aiheuttaman päänsäryn pois. Kello oli jo sitten 12, kun aamurutiinit olivat ohi.


Airi lähti ulos kävelemään. Selasin lehtiä: HS:n, Joutsan Seudun ja ET-lehden. Kuuntelin uutisia takautuvasti.


Airi tuli lenkiltään; sanoi tuulleen niin kovasti, ettei kiivennyt roskamäelle. Syötiin. Nukuin vähän. Tein Rantsia kuunnellen pienen lenkin ennen Nybergiä.


Kaivoin esiin 1982 vuoden tekstejäni ja perustin vuodelle päiväkirjan.


Uutisten jälkeen katselin Areenasta Marja Sannikan vetämän ohjelman Ranskan presidentinvaaleista. Sen jälkeen vielä puoliksi takautuvana Ykkösen Transportin 2. osan.


Airi kiukutteli minulle illalla, etten vastaa hänelle, kun hän puhuu. Äsken hän sanoi taas sukkansa tarttuneen kynnyksen ruuviin. Otin ruuvin kokonaan pois. Hänen hermoilunsa johtunee huomisesta lääkärikäynnistä; tutkivat hänen kieltään Meilahdessa.


Minä menen huomenna silmälääkärille ja sen jälkeen on aika terveydenhoitajalle, huutelee korvat ja jututtaa elämäntavoista ja kyselee annosten vuorokausimääriä.


Nämä lääkäriasiathan ne alkavat olla päällimmäisinä meillä kaikilla. Ilmi menee toukokuulla leikkauttamaan jalkojaan: toisesta jalasta leikataan vaivaisenluuta ja toisesta jalkapöydästä puhdistetaan kahden varvasluun välistä lustoa. Ne pitää tehdä peräkkäin: siinä on pitkä aika keppien varassa. No, Ilmi tietää sen ammattinsa puolesta.


01.40: Katselin eläindokumentin Kunda. Monelle tämän ajan ihmiselle tällaisen elokuvan katselu voi avata kokonaan uuden maailman.


Maanantai 11.04.2022; 23.30


Olin puolenpäivän jälkeen Mehiläisessä melkein 3 tuntia. Silmälääkärin homma venyi, kun laitettiin tipat ja piti odottaa silmien suurenemista. Tuli siinä muutakin hämminkiä. Teikarin ja virolaiskuvaajan aineisto ei ensin löytynyt Mehiläiseltä lainkaan ja kun näytin kuvia omasta puhelimestani, hän väitti, ettei osaa niitä tulkita ja ne eivät sovi Mehiläisen järjestelmään. Hän halusi lähteä alusta ja ehdotti uusia tutkimuksia heidän laitteillaan.


Tämä lääkärinpalkkio oli 250 euroa ja kuvaukset maksavat saman verran. Käyntipalkkio on ihan ok, mutta vanhan kuvausaineison mitätöinti ihmetyttää, Teikarihan toimii käsittääkseni Mehiläisen lääkärinä, mutta hänellä on ’omat laitteensa ja järjestelmänsä’. Tätä voisi pöyhiä vähän syvemmältäkin, mutta ajattelin valita ’pienemmän riesan tien’ ja maksan ne uudet tutkimuksen, että saan jonkinlaisen tolkun silmistäni. Tämä Kyllikki Räty vaikutti ihan asialliselta ja minä tarvitsen pitemmän päälle Jousin tapaan myös oman silmälääkärin. Ajokortti asiaa hän hieman ihmetteli, kun totesi minulla olevan ihan tarvittava näkökyky eikä havainnut näissä alustavissa tutkimuksissaan silmäpohjissani mitään ’rappeutumisen’ merkkejä. Asia selkiintynee keskiviikon jatkotutkimuksien jälkeen.


Lääkäri vei lähetteen viereiseen tutkimushuoneeseen. Kävin välillä kerrosta ylempänä korvahuutelussa ja juteltiin minulle nimetyn terveyden hoitajan, Jaana Niemen, kanssa. Siinä korvahuuhtelun aikana ennätin hänelle tarinani kertoa ja lisää hän selaili koneeltaan, eikä ruvennut sen kummemmin elämäntapojani tenttaamaan.


Siitä menin sitten takaisin silmätutkimukseen. Silmäpohjien kuvaus tehtiin siinä välittömästi, ja ’pilkkuammuntaan’ sain peruutusajan keskiviikko aamuksi. Sen jälkeen Räty käy tulokset läpi, soittaa ja kertoo näkemyksensä, ja ennustaa minun tulevia näkemisiäni.


Tänään alkoi aikataulun mukaisesti Kallvikintien uusien talojen työmaa. Puut kaatuivat jo melkein koko alueelta. Moottorisahamies niitä näytti kaatavan ja pätkivän sen kummemmin karsimatta. Pieni metsäkone keräsi ja kasasi niitä oksineen yhteen kasaan lähelle kadun vartta. Kai ne hakkeeksi menevät.


Kun illalla kävin kahvitarjouksen perässä Lidlissä, siinä joku vanhempi rouva oli sähkökelkkansa kanssa; sanoi keräävänsä oksia pääsiäiseksi.


Airi oli tänään viron tunnillaan ja sen jälkeen tapaamassa Kajaanin ystäväänsä Eilaa. Hänellä huomenna se lääkärissä käyntinsä.


Väsyin lääkärireissullani ja syönnin jälkeen nukuin melkein 2 tuntia.


Tuomioja on joutunut nyt median hampaisiin, kun on puhunut Suomen ja Ruotsin puolustusliitosta Naton vaihtoehtona. Väitetään hänen levittäneen salaisia tietoja ja Pasternak vaatii häntä jo tutkittavaksi. Pasternakista on kuoriutunut varsinainen Nato-lobbari.


Venäjä kasaa itärintamalle joukkojaan ja EU ruokkii puolella miljardilla Ukrainalle lisää aseita. Kyllä siitä kunnon rähinä saadaan ja siinä kuolee porukkaa jo hieman enemmänkin.


Eläkeläissotapäällikkö Toveri kiirehtii avoimesti Natoon liittymistä nyt kun Venäjä on sidottu Ukrainaan eikä Karjalassa ole voimaa hyökätä Suomeen. Tätä rataa suomalaisten ajatukset nyt kulkevat. Se on aika historiatonta ajattelua sekä eteen että taakse päin.


Macron ja Le Pen menevät toiselle kierrokselle Ranskan vaaleissa. Macron tuli kuin kulkumies ja sekoitti Ranskan politiikan. Jos Le Pen nyt voittaisi, sitten Ranska vasta sekaisin olisi, jos on sitä jo nytkin.


Ja Saksalta eläköityi johtaja. Mutta onhan puolieurooppalaisella Englannilla suuri johtajansa Boris Johnson! Kun saataisiin Amerikkaan vielä Trump takaisin, alkaisi maailma olla jengoillaan!


Tiistai 12.04.2022; 21.52


Erkki Tuomioja ja Timo Soini olivat äsken Marja Sannikan vieraina A-studiossa. Soinilla oli hyvin taustoitettu ja perusteltu selkeä kanta vähemmän huonosta vaihtoehdosta liittyä Natoon. Tuonioja ei kantaansa selkeästi sanonut, mutta kallistunee hänkin yleisen mielipiteen mukaan. Kumpikin korosti Venäjän rajan luonteen suurta muutosta, jos Natoon mennään. Ja kyllä se muuttuu: kolmeksi tai kolmeksikymmeneksi vuodeksi, niin kuin Soini enteili.


Minä en edelleenkään ymmärrä tätä hysteriaa. Eihän Suomi ole Ukraina: ei tässä ajassa eikä historiassa. Mitä intressejä Venäjällä olisi hyökätä Suomeen? Nykyinen, puoliavoin raja on ruokkinut rajapintaa hyvin, puolin ja toisin. Suljettu raja tuo kurjuuden molemmille puolille. Kurjuuden ja pelon. Nyt suhteellisen vauraat rajakaupungit Imatra, Lappeenranta ja Joensuu alkavat näivettyä. Suomesta muodostuu Euroopan periferia, jonka yhteys ulkomaailmaan on Itämeri, kahden sotilasliiton koko ajan häiritsemä ja valvoma ränni, jota Venäjä ei anna millään hinnalla itseltään sulkea; Pietari on suuri kaupunki. Rajaloukkauksia ja pientä kähinää tulee olemaan lähes päivittäin ja sellulastit seisovat satamissa.


Kirjoitin tänään 5 konekirjoitusliuskaa vuotta 1982 tietokoneelle.


Kävin 2 kertaa Lidlissä: ensin sauvakävelyllä ja illalla kärryn kanssa.


Talojen työmaa etenee vauhdilla, puut on nyt kaadettu ja tehty ajoluiska takimmaisen talon takapihalle. Seuraavana lienee työmaan aitaamien ja pintamaan kuoriminen.


Aamulla on aikainen herääminen: pitää olla 9 jälkeen Forumissa.


Keskiviikko 13.04.2022; 23.29


Menin aamulla Mehiläiseen. Tuttu tyttö edellisestä kokeesta otti ovella vastaan. En minä oikealla silmällä nähnyt ulkokehäosiossa mitään valopisteitä. Jos niitä yleensä olikaan, koska alkujaksolla näin pisteitä aika hyvin ympäri kenttää.


Silmälääkäri on ensiviikon lomalla; soittoaika sovittiin seuraavan viikon maanantaille. Pitää miettiä mitä häneltä kyselen. Minua kiinnostaa hänen arvionsa, miten kauan silmilläni näen, jos niissä jokin rappeutuminen hänen mielestään etenee.


Ennätin juuri Lidlin kautta kotiin, kun Rake tuli poikansa Matin kanssa käymään. Rake puhui koko ajan: ei Mattikaan siihen väliin oikein saanut mitään sanottua, minä en yrittänytkään. Olen tässä miettinyt päivän mittaan, voiko Raken kanssa asiallisesti politiikasta keskustella. Kahden kesken saattaa hyvinkin voida. Se olisi mielenkiintoista: saada hänen ajattelemaan, eikä pelkästään puhumaan vanhoja ajatuksiaan.


Matilla tuntui olevan omia ajatuksia, jotka eivät välttämättä käyneet isänsä kanssa yksiin. Itsenäisiä poikia he ovat molemmat, heissä on varmasti paljon myös äitiään: ikävä, etten ole heitä lähemmin oppinut tuntemaan.


Hallituksen selonteko julkistettiin ja Suomi nytkähti taas reippaan loikkauksen Natoon. Median kaikki myllyt jauhavat nyt täysillä. Valeuutisista julkaistaan kuvia, tosin olettaen niitä valeuutisiksi. Kaikki kelpaa nyt polttoaineeksi, kun kovaa pitää mennä.


Olen itselleni sanonut, ja joskus muillekin, että tarvitaan muutama viikko propagandaa, ja porukka menee minne vaan. Olan nyt surullinen, että koen sen pitävän paikkansa. En minä osaa sanoa mitä tässä pitäisi tehdä, mutta minua surettaa tämä lammasmaisuus.


Haavikko sanoi joskus jotenkin näin: kun taksikuskit alkaa neuvoa, mitä pitää ostaa, niin silloin pitää jo myydä. Tai päinvastoin.


Kävin vielä illalla Lidlissä: kahvitarjous päättyi tänään. Tämä on minulle eräänlainen Airia ärsyttävä leikki. Hain sieltä 10 pakettia Juhla Mokkaa ja säästin 40 euroa. Joka kerran ostin samalla jotain päivittäin tarvittavaa. Tuli käveltyä ja katsottua rakennustyömaan edistymistä.


Samalla kuuntelin loppuun Niko Rantsin Kuka viereesi jää. Olkoon tämä nyt jonkinlaista perustelua. Minä ajattelen tätä kokonaisekonomistisesti, en minä tätä nuukuuttani tee.


Soitin Hannalle. Sain jalkahoidon ensiviikon perjantaille.


Pitää katsoa kulttuuririennot ja miettiä sitten maalle menoni.

		Perjantai 13.05.2022; 14.47



		Lauantai 14.05.2022; 23.52



		Sunnuntai 15.05.2022; 23.57



		Maanantai 16.05.2022; 23.20



		Tiistai 17.05.2022; 22.48



		Keskiviikko 18.05.2022; 15.12



		Torstai 19.05.2022; 16.43



		Perjantai 20.05.2022; 23.50



		Lauantai 21.05.2022; 21.50, Vuosaari



		Sunnuntai 22.05.2022; 23.26



		Maanantai 23.05.2022; 23.35



		Tiistai 24.05.2022; 12.15, Vuosaari



		Keskiviikko 25.05.2022; ennen puolta yötä



		Torstai 26.05.2022; 23.00, Praha



		Perjantain 27.05.2022; (la, 00.29), Vuosaari.



		Lauantai 28.05.2022; 14.12



		Sunnuntai 29.05.2022; 12.54, Vuosaari



		Maanantai 30.05.2022; 23.12.



		Tiistai 31.05.2022; 22.56



		Keskiviikko 01.06.2022; 17.26



		Torstai 02.06.2022; 22.59



		Lauantai 04.06.2022; 22.09



		Sunnuntai 05.06.2022; 23.18



		Maanantai 06.06.2022; 22.02



		Tiistai 07.06.2022; 11.30



		Torstai 09.06.2022; 23.51, Hoilola



		Perjantai 10.06.2022; 22.50



		Lauantai 11.06.2022; 23.18



		Sunnuntai 12.06.2022; 23.31



		Maanantai 13.06.2022; 22.33



		Tiistai 14.06.2022; 23.55



		Keskiviikko 15.06.2022; 23.04



		Torstai 16.06.2022; 23.55



		Perjantai 17.06.2022; 23. 59



		Lauantai 18.06.2022; 22.04



		Sunnuntai 19.06.2022; 22.57



		Maanantai 20.06.2022; 23.29



		Tiistai 21.06.2022; 23.23



		Keskiviikko 22.06.2022; 23.17



		Torstai 23.06.2022; 23.52



		Perjantai 24.06.2022; 23.29, juhannusaatto



		Lauantai 25.06.2022; 22.44



		Sunnuntai 26.06.2022; 22.19



		Maanantai 27.06.2022; 23.59



		Tiistai 28.06.2022; 23.51



		Keskiviikko 29.06.2022; 23.15



		Torstai 30.06.2022; 22.52



		Perjantai 01.07.2022; 23. 23.37



		Sunnuntai 03.07.2022; 23.27



		Maanantai 04.07.2022; 23.56



		Tiistai 05.07.2022; 23.50



		Keskiviikko 06.07.2022; 23.57



		Torstai 07.07.2022; 23.49



		Perjantai 08.07.2022; 22.51



		Lauantai 09.07.2022 23.51



		Sunnuntai 10.07.2022; 23.49



		Maanantai 11.07.2022; 22.51



		Tiistai 12.07.2022; 23.50



		Keskiviikko 13.07.2022; 23.35



		Torstai 14.07.2022; 23.56



		Perjantai 15.07.2022; 23.45



		Lauantai 16.07.2022; 23.11



		Sunnuntai 17.07.2022; 23.23



		Maanantai 18.07.2022; 23.24



		Tiistai 19.07.2022; 24.00



		Keskiviikko 20.07.2022; 23.34



		Torstai 21.07.2022; 13.39, Hoilola



		Perjantai 22.07.2022; 24.00



		Lauantai 23.07.2022; 23.24



		Sunnuntai 24.07.2022; 23.55



		Maanantai 25.07.2022; 14.34



		Tiistai 26.07.2022; 23.13



		Keskiviikko 27.07.2022; 22.29



		Torstai 28.07.2022; 24.00



		Perjantai 29.07.2022; 24.00



		Lauantai 30.07.2022; 24.00



		Sunnuntai 31.07.2022; 23.41



		Maanantai 01.08.2022; 23.21



		Tiistai 02.08.2022; 15.48



		Keskiviikko 03.08.2022; 18.10



		Torstai 04.08.2022; 23.52



		Perjantai 05.08.2022; 23.45



		Lauantai 06.08.2022; 16.35



		Sunnuntai 07.08.2022; 23.50



		Maanantai 08.08.2022; 23.58



		Tiistai 09.08.2022; 16.15



		Keskiviikko 10.08.2022; 23.43



		Torstai 11.08.2022; 24.00



		Perjantai 12.08.2022; 23.48



		Lauantai 13.08.2022; 23.34



		Sunnuntai 14.08.2022; 21.19



		Maanantai 15.08.2022; 23.57



		Tiistai 16.08.2022; 23.48



		Keskiviikko 17.08.2022; 22.18



		Torstai 18.08.2022; 22.38



		Perjantai 19.08.2022; 23.03



		Lauantai 20.08.2022; 16.22



		Sunnuntai 21.08.2022; 18.32



		Maanantai 22.08.2022:22.50



		Tiistai 23.08.2022; 23.58



		Keskiviikko 24.08.2022; 22.50



		Torstai 25.08.2022; 23.02



		Perjantai 26.08.2022; 23.41



		Lauantai 27.08.2022; 23.55, Vuosaari



		Sunnuntai 28.08.2022; 23.33



		Maanantai 29.08.2022; 22.43



		Tiistai 30.08.2022; 23.08



		Keskiviikko 31.08.2022; 22.24, Hoilola



		Torstai 01.09.2022; 19.54



		Perjantai 02.09.2022; 23. 55



		Lauantai 03.09.2022; 15.04



		Sunnuntai 04.09.2022; 24.00



		Maanantai 05.09.2022; 24.00



		Tiistai 06.09.2022; 24.00



		Keskiviikko 07.08.2022; 18.01



		Torstai 08.09.2022; 15.18



		Perjantai 09.09.2022; 22.41



		Lauantai 10.09.2022; 23.46



		Sunnuntai 11.09.2022, 23.50



		Maanantai 12.09.2022; 23.52



		Tiistai 13.09.2022; 23.55



		Keskiviikko 14.09.2022; 23.28



		Torstai 15.09.2022; 22.29



		Perjantai 16.09.2022; 23.05



		Lauantai 17.09.2022; 23.54



		Sunnuntai 18.09.2022; 23.44



		Maanantai 19.09.2022; 22.26



		Tiistai 20.09.2022; 23.00



		Keskiviikko 21.09.2022; 23.48



		Torstai 22.09.2022; 23.46



		Perjantai 23.09.2022; 16.34



		Lauantai 24.09.2022; 24.00



		Sunnuntai 25.09.2022; 16.57



		Maanantai 26.09.2022; 23.45



		Tiistai 27.09.2022; 22.23



		Keskiviikko 28.09.2022; 23.41



		Torstai 29.09.2022; 24.00



		Perjantai 30.09.2022; 24.00



		Lauantai 01.10.2022; 22.33, Vuosaari



		Sunnuntai 02.10.2022; 23.50



		Maanantai 03.10.2022; 23.30



		Tiistai 04.10.2022; 21.07



		Keskiviikko 05.10.2022; 23.41



		Torstai 06.10.2022; 23.48



		Perjantai 07.10.2022; 23.21



		Lauantai 08.10.2022; 22.52



		Sunnuntai 09.10.2022; 23.44



		Maanantai 10.10.2022; 23.50



		Tiistai 11.10.2022; 23.39



		Keskiviikko 12.10.2022; 24.00



		Torstai 13.10.2022; 22.13



		Perjantain 14.10.2022; 24.00



		Lauantai 15.10.2022; 22.40



		Sunnuntai 16.10.2022; 23.58



		Maanantai 17.10.2022; 23.53



		Tiistai 18.10.2022; 22.45



		Keskiviikko 19.10.2022; 23.49



		Torstai 20.10.2022; 23.52, Hoilola



		Perjantai 21.10.2022



		Lauantai 22.10.2022



		Sunnuntai 23.10.2022



		Maanantai 24.10.2022



		Tiistai 25.10.2022



		Keskiviikko 26.10.2022



		Torstai 27.10.2022



		Perjantai 28.10.2022



		Lauantai 29.10.2022



		Sunnuntai 30.10.2022



		Maanantai 31.10.2022



		Tiistai 01.11.2022



		Keskiviikko 02.11.2022



		Torstai 03.11.2022



		Perjantai 04.11.2022



		Lauantai 05.11.2022



		Sunnuntai 06.11.2022



		Maanantai 07.11.2022



		Tiistai 08.11.2022; 24.00



		Keskiviikko 09.11.2022; 16.48



		Torstai 10.11.2022; 21.56



		Perjantai 11.11.2022; 21. 07



		Lauantai 12.11.2022; 23.38



		Sunnuntai 13.11.2022; 16.41



		Maanantai 14.11.2022; 24.00



		Tiistai 15.11.2022; 17.02



		Keskiviikko 16.11.2022; 23.30



		Torstai 17.11.2022; 15.05



		Perjantai 18.11.2022; 23.06



		Lauantai 19.11.2022; 23.12



		Sunnuntai 20.11.2022; 21.55



		Maanantai 21.11.2022; 22.48



		Tiistai 22.11.2022; 19.00



		Keskiviikko 23.11.2022; 23.43



		Torstai 24.11.2022; 23.47



		Perjantai 25.11.2022; 23.48



		Lauantai 26.11.2022; 22.29, Vuosaari



		Sunnuntai 27.11.2022; 23.52



		Maanantai 28.11.2022; 21.46



		Tiistai 29.11.2022; 22.57



		Keskiviikko 30.11.2022; 21.00



		Torstai 01.12.2022; 22.11



		Perjantai 02.12.2022; 23.57



		Lauantai 03.12.2022; 22.18



		Sunnuntai 04.12.2022; 21.31



		Maanantai 05.12.2022; 23.16



		Tiistai 06.12.2022; 23.36, itsenäisyyspäivä



		Keskiviikko 07.12.2022; 21.47



		Torstai 08.12.2022; 23.03



		Perjantai 09.12.2022; 23.18, Hoilola



		Lauantai 10.12.2022; 12.56



		Sunnuntai 11.12.2022; 24.00



		Maanantai 12.12.2022; 24.00



		Tiistai 13.12.2022; 20.23



		Keskiviikko 14.12.2022; 24.00



		Torstai 15.12.2022; 23.58



		Perjantai 16.12.2022; 23.14



		Lauantai 17.12.2022; 23.56



		Sunnuntai 18.12.2022; 24.00



		Maanantai 19.12.2022; 23.54



		Tiistai 20.12.2022; 21.32



		Keskiviikko 21.12.2022; 10.07, Hoilola



		Keskiviikko 21.12.2022; 23.25, Vuosaari



		Torstai 22.12.2022; 22.41



		Perjantai 23.12.2022; 24.00



		Lauantai 24.12.2022; 23.49



		Sunnuntai 25.12.2022; 23.53, joulupäivä



		Maanantai 26.12.2022; 23.59



		Tiistai 27.12.2022; 23.58



		Keskiviikko 28.12.2022; 23.38



		Torstaina 29.12.2022; 23.27



		Perjantai 30.12.2022; 23.16



		Lauantai 31.12.2022; 23.50









		Vuosi 2023

		Sunnuntai 01.01.2023; 23.30



		Maanantai 02.01.2023; 22.58, Vuosaari



		Tiistai 03.01.2023; 23.37, Hoilola



		Keskiviikko 04.01.2023; 23.51



		Torstai 05.01.2023; 24.00



		Perjantai 06.01.2023; 23.53



		Lauantai 07.01.2023; 15.53, Hoilola



		Sunnuntai 08.01.2023; 23.05



		Maanantai 09.01.2023; 16.27



		Tiistai 10.01.2023; 24.00



		Keskiviikko 11.01.2023; 23.58



		Torstai 12.01.2023; 23.49



		Perjantai 13.01.2023; 23.37



		Lauantai 14.01.2023; 21.53, Vuosaari



		Sunnuntai 15.01.2023; 23.27



		Maanantai 16.01.2023; 23.00



		Tiistai 17.01.2023; 17.31



		Keskiviikko 18.01.2023; 22.13



		Torstai 19.01.2023; 23.40



		Perjantai 20.01.2023; 22.22



		Lauantai 21.01.2023; 21.52



		Sunnuntai 22.01.2023; 23.14



		Maanantai 23.01.2023; 23.22



		Tiistai 24.01.2023; 23.47



		Keskiviikko ja 25.01.2023; 23.29



		Torstai 26.01.2023; 23.43



		Perjantai 27.01.2023; 21.37



		Lauantai 28.01.2023; 22.37



		Sunnuntai 29.01.2023; 23.49



		Maanantai 30.01.2023; 23.32



		Tiistai 31.01.2023; 23.54



		Keskiviikko 01.02.2023; 09.34, Vuosaari



		Torstai 02.02.2023; 24.00



		Perjantai 03.02.2023; 14.37



		Lauantai 04.02.2023; 18.28



		Sunnuntai 05.02.2023; 18.24



		Maanantai 06.02.2023; 24.00



		Tiistai 07.02.2023; 22.18



		Keskiviikko 08.02.2023; 23.39



		Torstai 09.02.2023; 21.55



		Perjantai 10.02.2023; 20.47



		Lauantai 11.02.2023; 24.00



		Sunnuntai 12.02.2023; 14.30



		Maanantai 13.02.2023; 17.58



		Tiistai 14.02.2023; 14.47



		Keskiviikko 15.02.2023; 11.39



		Torstai 16.02.2023; 14.28



		Perjantai 17.02.2023; 14.19



		Lauantai 18.02.2023; 15.26



		Sunnuntaina 19.02.2023; 11.10



		Maanantai 20.02.2023; 12.44



		Tiistai 21.02.2023; 13.50



		Keskiviikko 22.02.2023; 8.47, Hoilola



		Torstai 23.02.2023; 21.21



		Perjantai 24.02.2023; 23.55



		Lauantai 25.02.2023; 22.35



		Sunnuntai 26.02.2023; 24.00



		Maanantai 27.02.2023; 23.48



		Tiistai 28.02.2023; 23.45



		Keskiviikko 01.03.2023; 22.38



		Torstai 02.03.2023; 14.16



		Perjantai 03.03.2023; 23.51



		Lauantai 04.03.2023; 12.20



		Sunnuntai 05.03.2023; 21.31



		Maanantai 06.03.2023; 12.51



		Tiistai 07.03.2023; 12.50



		Keskiviikko 08.03.2023; 22.32



		Torstai 09.03.2023; 14.10



		Perjantai 10.03.2023; 23.28, Hoilola



		Lauantai 11.03.2023; iltapäivällä



		Sunnuntai 12.03.2023; 11.13



		Maanantai 13.03.2023; 24.00



		Tiistai 14.03.2023; 14.15



		Keskiviikko 15.03.2023; 17.17



		Torstai 16.03.2023; 14.37



		Perjantai 17.03.2023; 24.00



		Lauantai 18.03.2023; 16.34



		Sunnuntai 19.03.2023; 13.41



		Maanantai 20.03.2023; 16.04



		Tiistai 21.03.2023; 16.26



		Keskiviikko 22.03.2023; 14.32



		Torstai 23.03.2023; 23.48



		Perjantai 24.03.2023; 13.43



		Lauantai 25.03.2023; iltapäivällä



		Sunnuntai 26.03.2023; 23.47



		Maanantai 27.03.2023; 16.46



		Tiistai 28.03.2023; 18.51



		Keskiviikko 29.03.2023; 18.20



		Torstai 30.03.2023; 15.10



		Perjantai 31.03.2023; 12.35



		Lauantai 01.04.2023; 12.28



		Sunnuntai 02.04.2023; 11.15



		Maanantai 03.04.2023; 17.02



		Tiistai 04.04.2023; 22.04



		Keskiviikko 05.04.2023; 21.54



		Torstai 06.04.2023; 22.16



		Perjantai 07.04.2023; 23.55



		Lauantai 08.04.2023; 24.00



		Sunnuntai 09.04.2023; 24.00



		Maanantai 10.04.2023; 19.46



		Tiistai 11.04.2023; 23.58



		Keskiviikko 12.04.2023; 23.59



		Torstai 13.04.2023; 23.46



		Perjantai 14.04.2023; 23.21



		Lauantai 15.04.2023; 22.46



		Sunnuntai 16.04.2023; 23.07



		Maanantai 17.04.2023; 21.49



		Tiistai 18.04.2023; 10.14



		Keskiviikko 19.04.2023; 15.05



		Torstai 20.04.2023; 23.19



		Perjantai 21.04.2023; 23.48



		Lauantai 22.04.2023; 23.58



		Sunnuntai 23.04.2023; 23.54



		Maanantai 24.04.2023; 24.00



		Tiistai 25.04.2023; 16.14



		Keskiviikko 26.04.2023; 22.54



		Torstai 27.04.2023; 13.02, Hoilola



		Perjantai 28.04.2023; 22.35



		Lauantai 29.04.2023; 21.54



		Sunnuntai 30.04.2023; 23.00, vappuaatto



		Maanantai 01.05.2023; 24.00, vappupäivä



		Tiistai 02.05.2023, Praha, Hotel Orion (osa kirjoitettu keskiviikkona, osa muistelu



		Keskiviikko 03.05.2023; 16.35



		Torstai 04.05.2023 (muisteltu)



		Perjantai 05.05.2023; 22.16, Vuosaari



		Lauantai 06.05.2023; 23.16



		Sunnuntai 07.05.2023; 23.15



		Maanantai 08.05.2023; 22.52



		Tiistai 09.05.2023; 24.00



		Keskiviikko 10.05.2023; 24.00



		Torstai 11.05.2023; 23.14



		Perjantai 12.05.2023; 22.05



		Lauantai 13.05.2023; 23.44



		Sunnuntai 14.05.2023; 23.03



		Maanantai 15.05.2023; 24.00



		Tiistai 16.05.2023; 13.52



		Keskiviikko 17.05.2023; 10.56



		Helatorstai 18.05.2023; 13.28



		Perjantai 19.05.2023; 23.58



		Lauantai 20.05.2023; 23.28



		Sunnuntai 21.05.2023; 23.45



		Maanantai 22.05.2023; 23.45



		Tiistai 23.05.2023; 23.40



		Keskiviikko 24.05.2023; 24.00



		Torstai 25.05.2023; 11.48



		Perjantai 26.05.2023; 15.28



		Lauantai 27.05.2023; 15.55



		Sunnuntai 28.05.2023; 14.09



		Maanantai 29.05.2023; 16.29



		Tiistai 30.05.2023; 24.00



		Keskiviikko 31.05.2023; 18.38



		Torstai 01.06.2023; 17.09



		Perjantai 02.06.2023; 22.38



		Lauantai 03.06.2023; 20.11



		Sunnuntai 04.06.2023; 12.37, Hoilola



		Maanantai 05.06.2023; 16.06



		Keskiviikko 07.06.2023; 22.59, Hoilola



		Torstai 08.06.2023; 16.05



		Perjantai 09.06.2023; 22.42



		Lauantai 10.06.2023; 23.02



		Sunnuntai 11.06.2023; 22.51



		Maanantai 12.06.2023; 22.30



		Tiistai 13.06.2023; 17.21



		Keskiviikko 14.06.2023; 23.16



		Torstai 15.06.2023; 23.53



		Perjantai 16.06.2023; 10.18



		Lauantai 17.06.2023; 23.31



		Sunnuntai 18.06. 2023; 23. 45



		Maanantai 19.06.2023; 23.01



		Tiistai 20.06.2023; 22.44



		Keskiviikko 21.06.2023; 23.18



		Torstai 22.06.2023; 12.31



		Perjantai 23.06.2023; 23.46, juhannusaatto



		Lauantai 24.06.2023; 23.45, juhannuspäivä



		Sunnuntai 25.06.2023; 23.35



		Maanantai 26.06.2023; 23.54



		Tiistai 27.06.2023; 23.54



		Keskiviikko 28.06.2023; 12.59



		Torstai 29.06.2023; 15.06



		Perjantai 30.06.2023; 23.25



		Lauantai 01.07.2023; 10.23



		Sunnuntai 02.07.2023; 23.57



		Maanantai 03.07.2023; 23.20



		Tiistai 04.07.2023; 17.27



		Keskiviikko 05.07.2023; 23.53



		Torstai 06.07.2023; 22.54



		Perjantai 07.07.2023; 23.52



		Lauantai 08.07.2023; 24.00



		Sunnuntai 09.07.2023; 24.00



		Maanantai 10. 07.2023; 23.20



		Tiistai 11.07.2023; 23.10



		Keskiviikko 12.07.2023; 23.00, Tampere Scandic City



		Torstai 13.07.2023; 22.48



		Perjantai 14.07.2023; 22.12



		Lauantai 15.07.2023; 11.00, Scandic



		Lauantai 15.07.2023; 21.44, Vuosaari.



		Sunnuntai 16.07.2023; 23.44



		Maanantai 17.07.2023; 23.37



		Tiistai 18.07,2023; 22.38



		Keskiviikko 19.07.2023; 13.08



		Torstai 20.07.2023; 13.19



		Perjantai 21.07.2023; 07.54



		Lauantai 22.07.2023; 21.38



		Sunnuntai 23.07.2023; 16.46



		Maanantai 24.07.2023; 19.55



		Tiistai 25.07.2023; 23.48



		Keskiviikko 26.07.2023; 23.33



		Torstai 27.07.2023; 22.41



		Perjantai 28.07.2023; 14.55



		Lauantai 29.07.2023; 17.56



		Sunnuntai 30.07.2023; 23.30



		Maanantai 31.07.2023; 12.29



		Tiistai 01.08.2023; 24.00



		Keskiviikko 02.08.2023; 22.09



		Torstai 03.08.2023; 23.15



		Perjantai 04.08.2023; 22.54



		Lauantai 05.08.2023; 24.00



		Sunnuntai 06.08.2023; 23.48



		Maanantai 07.08.2023; 23.24



		Tiistai 08.08.2023; 10.13



		Keskiviikko 09.08.2023; 18.15



		Torstai 10.08.2023; 11.01



		Perjantai 11.08.2023;12.33



		Lauantai 12.08.2023; 21.37



		Sunnuntai 13.08.2023; 21.43



		Maanantai 14.08.2023; 23.01



		Tiistai 15.08.2023; 23.33



		Keskiviikko 16.08.2023; 22.35



		Torstai 17.08.2023; 22.38



		Perjantai 18.08.2023; 14.07



		Lauantai 19.08.2023; 23.57

